text:
(來稿)話說香港之前禁堂食關係而同屋企人日日夜晚叫外賣,叫到開始覺得悶悶地,難得最近晚市開返又一家齊人得閒所以久違地出街食飯.由於老豆好中意食片皮鴨同酸菜魚,所以揀餐廳時我專程帶佢哋去太古康怡嘅廣場3樓嘅金公館中菜館,而且好多評價話金公館係香港食片皮鴨唔錯選擇.
圖片來源:作者提供
金公館本身就以京川粵菜著名,由四川大廚主理,保證風味正宗,見唔少人嚟餐廳食酸菜魚;而裝潢格局同我哋印象嘅中餐廳或酒樓唔同,佢哋更加傾向行「高級版」小菜館路缐,不過仍然保持住貼地嘅價錢,大部分小菜都只係百零蚊左右!相信唔少太古友都有過金公館餐廳食酸菜魚或者片皮鴨.
去到大概5分鐘左右已經可以入座,坐位十分寬敞舒服,另外留意到一個細節值得一提,茶水有專門嘅熱水器保持茶水溫度,好貼心!
睇咗餐牌好耐先諗好叫乜食物,因為太多餸菜都想試喇!除左餐廳出名嘅酸菜魚同片皮鴨外,仲有香港人至嘅口水雞,蒜泥白肉,四川擔擔麵等等,揀咗一陣做到決定.
首先,我哋叫咗一人一盅青城山杏汁白肺湯,咁啱呢排天氣反反覆覆正好滋潤一下.一見到乳白色湯水就知呢盅熬得夠時間同火候,湯料亦都十分豐富,有豬肺,雞腳,瘦肉等.未入口已經聞到濃郁嘅杏仁香味,飲落溫厚細甜又夾雜住磨成粉末嘅杏仁顆粒感,好快就成盅飲晒.
之後係開胃小食蒜泥白肉.
金公館嘅蒜泥白肉同出邊食開好唔同,無咁油,原因係廚師為咗解決重慶口水汁加上肥肉嘅油膩感,有刻意喺每片白肉入面夾了一薄片青瓜,解膩同時更令口味層次變得更豐富,十分推薦.
輪到主菜上場!我哋一共叫咗三道主菜-老壇子酸菜魚,北京片皮鴨和水煮牛肉.
金公館餐廳嘅酸菜魚絕對令人一試難忘,畀你完完全全感覺正宗四川風味!(過往食過其他酸菜魚餐廳無邊幾間有同樣質素)
餐廳用作煮酸菜魚嘅配料同辣椒都係來自四川,當中特別係酸菜魚中嘅酸菜更加係古法老壇醃製而來嘅小葉無筋酸菜,口感特別爽脆,更加令成個湯底得到昇華,醇香酸辣融合為一;份量十足嘅酸菜魚足夠4個人分食有餘,魚肉肉質特別鮮嫩「啖啖肉」老豆食得十分暢快,一啖魚一啖湯,叫晒過癮(仲誇張到話係成世人食過最好嘅酸菜魚餐廳……)
口食酸菜魚,看已經望實一併端上嘅北京片皮鴨,同好多香港人一樣我本身就中比較中意食雞鴨鵝,只係片皮鴨香港相對比較少機會食到同埋香港片皮鴨好食嘅餐唔多同一般偏貴.
片皮鴨淨係塊塊油光亮面嘅賣相已經令人口水流,夾起可以見到片皮鴨特別「片」走皮下嗰層油脂,減少油膩更健康,啱晒好似我咁怕肥又中意食片皮鴨嘅香港人.
片皮鴨夠晒薄薄脆之餘,配搭其他材料包食更加美味,例如青瓜條能清解油膩,令口感層次豐富;京蔥絲吸收油脂後更惹味香濃;蜜瓜條味道清新,喚醒味蕾;西芹絲味道清香,口感爽脆,口感極佳.
屋企人無肉不歡,即使叫了餐廳招牌酸菜魚同片皮鴨都仲未滿足,於是多叫一道水煮牛肉.因為正宗四川師傅主理嘅關係,水煮汁麻辣層次同色香味更傾向四川本土口味,而牛肉更索盡湯汁精華之餘,亦有保持本身嘅嫩滑.
真係好耐無出街嘆返餐好,今次食金公館酸菜魚餐廳無論係自己定屋企人都得到好大滿足!自己最中意一定係片皮鴨,因為香港無乜地方可以食到咁高質,正宗嘅片皮鴨,值得大家一試!
※標題及內文經過編輯,原文為「太古酸菜魚餐廳|片皮鴨香港好味道 | Joicy x 金公館」
作者:JoiCy
Blog:http://be-joyaholic.blogspot.com/
*本文章所發表的全部內容均屬個人意見及感受,並不代表任何品牌(公司)與本網站言論或立場.
15 Jun
14 Dec
20 Jul
05 Aug
15 Jun
14 Dec
15 Aug
15 Jun
12 Dec
15 Jun


c: text/html

text:
由Ken Ho撰寫
起呢個文章系列「語言挑戰」嘅Part One,我哋就已經討論咗我哋個語言項目(Language Project)嘅目的,同埋呢個三個月嘅語言挑戰起當中嘅角色. 總括嚟講,呢個挑戰係用嚟實現我哋之前透過荷蘭媒體向大家許下嘅承諾,亦即係學習並推廣不同嘅弗里斯蘭語言(Frisian Languages).想睇番Part One嘅朋友,可以按這裡. 起Part Two,我會想講更多有關於洛賓欣德洛彭語言(Hindeloopers) 嘅特色,同埋點解我哋個語言項目會特別關注唔同嘅弗里斯蘭嘅細小語言.起第三part(請按這裡),我哋會講今次語言挑戰嘅另一個語言, 斯希蒙尼克奧赫語言 (Schiermonnikoogs).
洛賓欣德洛彭語言(Hindeloopers)究竟係邊度講架?
要先講某個語言嘅特色,就先必須知道各個語言究竟係邊度有人講.洛賓欣德洛彭語言(Hindeloopers)其實就係一個起一個叫洛賓欣德洛彭嘅城鎮(Hindeloopen)講嘅語言.
洛賓欣德洛彭城鎮(Hindeloopen) 係一個位於荷蘭弗里斯蘭省(Provincie Fryslân)西南邊嘅城鎮.洛賓欣德洛彭城鎮緊貼在旁嘅愛塞湖(Ijsselmeer).根據起二零一六年一日一日做嘅調查,起該城鎮一共住咗八百七十人.從人數方面嚟睇,洛賓欣德洛彭城鎮係弗里斯蘭省裏面第二細嘅城鎮(注:斯洛滕城鎮(Sloten)係起弗里斯蘭省最細嘅城鎮).
起洛賓欣德洛彭城鎮居住嘅人一直都係透過船務同荷蘭南下嘅城鎮(例如阿姆斯特丹城鎮)做生意嘅.因此,佢哋同本身屬於嘅弗里斯蘭省大陸上嘅其他城鎮反而冇乜接觸.作為弗里斯蘭省十一個城鎮嘅其中之一(The eleven Frisian cities),洛賓欣德洛彭城鎮最為人出名的就係民族服裝和雕塑.夏天嘅時候亦都會有好多遊客到果度玩帆船.原因係,果度有個好大嘅港口,可以比遊客停泊佢哋嘅遊艇.
(注:想知道有關洛賓欣德洛彭城鎮(Hindeloopen)更多嘅資料,請按這裡.)
洛賓欣德洛彭語言(Hindeloopers)嘅研究價值係邊到?
講到呢一刻,大家可能諗到嘅問題就係,點解我哋個語言項目要關注呢個現今只有咁少人會講嘅一個語言呢?畢竟,可以起生活上用到呢個語言嘅機會可謂非常之低.
不過,至於我哋呢個網誌嘅其他文章有講到,我哋唔認為講某個語言嘅人數會決定到該語言值得學習嘅價值(請按這裡).我哋認為一個語言嘅價值應該根據其發音,詞彙,常用嘅彥語和其他語言特徵嚟判斷.
而喺呢方面,洛賓欣德洛彭語言就正正係一個非常珍貴嘅弗里斯蘭語言.
首先,好多舊弗里斯蘭語(Old Frisian)所包含嘅發音(pronunciation)同埋詞彙(vocabulary)都可以起洛賓欣德洛彭語言搵得返.這方面就證明咗佢係一個非常傳統嘅語言(conservative language).相比起其他弗里斯蘭語言,洛賓欣德洛彭語言顯得更加傳統嘅原因,就在於當地人嘅生活習慣.原來,由於當地人經常透過須德海(Zuiderzee)同南下嘅荷蘭城鎮(例如阿姆斯特丹城鎮Amsterdam)就海上貿易,所以佢哋同自己弗里斯蘭大陸其他相近嘅城鎮都冇乜接觸.相反,由於南下城鎮說荷蘭語嘅人都唔明白佢哋洛賓欣德洛彭人所說嘅語言,因此洛賓欣德洛彭語就變成咗一種係佢哋之間講嘅「秘密語言(secret language)」.
相反,我哋可以見到,起洛賓欣德洛彭城鎮(Hindeloopen)旁邊嘅斯塔福倫城鎮(stavoren)和莫維林城鎮(Molkwerum)說嘅弗里斯蘭語言都相繼起上兩個世紀末(19世紀)消失殆盡.起呢一刻斯塔福倫城鎮(stavoren)和莫維林城鎮(Molkwerum)所說嘅語言,都不過係有弗里斯蘭成份嘅荷蘭語言(Hollandic languages with Frisian substrate).透過以前研究語言嘅人寫下嘅紀錄,我哋可以見到現今嘅洛賓欣德洛彭語言(HIndeloopers)係非常接近上述兩個城鎮以前嘅弗里斯蘭語言嘅.因此,洛賓欣德洛彭語言給予我哋睇番幾個世紀前鄰近城市嘅語言情況(linguistic environment)嘅途徑,令我哋更加有效重建已經死亡嘅弗里斯蘭語言(Language Reconstruction).
作為起荷蘭一個最古舊嘅弗里斯蘭語言,洛賓欣德洛彭語言(Hindeloopers)對我哋嘅語言項目係非常重要嘅.
(注:想知道有關洛賓欣德洛彭語言(Hindeloopers)更多嘅資料,請按這裡.)
三個月學習洛賓欣德洛彭語言(Hindeloopers)嘅挑戰
正如係呢個文章系列「語言挑戰」嘅第一part講到,我嘅語言挑戰就在於起三個月之內(由五月十九日可以計算)成功學成洛賓欣德洛彭語言(Hindeloopers).我希望透過呢個文章系列嘅第二part,你哋會明白學習呢個語言對個語言項目,同埋對重新發掘舊弗里斯蘭(Old Frisian)嘅重要性.簡單來說,呢個語言係重塑(to reconstruct)舊弗里斯蘭語嘅一個不可或缺嘅拼圖塊片.冇咗呢個最多只有八百七十幾人(根據二零一六年一月一日統計)講嘅語言,要我哋對弗里斯蘭語嘅語言歷史嘅理解又會變得唔齊全.
起下一part,我會繼續談論我哋今次語言挑戰嘅另一個挑戰嘅語言.呢個語言係斯希蒙尼克奧赫語言 (Schiermonnikoogs),而挑戰者就會係我語言老師Dyami Millarson.(請按這裡去第三part)

robotstxt: allowed

filter: keep


text:
域多利精神病院
域多利精神病院係香港早期嘅精神病院,喺香港島西營盤東邊街盡頭近般咸道,喺1884年啟用,之後歷經擴建,到咗1961年先被全新嘅青山醫院取代.而家嗰度僅存舊華人精神病院(Old Lunatic Asylum),而家被用作做東邊街美沙酮診所.三層高嘅主樓同隔籬單層嘅職員宿舍已被評為香港二級歷史建築.
史[編輯]
1875年之前,香港嘅外籍精神病人會被禁錮喺域多利監獄,華籍病人就囚禁喺東華醫院嘅「癲人房」裏面.當時,香港政府認為需要另設地方畀精神病人,就喺1884年喺西營盤東邊街盡頭起咗一間外籍人士精神病院(而家戴麟趾康復中心嘅位置).六年後(1891年),首間華人精神病院亦喺鄰近高街嘅交界開設,病院樓高三層,用紅磚同花崗石砌成,包括主樓同宿舍.1906年,香港立法局通過對待瘋癲者嘅法例,將兩院合併做域多利精神病院.1930年代尾,隨住域多利精神病院不敷應用,政府就徵用附近嘅國家醫院外籍護士宿舍(即而家嘅西營盤社區綜合大樓),做咗女子精神病院,喺1941年啟用.
香港重光之後,域多利精神病院恢復運作.到1961年,新界屯門區嘅青山醫院啟用,取代咗域多利精神病院.原本外籍人士精神病院拆咗,改建做戴麟趾康復中心.華人精神病院就得以保留,初時地下改做麻瘋病診所,一樓改做霍亂病院,1972年起改做美沙酮診所.
建築[編輯]
喺1891年起嘅三層高大樓係新喬治亞時期嘅建築,紅磚,拱廊,拱心石係當時建築嘅典型特徵,呢類建築喺當時相當普遍,但而家香港重存在嘅新喬治亞時期建築數量已經唔多.


text:
失眠,並唔等如瞓唔着,間唔中一兩晚瞓唔到唔算係失眠㗎,係正常現象嚟.好難瞓得着,或者就算瞓咗都瞓唔到耐,而且呢個情況持續幾日至一個禮拜,先可以稱之為失眠.日日都係咁樣失眠嘅話,會令到日頭冇精神,而且脾氣都會好差,同埋導致集中力不足.長期失眠仲會引致其他健康問題,例如精神問題,睡眠障礙等,所以有失眠問題嘅朋友一定要病向淺中醫,以下Tutor Circle 尋補就睇下呢幾個方法可唔可以幫到訓唔著嘅你啦!
目錄
1. 飲蜂蜜牛奶
飲熱牛奶可以幫助睡眠我諗係人都知,但要將熱牛奶嘅作用發揮到淋漓盡致,效果更上一層樓,秘訣就再於加入蜂蜜.要知道點解蜂蜜牛奶有用,首先我地要認識「色胺酸」呢種物質,佢又被稱為天然嘅助眠劑,可以安定神經同埋舒緩各種緊張嘅情緒,而我地正正就可以喺牛奶裏面攝取色胺酸,而蜂蜜嘅效用就係佢嘅糖分可以幫助色胺酸快啲進入腦部,從而釋放睡意.
2. 食香蕉
唔知大家有冇聽過食蕉會令人開心呢?因為香蕉入面有另一種氨基酸,叫做Y-氨基丁酸(簡稱GABA),可以抑制中樞神經嘅過度興奮,促進放鬆,幫助你進入睡眠狀態.而且香蕉有豐富嘅澱粉質同纖維,飽腹嘅感覺亦都會令人產生睡意.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
3. 聽自然音樂
臨瞓前聽住啲音樂入睡係唔錯嘅方法,因為音樂亦都有放鬆神經,舒緩情緒嘅效用,但有時聽到自己中意嘅歌,又會忍唔住跟音樂搖擺,唔中意嘅歌又唔想聽.解決方法嚟喇,就係聽自然音樂,即係一啲自然嘅聲音,例如係雨水聲,海浪聲,叢林入面嘅雀鳥聲.跟番個人喜好揀中意嘅聲音,聽啲悅耳嘅聲音,融入大自然,都會好瞓啲㗎!
4. 睡前熱水泡腳
瞓教前可以用熱水浸腳浸10-15分鐘,或者沖番個熱水涼,改善血液循環,可以容易啲入睡.呢個方法允其適用於手腳長期冰涼,夏天對腳都係凍冰冰嘅女仔,人皮膚嘅溫度上升暖笠笠個人都會好瞓啲,冇咁易醒.
5. 腹式呼吸法
如果有玩開瑜珈嘅朋友相信對腹式呼吸法都唔會陌生,腹式呼吸法對改善睡眠最大嘅用處都係放鬆緊張心情.正確嘅腹式呼吸法係係吸氣嘅時候橫隔膜下降,使你嘅肚皮膨脹;呼氣嘅時候相反,咁樣會幫身體吸入多啲氧氣,排出二氧化碳.腹式呼吸法再配合埋4-7-8嘅節奏,即深呼吸4秒,跟住閉氣7秒,再慢慢呼氣8秒,據聞60秒內就瞓得著!平時做下運動,夜晚都會好瞓啲㗎!
6. 遠離電子產品
呢個係好多都市人嘅通病,平時生活咁忙碌,臨瞓前可以碌下手機已經係最大嘅娛樂.但臨瞓前不斷睇住手機,平板等呢啲電子產品,佢地嘅藍光會刺激腦部,令你嘅腦部持續一段時間處於興奮狀態.所以有專家建議臨瞓前嘅一個鐘頭都唔好接觸電子產品,令腦部冷靜落嚟.各位失緊眠瞓唔著都好,千祈唔好嫌悶走去撳電話,只要令你愈嚟愈冇睡意.
7. 點香薰助眠
香薰精油有唔同嘅功效,當中亦不乏一啲可以抒緩疲勞同埋幫助入睡嘅香味,例如薰衣草或天竺葵精油可以抒緩過度勞累;而花梨木或乳香精油就可以撫平焦慮混亂嘅思緒,緩解身心靈嘅緊繃.臨瞓前點香薰唔單止可以令你易啲瞓著,一直點著嚟瞓覺亦可以提升睡眠質素,瞓得冧啲.
8. 拉筋
做咗成日野,或者返咗成日學一定會覺得啲肌肉緊晒,成個人都攰,就算攤咗落張床度都仲係覺得成身肌肉痠痛,非常不適.呢個時候就要起一起身拉拉筋,做一啲簡單嘅動作放鬆下手,腳,頸,背嘅肌肉.只係一啲好容易,而且係床上面都做到嘅拉筋動作,就可以放鬆返身體,瞓到瞓得舒服啲啊!
9. 構想當晚的夢境
瞓唔著嘅時候,合埋眼開始思考下今晚想發嘅夢,一般都係會發啲開心嘅夢嘅,呢個過程可以令你忘卻今日遇過嘅不愉快嘅事同埋負面嘅情緒.如果諗諗下突然諗到啲不合理嘅野都唔好去執著,跟住意識流走,太執著係要修正或者趕走唔合理嘅思緒嘅話只會令人鑽咗牛角尖,不斷塞咗喺嗰個位.
10. 數數字
數綿羊已經out晒㗎喇,跟住就唔work仲愈數愈精神.而家要數,就數重複嘅數字,好似重複默念1,或者重複數123,123,123咁呢啲唔洗用腦嘅數字,幫助個腦慢慢「熄機」,慢慢令腦袋放空,進入準備好睡眠嘅狀態.
總結
如果你有長期失眠嘅問題,而且嚴重影響到你嘅生活,建議都係盡早去諮詢醫生嘅專業意見喇~
延伸閱讀:
(健康迷思)微波爐的輻射會致癌?拆解5大網傳的健康謠言|反豆知識
(素食食譜)5個中西式素食食譜 自煮簡單健康料理!
(都市健康)溫足24小時等於好成績?一文分析熬夜壞處
*此文章由 Blogger個人/編輯團隊 分享並僅供參考,意見及內容並不代表本網誌立場,Tutor Cricle 尋補 對信息或內容所招至的損失或損害,不會承擔任何責任.
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
防水打針舊房中防水工程有得哪些常見問題和注意事項!98159809葵興防水工程防水公司防水打針
防水打針舊房中防水工程有得哪些常見問題和注意事項!
葵興防水工程防水公司防水打針舊房中防水工程有得哪些常見問題和注意事項!
防水工程一定施工唔到位防水打針98159809,會導致地面出現堵漏防水打針98159809,牆面滲水等情況,十分複雜.畀居住者帶嚟好多麻煩,特別係喺舊房裝修時,一般舊房裝修都係會啱防水工程再進行一遍施工,防止出現防水問題,下面小編為大家介紹啲舊房裝修防水工程施工常見問題,以及啲防水工程注意事項,一起嚟睇睇吧.
一,舊房裝修防水施工問題
1,舊房裝修嘅頂樓防水工程,可分成兩個方向嚟判斷施工嘅方式.一係觀察頂樓嘅防水邊界,要係非常完整,則可傾向唔拆除原面層及防水層,以一個完整嘅碗型防水層塗料,嚟完成防水工程,或係也得用鐵皮屋嘅方式嚟達到防水嘅目嘅.所謂完整,就係喺四面係否皆有得地方得搭接到防水層,RC牆,鐵皮屋牆,鋁窗或係得完全阻斷雨水(女兒牆).
2,例如舊房公寓裝修,若係只有得中間嘅公寓進行防水,則與兩側公寓相連接處容易有得防水嘅盲點,就係所謂嘅唔完整,要係獨棟別墅,頂樓嘅區域則可完整地施作防水.但儘管如此,較建議嘅方式係以鐵皮屋嚟達到防水嘅目嘅,因為鐵皮屋嘅防水年限較長,而且隔熱效果也較好,還可增加頂樓嘅使用空間,但頂樓加蓋鐵皮屋必須依現行建築法規規定.
3,頂樓嘅防水邊界唔完整,需要將原本頂樓嘅地板面層與防水層拆除,拆至原本嘅樓板RC層,再開始進行防水嘅施做,一般先進行地面整理,跟住進行三至四層唔同功效嘅防水層塗料,接著可依個人喜好貼附各種瓷磚,進行面層嘅施工,若係較注重隔熱,也可唔貼磁磚而施作發泡水泥.再進行發泡水泥表面塗裝,就可大功告成.至於價錢依施作嘅工法與工序而有得所唔同.
二,防水工程注意事項
排水時要注意浴缸底座要確實做防水處理,防水粉刷做好之後再裝設浴缸,唔得敷衍咗事,一般漏水問題都從這邊而嚟.浴缸裝設時要考慮邊牆嘅支撐度要夠,如果冇有得做好嘅話,因為水量多跟少上下移位嘅關係,會產生裂縫進而滲水.排水孔有得無到位也好重要,避免過長或係彎曲或者係收孔冇有得封孔,會影響將嚟排水系統嘅機能,並要預留維修孔,方便做檢查.


text:
先前《論本土主義中嘅大中華餘毒(一)》一文批評現今網上有關粵語歷史多牽強附會,後文《論本土主義中嘅大中華餘毒(二):被遺忘嘅粵語淵源》剖析現今粵語中被大眾遺忘嘅非漢語成份.現以我愚見,撰文一篇略述粵語歷史.下文將會從分子人類學,移民史,少數民族史,語言學等各方面闡述,務求繪畫出全面嘅粵語及其人群嘅發展歷程.
從語言學中我哋可以睇出唔同語言之間嘅關係,可以係發生學上嘅關係(同一個祖語但因地理隔絕等原因分支出嚟),或者係接觸借用(例如香港粵語有大量英,日語借詞,但唔代表三者有共同祖先).可以靠核心詞,聲韻,語法等比較去推斷歷史關係,我上一篇文章已經講述過粵語底層同壯傣語嘅聯繋.但語言比較有其侷限,因爲當語言隨時間變異累積嘅差別太大嘅時候,就好難分辨係同源或者係純粹偶然雷同.因此語言同源比較最多可以上溯約7000年.因此,要還原更早歷史,唔可以但靠原始祖語復原.
近十幾年,分子人類學發展異常迅速,我地從今人DNA(甚至古代人類骸骨DNA)入便嘅突變去追溯出關係.傳統考古學對於信史之前嘅人類遷移停留喺頭骨比較嘅階段,而家DNA證據可以話係重大進步.例如發現全球人類都係十萬年前嘅非洲現代人後裔,再之前嘅各地人種,都因爲氣候或者現代人進逼而滅亡(例如著名嘅尼安德塔人).分子人類學分析基因有兩個方法,一個係Y染色體 遺傳.因爲Y染色體傳男不傳女(正常男人有XY 一對染色體,而女人只有XX),所以係好好嘅父系遺傳標記,話畀我哋知我哋曾曾曾祖父係邊個.至於母系遺傳,我哋會分析綫粒體DNA,因爲受精時候精子綫粒體會留喺卵子外邊,所以綫粒體DNA一定來自母親.著名嘅「線粒體夏娃」(全人類共同母親)就係噉樣被發現.
如前述我哋用語言學歷史分析族群來源往往有好大限制,因爲隨時間經過我哋可以查探嘅證據會越來越少,而且會越來越難辯認.分子遺傳學就彌補咗呢個空白,因爲分子遺傳學可以追溯幾萬年前嘅譜系,語言學喺呢方面係困難重重,往往復原有極大爭議.當然,族群變遷唔完全等同語言變遷,因爲一個族群可以完全放棄自己語言文化去接受一個完全陌生嘅文化.但基因反映嘅族群接觸唔多唔少都會同語言轉變有聯繋,尤其係遠古時期,當所有族群文化程度都相對比較平等時,唔會咁容易因爲文化落差過大而完全放棄本來嘅文化.
如果大家想認識多少少人類學,不妨睇一下李輝博士嘅科普文章《東亞人遺傳系統初識》.
三萬年前開始嘅故事
*圖片來自網友polyhedron之論文《Y Chromosomes of 40% Chinese Are Descendants of Three Neolithic Super-grandfathers》
當今嘅東亞人基因,基本上可以分開舊亞洲人同新亞洲人兩支,佢哋前後相差大約一萬年嘅時間遷入東南亞並且散佈東亞各地.讀中史嘅時候我哋學過北京人,藍田人,元謀人等唔同舊石器人類,但佢哋同我哋一啲關係都冇,因爲喺新舊亞洲人到達之前,佢哋已經因爲冰河時期滅絕,所以三萬幾年前以前好長一段時間,係搵唔到任何人類化石.新舊亞洲人分別帶有Haplogroup O同C,D父系基因突變,而家成個東亞都係佢哋後裔.舊亞洲人基因數量明顯比新亞洲人少,似係底層遺留.今日我會集中講新亞洲人,即係Haplogroup O嘅故事.
O人群喺大約二萬年前從印度經過緬甸走向東亞,喺印度支那分化出三個主要分支:O1,O2同O3.點解會分化?大家睇下雲南附近嘅地理,東亞所有大河流,包括黃河,長江,湄公河,珠江等都穿越呢個茂盛嘅熱帶雨林,當人群沿著河流移動(一來方便,二來食物淡水充足),就會遷移到唔同嘅下游地帶並且被隔絕(見下圖).呢班人趕走本來係東亞大陸嘅C,D系,令佢哋避走北亞日本,小部份融入O系成爲底層成份.
地形阻隔導致人群分化
*圖片來自李輝博士之論文《Genetic affinity between the Hmong-Mien and Mon-Khmer populations》
O1沿海岸綫遷移,成爲百越(侗台/岱-卡傣,Tai-Kadai)同南島人(Austronesian)嘅前身;O2分開兩支,一支O2a-PK4留喺兩廣附近成爲孟高棉人(Austroasiatic / Mon-Khmer,如越南人同柬埔寨人)嘅前身,另外一支O2b-M176北上抵達今中國東北,韓國,成爲阿爾泰人(Altaic)嘅部分成份;O3人群内部再分化,一支喺黃河上游成爲原漢藏族(Sino-Tibetan),一支喺長江去成爲原苗瑤人(Hmong-Mien).去到五千年前,即係新石器時期晚期,O3嘅O3a2c系成爲華夏族前身(仰韶文化),可能O3a1c-002611系成爲東夷族(龍山文化),部分O3a2c1a-M117喺西面同D3混血成爲古羌人(西戎).另外長江嘅O3a2b-M7原苗瑤人就成爲楚人祖先荊蠻族(大溪文化).
*圖片來自網友polyhedron之論文《Y Chromosomes of 40% Chinese Are Descendants of Three Neolithic Super-grandfathers》
中史書教我地夏商周,但夏代其實係不被國際學術界承認嘅,因爲文字未出現所以冇任何可信嘅歷史紀錄,所以當夏代係神話存疑時代,同三皇五帝一樣.如果要形容當時嘅華夏族,我會叫佢哋做仰韶文化.後來「東夷」龍山文化崛起,成爲咗東亞地區第一個有文字嘅部落——商代.商代嘅原始部落特色仍然好顯著,所以經常遷都(原始部落農業技術差,耕瘦咗達地就會去第度).
當時嘅東亞世界相對比較平等,商代嘅文化只係領先其它地方少少.去到周滅殷商,其實就係華夏族同東夷族嘅戰爭,最後文化比較落後嘅周贏咗,兩族開始融合.
去到東周嘅時候,已經出現楚國,魯國(東夷混合華夏)同越國(O1a-M119及O2a-M95)等唔同國家.讀傳統中國歷史嘅話會覺得佢哋都係「華夏」一份子,但唔會話你知佢哋嘅語言文化都非常唔同.例如《越絕書》係越國嘅歷史,入便嘅「絕」就唔喺漢語而係越語借用同音漢字,本身喺越語係解「記錄」.又於《維甲令》入便有用近音漢字去記載越語,反映出當時越國上層階級開始華夏化,但下層嘅民衆仍然唔太識漢語,需要用兩種語言宣告命令.當時嘅東周諸國其實好似而家嘅歐洲,有唔同民族,語言,但用類似(但唔同)嘅文字書寫,絕對唔可以用一個「華夏族」嘅空泛名詞概括.古代越國締造咗頗爲輝煌嘅文化,其金屬鑄造技術(如鑄劍)比華夏族群有過之而無不及,又嘗稱霸一方.但大部分人囿於漢族中心思維,都會自動將呢啲成就歸畀華夏族.
至於「百越」係咩一回事呢?其實就係石器時代東南沿海擴張嘅O1-M119各分支人群,混合咗南方嘅O2a-M95同O3a2-P201.語言學上我哋猜測原始O1族群係講原始澳泰語(Proto-Austro-Tai).當O1人群先後遷往台灣嘅時候,就成爲南島語入便嘅Formosan,留喺大陸個啲就成爲原始侗台語(Proto-Tai-Kadai).仲有一支向東南亞遷移成爲南島語入便嘅Malayo-Polyneisan.(見下圖)
青銅時代及以前壯侗及南島群體嘅分化及遷移
*圖片來自李輝博士論文《Common origin of the Austronesian and Daic Populations》
喺中國史書記載,百越「各有種性」.根據分子人類學觀察,百越可以基本分爲東北同西南兩個極.東北就係頭先講及曾經稱霸中原嘅越國.根據考古,佢哋主要成份係O1雜有O2a,但缺乏漢族嘅O3a1c同O3a2c1,顯示佢哋當時同漢族係兩個唔同族群.漢族成份基本上係喺秦漢之後先開始逐漸混入.
秦統一中原之後,遠征南越,因爲交通不便,需要開鑿靈渠嚟運兵糧.喺兩廣交界受到南越人強烈抵抗,付出頗大代價先係西江流域建立幾個據點.但凳都未暖,秦末民變已經爆發.有論者以爲秦兵會留低同越人融合,就話粵語沿襲秦代漢語.其實稍加思量就知荒謬:如果你係統治者,四處都有六國遺民造反要鎮壓,你仲會唔會由得大軍係偏遠邊境賦閒?所以去到後來趙佗自立南越國,都抱怨漢人太少.從宰相呢啲重要位置用越人,自己行越人習俗禮儀以服眾嚟睇,就知漢人喺當地只係極少數.當時嘅漢語,大概只係喺幾個漢人據點形成少量方言島,就好似外國唐人街粵語一樣.而秦漢嘅語音特點,喺當今粵語幾乎毫無痕跡.或者會有零星同源返借遺留,但講當時漢語對今日粵語幾近冇影響,應該冇乜爭議.
秦只係征服咗南越同駱越,至於其它嘅東甌,夜郎等諸國就未受影響.漢朝初期南方百越都係獨立國家.南越國再獨立後,一度強大令附近百越歸順,漢面對北邊匈奴,難以再兼顧南方,所以就和輯百越.及後武帝即位,開始離間越人,並且逐一擊破.因爲閩越頑強抵抗,漢武帝進行強制移民,將閩越人遷移到江浙,福建去到三國之前都幾乎係無人地帶.呢個事件都可以喺基因上搵到證據,現今福建人相比附近地區缺乏百越父系基因,百越基因最多嘅反而係喺浙江一帶.
即使粵閩等地已經成爲漢朝領土,但因爲地處偏遠而且氣候濕熱(漢人認爲有致病嘅山林瘴氣),一直冇乜人移民居住.叫當時漢人移民,就好似問你會唔會移民去金三角熱帶叢林住一樣.所以呢啲地區往往以當地土著管治,得閒就流放罪犯過嚟等死,漢化程度可想而知.去到兩晉南北朝,先開始多少少漢人移入,特別喺廣州從事海外貿易.有人話五胡亂華嘅時候漢人已經大量進入兩廣,但移民史同基因證據都否認呢個論點.當時嘅移民大多係北方人去到江南(見下圖實綫).
*圖片來自李輝博士論文《Genetic evidence supports demic diffusion of Han culture》
雖然係咁,都有少量漢人進入兩廣.六朝航海技術漸趨發達,金陵附近係當時南朝漢人聚居嘅中心,漢人入粵經海路比陸路方便.南朝時廣州算係頗重要嘅通商廣口,自然會吸引漢人前往謀利,但唔代表佢哋會久居當地.有南宋人遊歷廣東嘅時候,曾經話過“見宋墳而不見唐墳”,可見連唐代都冇乜漢人,何況六朝?
即使如此,語言學家喺粵語搵到極少量六朝漢語遺留,呢個層次似乎唔係北方漢語,而係以南朝首都建康(今南京)爲代表嘅南朝音,例如廣東話「伏」嘅白讀音 [puk] 讀重唇就好可能係六朝層次.(現今日語漢字音最早一層都係來自六朝嘅「吳音」).當時廣東嘅語言狀況係點已經好難知道,推測漢人聚集嘅城市内可能講六朝漢語,但郊區就仍然係原壯傣語(Proto-Tai).比對越南嘅古漢越語同其它侗台語系(岱-卡傣語系),百越語應該已經向漢語借入一定成份,就好似現今北壯語入便有好多西南官話借詞一樣,但語法,音韻等同漢語仲有好大距離.
粵語真正漢語來源,來自唐末宋初.
唐代嶺南仍然係中原人蔑視嘅俚僚之地,可見漢人數量仍然唔多.唐代宰相張九齡開月北梅關古道,從此可以比較容易咁通過江西進入嶺南.唐末五代戰亂導致大量北方漢人南逃,呢次比以前永嘉之亂人數更浩大,更深入南方.
一批唐末難民走難到江西南部定居,去到宋初人口膨脹導致耕地不足.相比「地狹民稠」嘅贛南,嶺南大部分地方都係地廣民稀,於是部分人分批越過梅關翻山越嶺南下謀生.當時南雄正正係移民必經路綫,所以就出現南雄硃磯巷嘅傳説.廣東人口喺宋代大增,太平興國年間(976~984年)到元豐三年(1080年)嘅100年内由92,559戶暴增至579,253戶,足足六倍有突,但去到紹興三十二年就略減到513,711戶,可見移民潮已經停止.根據族譜紀錄*,移民來源地以江西最多,亦有河南同其它南方來源.北宋時南方較爲安定,未有戰亂因素,似乎經濟誘因最爲合理.廣府人漢人來源自唐末同北方漢族分道揚鑣,然後宋初入嶺南應該毋庸置疑.
*廣東族譜編寫唔會早過明中葉,所以可信性存疑,但來源地應該可以口耳相傳未致太失真.
但漢人來源唔會係廣府人嘅唯一來源.史載宋以前廣東多俚人作亂,到宋時似乎開始融入漢人.中國歷史地圖集作者譚其驤認爲:「自梁自唐,嶺南名爲中朝領土,實際在俚帥之統治下者,垂百餘年云.此爲俚族之極盛時代.與俚同時雄據粵東者,又有從粵西遷來之僚族(按:僚亦為古越人自稱,[rou]),然其勢力殊不及俚族之雄厚(按:今粵語中「傻哩」,「傻佬」似乎來自漢人對俚僚嘅篾稱)」.南宋《輿地紀勝》形容衆多漢人移民聚居嘅南雄都仍「有内地之遺風,俗雜夷夏風俗」.甚至時至元代,碑刻都記載「廣東戶口數十萬,瑤,僚半之」.俚僚人應係廣東嘅原居民,即我上文講述秦漢南越,駱越,西甌嘅後代,講原壯傣語(Proto-Tai)嘅O1,O2a,O3a2基因攜帶者.
將廣東人基因單倍型同河南漢人比較,可見廣東人父系以北方漢族爲主,雜有少量百越父系 O1,O2a及O3a2*P207xM7(比北方漢人多約25%).但母系北方成份D,G,M8a甚少(共約20%),代表廣東人祖先係南下漢父同土著越母混血嘅後代.喺上一篇文我講過粵語有好多音韻特徵同原壯傣語雷同,依家可以喺基因搵到旁證,證明有大量俚僚越人融入漢人,數量幾近廣府人一半.
由此我哋可以還原當時嘅場景:一支漢語人群喺唐末進入江西之際,就已經同北方中古漢語分道揚鑣,而音韻特點都同唐末北方非常符合:冇北宋逐漸出現嘅入聲脫落,出現輕唇音但微母未變,只有少部分濁上字變去聲等,呢種北方漢語分支隨住南下開荒謀生嘅漢人進入廣東.當時拓荒者以男丁居多,喺漢人男多女少嘅情況下,娶越女成爲普遍現象.越人學習漢語時,往往擺脫唔到原壯傣語母語影響,成爲一種帶有濃重越人口音嘅中古漢-越混合語,保留好多日常生活原壯傣底層詞彙.呢種越人口音嘅中古漢語甚至習染返漢人移民,令到粵語帶有類似壯語嘅腔調.隨住移民擴散混血,漸漸取代六朝漢族移民嘅語言同土著壯傣語.首當其衝嘅當然係同爲漢語來源而且使用者相對唔多嘅六朝白讀層,百越底層因爲語域不同,保留情況反而比六朝層好.最後前廣韻六朝漢語層次成爲少數零星「特字」或破讀字音.面對漢族進逼,拒絕同化移入嘅原壯傣群體(俚人)大約喺唐代開始分批向西南遷移,一批進入老撾境内成爲現今嘅佬族.部分更加遠遷今泰國,驅逐同化當地嘅南亞語族群,成爲現今嘅泰國人前身.到今日,泰語同北部壯語仍然可以有限度互通,核心同源詞相同超過60%.而極少數留喺廣東嘅一部分成爲現今廣東蜑家人或者遷移去海南度成爲黎族一部份.
北宋以後,粵語基本成形而且形成族群意識.以後遷入嘅群體往往唔會被認同爲粵語人.韶關因爲宋元戰爭導致人口大減令客家人趁機遷入.去到清初粵北客家因爲耕地不足大遷徙散播兩廣各地,同粵語人溝唔埋,甚至產生土客械鬥爭田奪地.閩南民系喺宋代已經從福建沿岸移民廣東東部沿岸,到明代更沿海路擴至雷州半島一帶,但都同客家人一樣無法大幅影響粵語.
明清時期:粵語族群擴張及民族衝突
明代係粵語西擴時期.因爲戰亂同漢族壓逼生存空間嘅緣故,湖南一帶嘅瑤族(苗瑤語系)變成起義流民進入廣東,朝廷大量派出北方士兵入廣西鎮壓,令明代官話進入廣西北部,成爲今西南官話分支.當時瑤人四散各地山區,造成兩廣「有山必有瑤」嘅局面,瑤亂甚至波及香港境内大嶼山.明萬曆年間瑤人被鎮壓後,朝廷鼓勵廣府人向西遷殖民以同化少數民族,族譜多記載有男丁前往梧州,桂平等廣西東部城市尋求發展機會.但詳情就往往缺乏記載,皆因族譜紀錄文化係宋明理學產物,傳入廣東開始普及不過明中葉.
去到清代,好多廣府人族譜都記載康熙年間有男丁遷往廣西然後就失去聯絡,大概已經喺當地落地生根.呢個都同清初遷界令有關.清初爲咗撲滅台灣明鄭勢力,將沿海近四十萬人強遷移入內陸, 以杜絕與明鄭割據政權嘅貿易同支援.遷界令對廣東沿海經濟組成極大損害,好多居民無法謀生,亦同內陸居民競爭資源,部分廣府人被逼前往廣西謀生.如果我哋分析各粵方言片嘅音韻特徵,可以發現越往西同越交通不便嘅地方,往往保留越舊嘅粵語特徵.喺廣府片/大城市會出現新嘅語音特徵並且憑其文化經濟優勢向其它粵語方言片/郊區幅射開去.因爲沿江流域交通方便,所以沿江去到廣西東部嘅城市都受到廣府片好大影響.其它交通比較隔絕嘅片例如四邑(台山),勾漏山區就往往比較存古,保留更加多原始壯傣語音韻特點.去到南寧等廣西中西部,講平話嘅人血統上基本上同壯族冇咩分別,冇乜漢人成份,佢哋祖先放棄咗自己嘅母語漢化咗.平話其實同廣府話聽感差別唔太大,對廣府人嚟講可能容易聽過台山話.呢啲就係各時期粵語移民擴張留低嘅痕跡.
到清政府撤回遷界令時,已經導致大量居民死亡或流徙,只剩一半約二十萬居民返回沿海,原有產業如制香及制鹽一蹶不振.人口空虛亦導致粵東嘅客家人人乘虛進入,呢個都係香港新界客家圍村嘅由來.清中期廣東人口暴增,令到廣府人同客家人爭奪生存資源互相排擠,間接令大量客家人參與太平天國叛亂.太平天國被鎮壓後,隨太平天國流散各地嘅客家人同當地居民發生持續近一百年嘅土客械鬥,雙方死傷枕藉.原本居住喺粵東北邊境嘅客家人從此喺兩廣星羅棋佈,形成一個個客家方言島.至此,嶺南嘅民族及語言已經同現今冇太大分別.
*圖片來自維基百科粵語條目,經作者增添各語言標籤.
總結:粵語脫離中古漢語於唐末五代;宋代融入壯傣成份並定型;擴張繁衍於明清
以上係我嘗試重構嘅粵語(及其族群)歷史,應該同真實歷史唔會有太大出入.但始終我學養未深,好難還原每一個細節,要靠其它有識之士探究粵語嘅詳細形成過程.粵語係宋代融合漢越自立之後,喺明清孕育咗獨特嘅嶺南文化.到近代更加成爲東亞門戶之一,迎來現代西方文化並產生我哋嘅香港文化.
敬請期待下一篇《論本土主義中嘅大中華餘毒(四)》
============
Reference
壯傣族群(百越族)歷史
The Minz Zhuang of Napo Country, Guangxi: Legacy of the Thai-Lao Migration South (2010)
百越遺傳結構的一元二分跡象
百越史研究
廣府人基因
廣府,潮汕,客家人与河南人母系成分的分類比較
唐宋廣東歷史
嶺外代答
中國移民史
明清廣東歷史
明清廣東社會經濟研究
廣東史志
中國移民史
Expanding the Cantonese Diaspora: Sojourners and Settlers in the West River Basin
客家人基因
Origin of Hakka and Hakkanese :A Genetics Analysis
平話人基因
Pinghua population as an exception of Han Chinese’s coherent genetic structure
從基因角度睇漢族擴張
Genetic evidence supports demic diffusion of Han culture
潮汕人基因
Dominant Contribution of Northern Chinese to the Paternal Genetic Structure of Chaoshanese in South China (2011)
Similarities in Patrilineal Genetics between the Han Chinese of Central China and Chaoshanese in Southern China
漢族基因
Y Chromosomes of 40% Chinese Are Descendants of Three Neolithic Super-grandfathers
Late Neolithic expansion of ancient Chinese revealed by Y chromosome haplogroup O3a1c‐002611
Inferring human history in East Asia from Y chromosomes
史前古越族及古苗瑤基因
Y chromosomes of prehistoric people along the Yangtze River
侗台族及蜑家人基因
Y-chromosome Genotyping and Genetic Structure of Zhuang Populations
Mitochondrial DNA Diversity and Population Differentiation in Southern East Asia
Paternal genetic affinity between western Austronesians and Daic populations
壯侗及南島人史前遷移
Common origin of the Austronesian and Daic Populations (2011)
南亞及苗瑤人嘅基因聯繋
Genetic affinity between the Hmong-Mien and Mon-Khmer populations (2011)


text:
兩分鐘偷睇微生物世界
腸道微生態
「益生菌」即係被認為可以促進腸道健康嘅微生物,當中含咗好多嘅細菌種類,多啲人識嘅有乳酸桿菌(Lactobacillus)同埋雙歧桿菌(Bifidobacterium).而一般所謂嘅「乳酸菌」,係泛指嗰啲能夠喺代謝作用中產生乳酸嘅細菌.喺1900年代,微生物學家發現習慣食乳酪嘅保加利亞人好長命,後嚟就發現咗保加利亞乳酸菌(Lactobacillus bulgaricus),係依家廣泛用喺生產乳酪嘅主要細菌.
我哋身體入面有數量龐大,非常多樣嘅微生物,呢啲「微生態系統」遍佈喺眼,口腔,皮膚等部位,而腸道微生態裡面就有數量最多最複雜,包括細菌,病毒,真菌等一千多種微生物.
腸道健康提升免疫力
越嚟越多科學家著手研究各種益生菌.近年就有研究報告指,益生菌可以維持腸道微生態嘅平衡,幫助提高人體免疫力.本港亦有大學利用咗「總體基因體學」技術同埋大數據分析,針對一啲病人腸道微生態失衡嘅問題,去研發益生菌組合配方,希望未來可以製成補充劑,加入到日常飲食,用嚟促進腸道健康,希望增強免疫力.
近排喺市面上湧現咗好多益生菌產品,仲話「科學實證」改善健康嘅聲稱嚟宣傳,調理腸胃,抑制過敏,甚至防癌等林林總總嘅益處.但到目前為止,呢啲聲稱都仲係有待更多嘅科學數證據支持.所以,如果你真係好鍾意乳酪嘅美味,當然唔怕每日食多少少.但係唔洗嘥太多錢去買太貴嘅益生菌補充劑.
(原文刊登咗喺《樂鋒報》2021年7月號,呢篇係粵文版.)
睇埋:
中大醫學院研究指出優化腸道微生態有望提升新冠疫苗安全及成效 [2021年3月31日 中大文宣]


text:
秋去冬來,話咁快2020年就淨返四分之一嘅日子💨對小編嚟講今年時間過得超快,感覺好似啱啱收埋嘅冬季衫,冇幾耐又要準備攞返出嚟😩但係每逢轉季,都硬係睇啲舊衫唔順眼🤨所以......小編嘅衣櫃係時候要添置定啲新衫,迎接冬天嘅來臨~
今次主要要介紹既就係我地Raider 自家出品既產品(ByR)
相信好多伴隨住我哋經過好幾個年頭嘅朋友仔,都好熟悉我哋品牌嘅概念,同埋我哋出嘅產品.(多謝各位=])
而By R 一直行嘅路線係比較Street wear 同 Sport wear 為主,今年秋冬更融合咗Smart causal 風格.
希望除咗令大家着得舒服,同時間都希望大家可以有一件除便得黎又斯文,斯文得黎又唔浮誇嘅衫.
01 : By R L/S Oversize Shirt
採用咗oversize設計,當然都附有大家中意嘅drop shoulder啦🌟
彈性嘅布料亦都增加咗恤衫嘅空間感同埋活動既流動性.
Oversize設計令件恤衫垂得嚟有立體感之餘,弧形嘅設計插袋都方便啲🌝
最後...最重要嘅一點就係香港嘅冬天忽冷忽熱,最好就一件白色T着多件外套,唔着嘅時候就勾住佢或者放佢落袋,
但係最大問題就係放完落袋之後攞返出嚟着就皺到死,但呢件恤衫今次用既布料完全解決哂個問題.
講多無謂more detail!CHECK IT OUT
02 : By R Linen Military Jacket
首先剪裁方面呢款係以舊式軍褸做藍本,再加以調節✂
(本身衫身已經收腰剪裁,如果唔夠的話後面仲有兩粒鈕,扣埋晒嘅話好似加咗條Belt咁..正呀)
雖然衫身有一個修腰嘅位置,但手袖係採用左loose fit 袖形
(所以整體而言成件衫都係偏向鬆身為主,但又唔會無晒整體線條)
質地上仲唔易皺,洗完都只係好輕微嘅縮水咋⭕
麻質恤衫除咗摸落有質感,亦都比軍裝恤衫更加斯文,減低咗Heavy感
日本所生產嘅麻棉能力十分之高,而且對布料嘅要求到要求十分之到位.
今次ByR出件麻SHIRT對小編呢一種麻質愛好者黎講,絕對係一大喜訊.
因為小編係一個好懶嘅人,唔多鍾意燙衫(布料唔易縮水有唔易皺)
然後又唔鍾意帶袋出街.(四個大口袋已經解決晒我要擺iPhone,銀包,鎖匙等等嘅東西)
最後配搭方面除咗可以襯軍裝嘅下身,亦都可以着返斯文西褲類型或斜布褲都無問題.
按一下了解更多 By R Linen Military Jacket
03:By R Harrington Jacket
Harrington jacket 又名 哈靈頓夾克
佢嘅外型其實同一件MA-1十分之相同,但相比之下無咁厚冇咁腫,換來嘅就係比較薄身同輕身嘅布料,同埋絕對性嘅復古味.
呢一件可算係老土嘅單品,但係識得將佢配搭絕對係可以破舊立新「帥氣十足」
(三色可選)私心 大愛草綠色
原因:因為顏色比較亮晶晶✨復古感同罕有度高,再加埋入邊裏布嘅顏色撞到我心boom boom 聲❤
闊而短身剪裁,背後面加咗個小小風琴位,令到活動能力增高
(唔會因為比布料所規限)
配飾方面上用咗嘅銀色Ykk拉鍊同埋牛角鈕,令件成件更完整.
(純天然嘅牛角鈕,每一粒花紋都不一樣,價錢都不是一般的HAHA)
三隻色都分別用上不同撞色既裹布,其中黑色就用咗紫色
而且材質用咗一種好似絲質感覺,但又唔會好似真是咁咁易勾線.
(入邊既Patton vintage 味濃😏)
小編認為面布先用上50%羊毛混紡(冬暖夏涼),輕身得來又舒服😌.
一邊用咗撞色高質嘅viscose ,簡直係舒服上面再加多浸Luxury嘅感覺,特別得黎低調.(就咁買布料都抵哂)
按一下了解更多 By R Harrington Jacket
其實三款單品都咁好睇,俾人嘅感覺好多樣化,你中意點襯都得✌🏼sporty啲又得,斯文啲又得,street啲又得,超便利💛
(我今個月嘅糧都應該凍過鹹水🧐)
聽聞下個月仲會出多三款,到時再同大家匯報下
(嗯...無咩事我都係返番出去做嘢努力搵錢)
菇上


text:
英國升學心得分享- Imperial BSc/ MSci Chemistry | 要學Python coding?出路?
終於有Imperial呢科嘅分享,好開心呀🥳 又unlock到多一間G5大學🤩 喺呢到好多謝 @nomadstudies 嘅幫手💖,you’re amazing!話說我喺中學嘅時候已經有follow佢另一個account @kipnotes,佢個網站入面有好多免費嘅a level/gcse notes,超有用,大家都可以過去參考吓! 課程內容 呢到嘅chem degree分開咗做4個sections,分別係Organic Chemistry, Inorganic Chemistry, Physical Chemistry同埋Chemistry Coursework. Organic Chemistry:學吓啲reactions背後嘅mechanisms同埋點樣利用已知嘅有機反應(organic reactions)將新分子合成. Inorganic Chemistry:主要讀關於metal containing compounds嘅嘢.你會學吓periodic table嘅trends, MO theory同埋啲metal complexes嘅reactions. Physical chemistry:用physics嘅角度去睇chem,例如係quantum mechanics. Chem coursework主要係做lab reports同埋vivas (oral exams).而呢啲都係喺你做完wet labs (handle完chemicals)同埋programming labs (model啲molecules同埋用Python分析啲數據) 之後先會做. 理想 vs 現實 我本身以為Imperial chem department入面嘅男女比例會係70%男+30%女,但原來男同女嘅比例都係差唔多! 我地Faculty of Natural Sciences嘅男女比例同其他faculty嘅男女比例好唔同~ 適合咩人讀? 第一年開始就已經有好多以Python data analysis為主嘅coursework,所以如果你對programming冇興趣嘅話可能其他大學嘅chem degree會比較適合你. 教學模式 每個module都有6-8個 1個鐘頭嘅 lectures. 上完個module嘅所有lectures之後,會有兩次tutorials同埋兩次workshops (year 3之後淨係有workshops). 每個term嘅實驗會用2-5個禮拜去進行.每個實驗要用1-2個禮拜去完成.除咗year 1 之外,其他實驗都係一個人做嘅. 考核模式 中期考試|年尾考試 | 實驗報告 | Coursework | Viva (口試) 成績要求 DSE: Chem:5 - 5*,數學(core):5 - 5*, M1/M2: 5 - 5*, 英文:3,Bio / Econ / Phy:5-5* HKALE / GCE A Level: Chem:A* / A (A* 如果數學成績要求是 A),數學:A* / A (A* 如果Chem成績要求是 A),Bio / Econ / Phy:A Personal statement tips 唔好淨係列晒你做過嘅嘢出嚟,一定要講每一個activity點樣令你喺chem方面有所進步或者點樣幫你建立咗一啲有利於呢個chem degree嘅skills. E.g. grade 6 piano = time management (for uni) and manual dexterity (for labs) 出路 有一部分人都會選擇做non-scientific嘅工作,例如有consultancy,教書,banking同埋同patent law相關嘅工作. 選擇留喺science呢個field嘅可以做一個academic/ industry researcher, clinical scientist或者係藥劑師.


text:
Author: 陳妍茵
2019-10-21(Personal Particulars)
吳朗謙係香港警察嘅一份子.
據認識佢嘅讀者所指,佢一畢業就考到督察,又四圍話佢老豆係督察就一定考到.佢未做警察之前,就已經以吹噓為常,周圍認叻認勁,要其他人聽哂佢話,做咗警察後仲得戚,以為自己好型.佢又玩過城大水會,但一個女仔都追唔到.
坊間圖片曾經指佢係警署與異性性交,又係商場襲擊市民,詳見下圖:
Last Updated: 2021-11-11
Personal Particulars
傅駿業係香港警察嘅一份子. 佢曾經係2014年雨傘運動期間,任識機動部隊訓練組,有份拘捕俾7名香港警察成員毆打嘅市民曾健超,並用膠手銬鎖上佢嘅雙手.佢又係後來關於曾健超被毆打嘅案件中,否認見曾健超被噴胡椒噴霧,詳見香港電台報道.
Personal Particulars
鄭麗容係香港警察嘅一份子. 佢曾經係Facebook上批評前往示威現場嘅立法會議員,見下圖:
Personal Particulars
Jimmy Chu係香港警察嘅一份子.佢曾經對外聲稱轉咗做文職,意圖撇清同警察濫捕濫權嘅關係,但事實上仍然出現係示威現場,更指嚇便利店店員.


text:
租用迷你箱, 迷你倉 等額外儲存空間嘅用家,往往有個壞習慣,就係將好多雜物一次過放入倉之後,就唔再去郁佢哋,久而久之,倉中物品有如廢物,直到永遠……其實,大家應該定時定候,將嚟緊一季少用嘅物品放入倉,又將當季要用嘅物品攞回家,咁樣有出有入,定期循環,咁先可以最有效發揮到額外儲存空間嘅作用.冬季將至,以下物品就絕對可以暫時放入倉,為你大大節省家居空間.
換季
天氣又開始轉涼,係時候摷番啲 冬天衣物 ,被褥等出來,唔好等到冷鋒到港先至臨急抱佛腳.況且,啲冬衣攞出來之後係需要有適當嘅處理,如清洗及晾曬,才可以發揮最佳效用.等Boxful提提大家點樣做好迎冬準備.
中秋過後,不經不覺好快又到深秋.雖然香港四季變化不算明顯,但大家總應該趁呢段時間執拾夏季衣物,準備 換季 踏入冬天.Boxful再次提提大家,喺收納夏季衣物前要作出適清洗處理,先可以令衣物妥善保存,到明年夏天攞出來時新嘅一樣!
夏天臨近,相信大家已經不經不覺換咗季,又或者已經出動選購今夏新裝.有冇發現,屋企個 衣櫃 似乎唔多夠位?係時候趁開季之際,實踐一下「斷捨離」嘅原則,清一清個衣櫃.其實只要你認真啲睇睇,你個衣櫃之中有好多衣物都係應該放棄嘅,不論你係男士女生,都要留意以下呢個清單!
每年2,3月份,又到所謂嘅「 回南天 」,天氣潮濕之餘,甚至連地板都會滲水,不但有跣倒之危險,亦相當唔衛生!咁點算好?等Boxful教你幾招,解決地板濕??嘅問題啦!
入秋要 換季 ,將啲夏天衣物用正確方法收納好固然重要,但除咗衣物之外,其實一啲夏日先會用到嘅衣著配搭品,配件,例如涼鞋,絲巾,泳衣等等,都需要正確咁存放,等佢哋好好「過冬」,迎接明年嘅夏季!即刻睇睇Boxful為你提供嘅小貼士!
秋風起,大家走到街上已感到陣陣涼意,係時候搵番啲秋裝出來,同夏天衫換位.唔好睇少呢個換季工程,將 夏天衣物 收納好其實都有啲地方要注意,並非求其摺埋攝入衣櫃中咁簡單.就等Boxful提提你一啲夏衣收納小貼士啦!
每逢大家要執衫,最煩惱係要處埋一啲過咗季嘅衣物.例如而家大熱天時,點樣處理一啲呢排唔會著嘅冷衫,厚褸等 換季衣物 呢?其實只要你掌握3個步驟,就可以好快手處理完成!即睇!


text:
唔同人可能對張子丰都有唔同印象,早前有追電視劇嘅話,就會知佢係演員;有留意廣東樂壇嘅,就會知佢係歌手,不過佢最想展示比大家睇嘅,係佢導演嘅身份.三十出頭就成立自己嘅製作公司,執導過MV,廣告甚至電影等等,合作嘅藝人來自五湖四海,能夠自編自導似乎係唔少行內人嘅夢想.不過對佢嚟講,其實打拼嘅背後都有唔少辛酸,但知道自己做緊嘅嘢都係向導演方向前進,而成功脫穎而出嘅關鍵就係一個字「Creativity」 – 創意.
‧張子丰集演員,歌手,導演於一身,但一切都是為咗電影導演而走.
從周星馳到科幻片 再到拍MV拍戲
「細個冇咩娛樂,自然就係將周星馳電影煲完再煲.我諗電影圈內差唔多年紀嘅人,都一定係睇佢大.」張子丰劈頭就講咗對電影有著情意結嘅來源,佢佩服周星馳演古裝又得時裝又得,最重要都係創造力爆燈,可以諗到好多無人諗到嘅橋段.但由鍾意電影變成想入行拍電影,就要數到《Back to the Future》呢輯科幻片.「科幻片最正就係啲劇情現實睇唔到,所以我嘅作品好想俾觀眾脫離現實,又有觀能上嘅刺激,最終帶出想表達嘅訊息或者社會現實.」佢將呢個想法放入自己歌曲嘅MV裡面,例如《推銷員之死》MV有麥皮蟲滿佈喺佢塊面,《完美情人》MV充滿AI,未來感嘅場景,所以Fred先會堅持唱歌,因為可以透過歌曲同自導自演MV,講佢想講嘅嘢.
‧張子丰嘅歌曲MV中,可以到處見到科幻場景,目的要俾觀眾睇到現實不可能嘅事.(完美情人MV截圖)
除咗自導自演MV,張子丰仲幫尹光拍過MV.佢笑言大家唔好停留喺《少理阿爸》果個年代,其實尹光又In又玩得.「呢行一定要與時並進,但同前輩好似尹光,合作時就算年齡有差距,但佢嘅想法可能同我地唔同,話唔定會發掘到好多可能性.」作為導演除咗要夠幻想力,仲要有好好嘅溝通能力,了解成個片場運作.但呢種技能喺佢做電視劇演員時,又可能要稍為轉變.「因為拍劇個畫面係導演嘅幻想,其他演員收到Order就擺十個Pose俾你睇,但我就會諗『乜我咁樣幻想唔好咩?』話雖如此,佢依然好尊重其他導演諗法.「咁樣自己做導演時,人地都會尊重返我.」
‧張子丰認為做得呢行除咗要夠勸力,仲要夠醒同夠Creativity.
真係有興趣同捱得先好入行
隨住媒體同網絡盛行,愈嚟愈多人想入行,但偏偏呢行成日有開工冇收工.張子丰都表示無辦法,新人唔單止要醒頭醒尾,仲要肯搏肯捱.「公司每年都會收Intern,但有啲人嚟面試問佢點解想入嚟,佢地話要計學分,咁你梗係話鍾意呢行或者電影啦,係咪先?但就算入到嚟都可能要由最低做起,我自己曾經試過洗一個荒廢好多年嘅廁所.」雖然大家未必頂得順洗廁所,但可能要做啲好基本嘅野,例如打掃Office,做Admin嘢甚至買飯盒.不過佢就話千祈唔好因為工作咁瑣碎而求其做,因為導演,上司可能會留意佢地表情反應,究竟係開心咁做定黑住面咁做,所以可唔可以係呢行發展得順風順水,事業更上一層樓,就係睇呢啲細微位,大家識做啦!
‧《潮神》MV唔單止尹光打破傳統形象,更俾咗團隊唔少啟發.
「今日嘅MV係為咗下一套電影」
或者有人會覺得,張子丰想做導演,但點解又要拍劇又要唱歌?但其實所有工作都冇離開過「做導演」呢條路,因為透過同人合作先可以激發創作靈感.如果知道自己嘅路,就會識揀Project,工作嚟做.「開頭拍MV又辛苦但又冇咩錢,點解仲要做?就係為咗下一個廣告,拍廣告為咗可以拍戲,拍呢套戲為咗可以拍下一套戲.有咗呢個心態,人生條路就會走得易啲,未必會如願,但至少知做緊咩.」
‧張子丰認為知道自己嘅終極目標,人生嘅路就會走得容易啲.


text:
大概應該有一段時間冇食過自助餐,疫情關係,呢段時間越嚟越食少食自助餐,加上人老咗,胃口都越嚟越細.
有時如果朋友咁啱約,又或者真係有好吸引嘅主題先至會考慮,剛巧朋友M小姐星期日返工,下午茶有空檔時間,問我有冇興趣一齊食下午茶自助餐.
Tea buffet呢樣嘢真係好多年都冇食過,我才記得原來有一種自助餐叫做Tea buffet,太耐冇見,聚聚食下野是必要的.
剛巧是次主題係日本山梨及長野縣白桃,幾吸引,幸好剛剛捉緊到呢個主題嘅尾巴,食到又甜又多汁嘅白桃.
好耐冇嚟過先知原來好多人都好鍾意食下午茶自助餐,冇辦法計哂優惠,二百幾到一個人,啲嘢食非常之多選擇.
當日都好多人,攞嘢食度度都要排隊,非常墟冚.
我諗最吸引嘅係一定係有唔少好似豬扒,雞翼,鴨胸,餃子呢類夠你飽肚嘅主食,全部都煮得唔錯.
當然都不能錯過有好多沙律,意粉,炒麵,冷烏冬,冷麵,愛澱粉質嘅人必選.
另外也有不少點心選擇,燒賣出奇地幾好.
最正嘅係即煮嘅車仔麵檔,可惜當晚好早食晚飯,唔係一定會食多碗.
當日仲有我最鍾意食嘅碗仔翅魚肉同水煮魚.
不過最精彩嘅係一定日本山梨及長野縣白桃為主角嘅甜品.
一系列嘅甜品如紅豆麻薯抹茶麵包三文治,白桃杏仁蛋糕,白桃果凍,不同的白桃同抹茶甜品,食落去都唔錯,平時夜晚自助餐好主力都會食海鮮,魚生或者生蠔,但係下午茶嘅關係,回本壓力冇咁大,試吓唔同嘅甜品原來又唔錯.
感覺不錯,特別係其實食完之後,真係晚飯都唔使食,怪不得咁多人.


text:
「基本」
其實有好多嘢都係好基本,尤其係尊重.要人尊重你,你先要尊重別人.當然尊重有好多個層面,但係做人做事「尊重」係好基本嘅嘢.好多時唔可以因為人哋嘅年紀而唔尊重佢哋,真係有啲人以為自己真係食鹽多過佢食米而唔尊重年輕過自己嘅人.相反亦都係,有好多年輕人唔知道點樣尊重長輩,做出一啲不敬嘅行為.所以無論你係咩嘢年紀都應該尊重別人!
「尊重」
工作咗近二十年,或多或少都有俾人唔尊重過,尤其係一啲比自己更有經驗嘅人.因為自己嘅年紀問題,好多時都會比佢哋質疑自己嘅能力.其實我好憎嚟啲人,所以當自己到咗一把年紀嘅時候,經常都要同自己講自己老啦,唔好再用自己嗰一套去質疑年輕嘅一代.當然時間證明一切,最後都係要靠自己嘅能力去改變嗰啲人嘅睇法而獲得應有嘅尊重.
「服務」
當然有時有啲人真係以為畀咗錢就大晒,連一啲尊重都無.有啲人會話客戶係永遠是對的,但係唔代表客戶可以唔尊重你!不過現實就係咁,好多人唔會將心比己.雖然做服務性行業好多嘢都係要逆來順受,但係作為客戶嘅時候亦都試想想如果當時嗰個係自己嘅話,你又會點呢?好多嘢你以為係好基本,但係偏偏越基本嘅嘢就係最難做到嘅嘢!
Also published on Medium.


text:
(A&M Diary)當諗唔到食咩嘅時候,我哋就最鍾意去food court,因為咩菜式食物選擇都有,大家想食唔同嘅嘢都無問題.好似今日咁,本身漫無目的嚟到新世紀廣場嘅食代館,行完一個圈之後,我哋突然就有一致決定,嚟到上州一頭和牛!上州一頭和牛嘅牛肉購自日本群馬縣,連唔少稀有嘅部位都有,餐廳門口甚至放有群馬縣頒發嘅木製證書,餐廳嘅質素夠晒抵食高質.
中呑拿魚壽司
呑拿魚一直都係M佬嘅最愛,上州一頭和牛嘅中呑拿魚壽司油脂豐富,接近入口即熔,非常滋味.
牛油果柚子沙律
好多人話合埋眼食牛油果,其實同食三文魚無太大分別.所以我哋就叫咗呢個牛油果柚子沙律,牛油果好香好濃,口感軟綿,加上清新開胃嘅柚子,真係好fresh好醒胃.
香煎和牛餃子
餃子外皮煎到好香脆,一咬開之後,和牛嘅肉汁就爆出嚟,好juicy呀!
澳洲M5和牛拼盤
今晚嘅重點當然就係澳洲M5和牛拼盤啦!呢個澳洲M5和牛拼盤非常豐富,有成5款澳洲M5和牛嘅唔同部位:
和牛腰脊心 – 絕對係5款肉入面同M佬掙食嘅肉類!呢個和牛腰脊心非常鮮嫩,肉質有彈性,肉味濃郁
和牛肩肉 – 牛肩肉嘅油脂分佈平均,肉質軟腍,接近入口即溶
和牛腹脅肉 – 係牛腹部同牛肋附近嘅肌肉,呢個部位通常帶有筋同油花,所以食嘅時候非常有口感,但又唔會太嚡太韌
和牛內裙肉 – 內裙肉係覆蓋牛肉外側嘅腹壁肉,口感軟嫩但又有咬口,燒過之後有埋焦香味就更加吸引
和牛頸脊 – 油花豐富細緻,但完全唔會太油膩,肉香味非常濃郁,好好味


text:
「賤熊」
相信好多人都睇過賤熊嘅第一集,而第二集啱啱今個星期上畫.當然係郭大少出細前同老婆去多啲二人世界,入戲院睇多幾次戲啦!我諗大家都係覺得賤熊好好笑所以先入場睇.咁老實講我都係,不過每套戲背後都有一啲信息俾大家,又咁啱上個星期五美國又通過咗全國同性婚姻法案.所以覺得賤熊上映都幾合時,因為佢亦都係講人權嘅問題.
「信息」
如果你仲未睇嘅話,我可能會有少少劇透.所以如果你想知少少個故事大約講啲嘜先好睇落去!大家都知道第一集賤熊只係一隻毛公仔,因為某啲原因,主角有日許咗個願,之後隻公仔就因此有咗生命.當然因為賤熊好鬼死賤啦,所以套戲先至咁好笑!到咗嚟集,賤熊要返回現實世界,由結婚到希望有小朋友,而觸發嚟個社會對一隻熊仔到底係一件物件定係人類嘅疑問.
「感想」
睇完之後,我覺得呢個係現實,一隻有思想,有感情嘅公仔只係想得到人類同等嘅權利.因為佢係一隻公仔,就係咁所以無權擁有同人類相等嘅權利.試問世界上有幾多地方,有幾多人都冇辦法享有平等嘅權利.係呢個地球上面,除咗人類之外,其實係有其他生物.只不過現實係我哋係一個弱肉强食嘅世界,而人類因爲有較高嘅智慧.所以除咗人類本身唔平等之外,其實地球嘅生物都係一樣.


text:
每次小朋友放假就想出街,有親子活動.但無奈嘅係香港地方細,人又多,好多地方都行過.可能又想平平地去一日玩.其實可以同小朋友返大陸嚟個一日親子遊,可能好多人都疑惑,大陸嘅食物會唔會都係好重口味,有咩地方可以帶小朋友去放電.
為咗解決呢D問題,小編特意Plan咗一日親子遊,仲有片段可以跟住小編去!而且,用咗人均約$100就可以食兩餐同玩足成日!
最底有片
由羅湖坐地鐵到世界之窗站($5)
世界之窗站A出口出 就係益田假日廣場
第一站 Pizza Hut(人均約$45)
大家可能好疑惑,上到嚟大陸仲食Pizza Hut?其實因為大陸出咗隻榴槤Pizza,啱哂一班榴槤控去食.
如果驚食得油膩或有人唔食榴槤,可以小編咁樣叫雙拼,咁就可以試唔同味又唔怕食到悶
同埋,呢個餐好抵食,$179就包一個Pizza,三樣小食,兩杯飲品.如果驚一個Pizza唔夠飽,仲可以叫兩個飯或意粉取代.
埋單$179/4人,人均$44.7左右
第二站 益田假日廣場
係益田假日廣場咁啱有一個親子活動–回音森林,有好多唔同嘅野可以玩!
可以帶埋小朋友放電
有冷氣玩到熱都唔驚
前往歐洲城($2)
由世界之窗站A出口出到地面 坐巴士M487到歐洲城總站落車
巴士M487係循環線,想番返去世界之窗,只要去番落車個位上車就可以!
歐洲城其實有好多野行.例如 《運動超市 DECATHLON迪卡儂》
第三站 IKEA
香港嘅IKEA或者你就去得多,但係大陸嘅IKEA你又去過未?呢度大到有D似外國嘅IKEA,吸引好多小朋友,甚至有外國人都嚟食野,買野!
有好多小朋友用嘅野可以係度買到
有多款玩具俾小朋友試玩
到晚餐時間,相信大家都肚餓
可以上IKEA 2樓嘅餐廳食野
叫到成枱野食都只係$216.5,人均約$54
個度仲有BB長腳椅提供
整個廚房情況都有閉路電視睇住衛生狀況
今次嘅一日遊合共用咗$395.5(只有食野),人均$114(計埋深圳段車錢)


text:
外公養大 生父拋棄 坎坷鄭俊弘:唔想見佢
在TVB節目《星夢傳奇》一唱留名嘅鄭俊弘,最近身世都俾人大揭秘.今日有報道話,鄭俊弘身世坎坷,自少就由外公外婆湊大,媽媽長期住喺溫哥華,同父親關係疏離,依家佢喺香港都係同胞姐相依為命.
第2集《星夢傳奇》鄭俊弘繼續蟬聯第一名,唱《Angels》時,仲吐露心聲,話湊佢大嘅公公幾年前過身,但佢冇機會去見佢最後一面,好嬲自己,希望將首歌送俾公公.
鄭俊弘自小缺乏父愛,不過佢6歲就開始學蔡李佛拳,透過師父嘅關係,都算補償到缺失嘅父愛.問到鄭俊弘同父親嘅關係,佢話:「我好耐冇見佢啦!一直都係公公同婆婆照顧囉!」
至於同父親嘅關係,鄭俊弘說:「唔識講,好彩師父,舅公同公公都俾咗父親嘅形象我囉!少咗爸爸唔多唔少有影響.」咁問佢想唔想見返爸爸,佢就話:「冇話特別想見佢…不過咁講好似唔係咁好!反而媽媽話好開心,佢話我終於有啲成績,叫我繼續努力!」
而據知環球唱片有興趣同鄭俊弘合作,雖然未正式接洽,但佢都有機會遇上伯樂,可能可以一嚐出唱片滋味.
鄭俊弘最近又爆出同秦沛個女姜麗文拍拖,不過兩個人都唔肯認,但今日亦有報道話最近秦沛再拉攏兩個人,又再喺埋一齊,而鄭俊弘最近人氣急升,日前就俾人影到不時打電話俾朋友,仲話內容係向朋友報喜,仲想同鄭俊弘情侶檔出碟!今日姜麗文就喺微博晒婚紗照,仲話:「我結婚啦!…」原來只係拍硬照啫!
鄭俊弘第2集《星夢》,一邊講一邊喊.
阿媽兩度阻入行 李璧琦反叛全裸
《星夢傳奇》除咗爆出個鄭俊弘,喺第二集加入,超晒班唱歌劇《Think of me》嘅李璧琦(Becky)都彈出,梗係啦,TVB入面,有幾多個唱到Opera呀?
人紅咗,難免俾人起底,下個月就34歲嘅李璧琦,行嘅路都不比鄭俊弘平坦,其實佢參加過好多歌唱比賽,甚至比鄭俊弘更早,96年就參加第15屆《新秀歌唱大賽》,同屆有何韻詩同鄧健泓等人,本來入咗決賽,但當時未成年嘅佢,要媽媽簽同意書先可以繼續,但佢媽媽驚佢參加「新秀」之後學校唔收佢預科,最後冇簽,令Becky無緣進入娛圈.
之後Becky入咗浸大音樂系,99年再參加BMA同TVB合辦嘅歌唱比賽,本身有機會入行,但再次因為媽媽嘅關係而告吹.佢期間再參加大大小小比賽,更曾參加《壹本便利》嘅校花選舉奪冠,但母親都堅決反對佢入行.
Becky曾經賭氣隻身到新加坡做Model,更曾經為蒸餾水拍咗一輯全裸廣告,盡顯其修長美腿.之後佢就經朋友介紹入咗TVB,喺明珠台做主持.96年到依家,歌星夢等足17年.
不過,聲底理應超晒班嘅Becky,第3集《星夢傳奇》就被FOUL,有報道話佢心情直插谷底,對於被foul佢話:「我有啲失落啦,校長(評判譚詠麟)話因為我教人唱歌,所以要嚴格啲喎,我只能夠講我係犯咗錯,人哋冇囉!」
至於母女關係,Becky話:「媽咪想我讀法律,但係我想唱歌,所以大家關係唔係太好.」不過李媽媽07年開始支持愛女,關係已有改善!
其實李璧琦一早都被網民留意,不過係因為其34C上圍,之前喺旅遊飲食節目著上白色比堅尼晒身材輯相,一早已經俾網民好好珍藏啦!
34歲李璧琦身材keep得唔錯,今年在無綫旅遊節目《爾巒品味意國》更三點式泳衣上陣
Becky曾經試過全裸拍廣告. 《Face》圖片


text:
眾多移民既原因當中,其實弟弟既升學係其一主因.
兩年前,其實都仲係一心諗住弟弟升小係用「同家姐一樣咪得囉」mode.如果好似家姐咁入埋真道就最好,但不得不承認,我同老婆對弟弟去考小學無乜信心.
兩年之間,香港急速轉變.弟弟升小呢條藥引,加上蠢蠢欲動移民既火花,終於將我地移民既決心徹底燃點.本來我地有想過等多一年,等弟弟讀埋k3先走;但我地又深明弟弟沒有家姐果種適應力,要佢一黎移民再小學插班對佢黎講太大轉變,所以情願早少少等佢由幼稚園開始.
雖然知道移民後要克服既多的是,但知道我地同弟弟唔駛好似家姐當年同埋宜家啲幼稚園同學仔咁過五關斬六將,又寫portfolio又拍片咁去小一面試,更加唔會面對香港讀書既壓力,坦白講我同老婆係鬆一口氣.
弟弟其實喺我地一家幾口中,係呢一年最近距離接觸同感受真正本地生活既一個.因為弟弟讀幼稚園無得online course,所以弟弟日日都出去返學.
經過一年時間,我地見到弟弟最明顯既變化就係:講中文既比例急促下降.
點下降法?
如果以前佢係講:「我想知道咩係Apple.」
咁宜家佢會講:「I wanna know what is 蘋果. 」
即係佢既主語變咗做英文,唔識果時先考慮中文.
我記得當日我同親朋好友講我移民果陣,除咗個個都講既「嘩!好凍㗎喎」同埋「嘩!你去到食咩呀」之外,另一個聽得最多既係「佢地啲中文無㗎啦」.
家姐其實還好,中文都叫讀到小二,而且本身都肯睇肯講,基本上同我地講野(同駁嘴)果陣都依然係中文為主,偶然有啲詞彙唔識先用英文.不過以弟弟目前既進度,我的確能幻想到弟弟果種「中文無㗎啦」既未來:以前我有個老細喺CBC (Canadian Born Chinese),操一口流利廣東話 (粗口特別流利),但去到茶記睇餐牌淨係識個「雞」字.
好多人話「長遠黎講識中文有著數呀」,「等佢學多幾年中文先啦」,「連啲外國人都要學中文啦」.的確,單就「中文能力的成長」而言,呢幾句野啱到不得了.但喺我心目中,中文能力唔係佢既全部嘛.
移民就係一種取捨.除咗我地啲大人成日好擔心果啲事業呀物業呀之外,對正處於快速吸收成長期既小朋友黎講,其實亦然:佢啲英文好咗,中文就自然會差;佢啲遊戲時間多咗,學術就自然會差咗.
對我同老婆黎講,弟弟能夠喺一個可以容納到佢果種飄忽,率性同隨機既地方成長,比其他野重要.再者,個世界變得咁快,點知第時係點啫?可能佢到時大咗有一種新既世界共通語言,係完全用喺網上溝通既呢?
所以選擇了,就得接受.我諗無論移唔移民都通用吧.
學習上,由於呢度既幼稚園其實只係讀一年;弟弟既同學其實都係第一年返學,學校啱啱先開始教ABC呀教數學咁.所以比起喺香港已經讀咗兩年書,啲數學仲好過家姐既弟弟黎講,呢度既學術完全能夠應付.
無測考,放學無功課既世界,係咪淨係歎世界?
其實弟弟黎到之後要pick up既野,反而係多到數唔唒.因為喺香港讀書,學術永遠行先;但喺呢度讀書既要求不一樣,例如睇成績表,以下呢幾個全部都係弟弟需要改進既地方,而你係好少會喺香港啲成績表度見得到:
- 能與其他人溝通和合作 (好似見工咁呢個要求)
- 能作出負責任既決定 (嘩大人都未必得)
- 能對問題有不同的想法 – 呢個好緊要.最希望佢黎加拿大讀書就係學呢樣
- 能以有說服力既說法表達意見
另一樣更加希望弟弟可以喺呢度發展多啲既,係佢學術以外既能力 – 即係好現實地講,香港通常唔重視既術科能力:美術,音樂,體育.
弟弟喺香港既時候我地就發現佢運動能力好弱;手眼協調,平衡力全部不行.黎咗加拿大一年,弟弟多咗好多時間同空間去運動.雖然唔敢講佢已經改善咗好多,但至少佢明白學校係有要小朋友持續運動呢個習慣.
我諗我同老婆覺得今年弟弟既其中一個milestone,係學識咗踩兩輪單車.
可能你會覺得唔係下嘛,好容易咋喎.但我同老婆睇住弟弟克服咗佢本身好弱既平衡力,由連踩四輪單車都踩唔到到學識踩兩輪單車 – 果種滿足感,大過佢考全班第一.
下年弟弟就上小學了.比起家姐當年既我地緊張萬分,今年我地算係從容不少.
因為唔怕佢跟唔上節奏,唔怕要催佢做功課同執書包.而且因為弟弟上小學同幼稚園係同一間學校,所以相對上佢會容易適應.我諗比起佢以前喺香港既同學仔來年升小,佢面對既轉變可能相對細得多吧.
不過,另一個好大既關鍵可能係佢既自理能力.呢度小學一樣要返全日,所以弟弟都要自己處理食野.係呢度食lunch其實係好似野餐咁坐喺草地食,唔會喺班房坐定定有個姨姨睇住你食;希望反正都唔多坐得定既佢會習慣呢種形式.
而且同家姐一樣,我地更希望佢真係可以喺度好似香港咁識到朋友.弟弟太我行我素,喺香港我覺得亦好不容易搵到啱傾啱玩既同學,黎到呢度可能要更加要弟弟花多啲心機去認識其他人.
可幸既係,無論喺香港定係加拿大,弟弟總係遇到對佢好有耐性同愛心既老師.弟弟同喺香港果時一樣上堂坐唔定魂遊太虛;老師為咗幫弟弟坐定,特登拎咗將搖搖凳比佢當私家位咁坐.結果老師講故事果陣至少佢可以坐係同一個位置,又同時等佢喺個位度搖,滿足佢想郁既需要.
唔知弟弟既新學年,會唔會好似家姐既小一上學記咁精彩呢?


text:
「尊重」
數據係一樣好冷血嘅嘢,而要利用數據去做商業決定嘅話,咁首先就唔好質疑數據,除非啲數據係收集嘅過程就已經出錯咗!如果唔係分析完結果之後,好多時就會出現輸打贏要嘅局面.因此要用數據去營運一間公司嘅話,首先當然要確保數據嘅準確性.無人可以話你所收集嘅數據係百分百準確,因為事實上係好難,只不過如果選擇利用數據就應該尊重個結果!
「數據」
點為之尊重自己嘅行業?好簡單,就係尊重數據!經過無數次被擊倒嘅感覺真係唔係幾好受,但係數據唔會欺騙你,係咁嘅就係咁,無得呃!好多時都會遇到一啲公司表面話要用數據去了營運業務,但係當做完分析之後就質疑啲數據,就算用唔同嘅方法去證明同一件事,到頭來佢哋都係繼續一如以往,自己行自己嗰套,就係繼續相信過往嘅經驗.
「經驗」
當然我唔會否定過往嘅經驗,因為我好多時都會講,分析嘅結果係好在乎分析嘅角度!就算角度一樣,但係時間,環境同行業都唔同嘅話,其實出嚟個結果都會好唔同.不過願賭要服輸,就算個結果好定壞,其實都要去接受!邊度有可能輸打贏要?就係因為要知道問題嘅根源,所以先至要用數據.數據雖然唔係萬能,但係今時今日嘅公司無數據就萬萬不能!
Also published on Medium.


text:
最近有好多媽媽問我有關「迪士尼美語世界」既教材,所以我都想分享一下.我一直都冇刻意提呢套教材因?怕大家會覺得呢套教材好唔貼地,但係到Jasmine 而家大左,我發現原來出去報?playgroup 都要成千蚊一個月(得幾堂).所以我就覺得呢套教材都唔係唔貼地呀!我自己覺得月供千幾蚊但係可以出去上?活動,屋企又有教材玩具俾佢玩,又有任務可以做,最後仲有畢業典禮,所以如果經濟許可既話其實都算幾好.同埋我之後都想生多個小朋友,如果兩個人用就抵返哂啦!
我係陀BB時接觸呢套教材,好多人都話:淘寶買得啦;或者買二手都得啦,平好多. 之但係其實大家都只係聽人講,又有冇真係了解過整套教材及服務係點樣呢?最初我都有上過淘寶搵呢套教材,但係我搵極都搵唔到一模一樣既.二手我都有搵過,價錢都唔平,但係個問題係點樣保證套書同所有教具係齊呢?最重要既就係淘寶及二手都唔會提供服務俾你,冇售後服務,冇人教你用,冇外籍老師打電話同小朋友傾計,冇活動提供等?而我最鍾意佢既賣點就係佢地有唔同既英語活動可以參加,例如講故事,playgroup,夏令營,美語嘉年華等,因為佢地覺得有input及output,小朋友就更容易實踐所認識到既英語.
大家可能會話:你買左就梗係讚啦!其實我懷孕時google睇左好多人既feedback,比較過好多唔同?教材及了解過呢套教材好多次,到Jasmine 13個月我開始覺得應該要俾佢玩多d活動所以先決定買咋!
寰宇家庭|用家分享|Jasmine & Mama
(Jasmine(1歲半)| 1歲便開始使用「迪士尼美語世界」)
緊貼 World Family Hong Kong Facebook (點擊)
於Instagram Hash TAG #WorldFamilyHongKong 分享您使用「迪士尼美語世界」Disney's World of English 的時刻吧!


text:
之前喺Instagram同大家分享過一個調查嘅結果,選出成田國際機場做全球最佳機場餐飲嘅冠軍.調查除咗考慮食物種類之外,亦都考慮埋食物嘅質素,以至實惠程度.今次一於為各位介紹下成田機場裡面好食嘅炸豬排店啦!
日本有兩間唔同嘅和幸,大家都係賣炸豬排嘅.而喺成田機場裡面嘅,係稻葉和幸,規模不及和幸大.兩間各有捧場客,不過喺機場裡面就無得試齊晒兩間,想比較兩間嘅朋友就要喺市區試和幸,嚟到機場再試稻葉和幸啦~
餐牌上固然有炸豬排,另外仲有炸蝦,炸豬肉卷同雜錦等唔同款式任你揀~豬扒亦有分種類,有厚有嫩.除咗一人前嘅套餐之外,亦都有二人套餐供應!同一般炸豬扒店一樣,套餐嘅椰菜絲,白飯同麵豉湯任添,怕你食唔落咋!帶住小朋友去旅行都無有怕,小朋友嚟到可以嗌兒童餐㗎~
豬扒等等呢啲餐我就唔多介紹啦,反正例牌都係包嗰啲嘢.特別講講二人餐啦,二人餐嗰碟炸物,有豬排,炸蝦,炸豬肉卷,炸蠔等,基本上可以試齊餐牌上嘅嘢~湯同飯亦都當然係兩份啦!有選擇困難症唔知揀邊樣好嘅話,揀呢個就唔駛煩,樣樣都有啲~
我喺成田機場淨係試過呢間炸豬排咋,唔知道大家喺成田機場仲有無啲咩食肆好推介,可以同我哋開心Share下呢?有嘅朋友不妨喺下面留言話我哋知㗎~大家如果你有任何關於旅遊嘅問題,亦都歡迎您留言或者Inbox問㗎~
和幸株式会社官網:r-wako.com
營業時間:08:00 至 21:00 (截單時間:20:30)
地址:千葉縣成田市 成田國際機場 二號客運大樓 4樓
備註:使用二號客運大樓的航空公司包括國泰航空 (CX) ,香港航空 (HX) ,日本航空 (JL) 以及HK Express (UO)


text:
「價值」
之前都有討論過人生價值觀嚟個問題,老實講有時自己都覺得慢慢被香港嘅環境侵蝕,就好似以前係中國做嘢咁,慢慢變得內地化.當然每個人都有唔同嘅價值觀,你以為自己無變,但係其實係不自覺咁變緊.只不過因為慢慢咁逐少逐少改變,所以自己唔係好察覺.正所謂近朱者赤,近墨者黑,慢慢就會被同化.人要生存係一個好現實嘅問題,而係香港真係窮得剩低「錢」嚟個價值觀!
「現實」
相信大家嚟幾日都會討論「我係乜乜乜」今次嘅題材「男神」!點解?因為佢好笑?係,其實真係幾好笑.因為真係超現實!節目入面展現出嘅唔單止係「港女」呢個問題,而係一個超現實問題.或者嚟個亦都係香港人嘅問題!邊個唔知有錢好,但係錢唔係萬能,錢唔係唯一嘅人生價值觀.但係香港嚟個扭曲嘅環境,就算你想置身事外,身邊嘅人或多或少都會影響緊你!
「轉軚」
好啦,講返個節目個班「港女」嘅反應,其實係唔係意料之內或者係料之外?當佢哋唔知佢係邊個嘅時候,你會見到其實係好靠同對方嘅交流同直覺去選擇,所以大部份人會揀遊學修,因為嚟樣其實先至係佢哋本身認同嘅價值觀.只不過現實係當大家知道佢哋嘅身份嘅時候,好多人都會變得好現實,咋咋臨轉軚去劉鳴煒嗰邊.無他嘅,因為錢嘅萬有引力,亦證明香港社會係俾物質主義支配,因為大家忘記咗佢嗰啲驚人嘅偉論!


text:
Bride-to-Be婚享心得(叮叮叮首飾篇.飾物都有the one!)
感謝客人Twinkle的分享,其實除了準備婚紗和化妝之外,作為準新娘的妳...其實還有一些細節,可以令妳更美.
原文出處:https://wow.esdlife.com/space.php?uid=114045&do=blog&id=389829
非常老實地說 燥底新娘完全對飾物冇研究最多最多 ⋯ 睇下耳環同頸鏈咁⋯但因為冇耳洞,頸鏈又最好唔好掂水(即係沖涼要除)除左又懶得帶返,所以錢就洗左但用就真係極小對於大日子要用既飾物 都係其他一個姐妹問到⋯先醒起係喎! 唔睇由至何 一睇真係把幾火係燒著左好多火呀🤯燥底新娘點估得到 揀飾物都有the one!同揀婚紗一樣 hit得中個紅心叮叮叮又響起了⋯
廢話又愈講愈多,今次去左呢間位於中環區首飾店.一聽中環區 大家心諗:實好貴燥底新娘都以為係!但睇佢地Fb d相又好靚喎女人愛美,唔洗錢去trial, 去下又有乜所謂先~ 見佢地Fb 都多明星帶佢地有代理既飾物,去到亦見到放左好多唔同品牌既飾物~燥底新娘唔識邊啲牌子打邊啲.
淨係識Jenny Packham...(真心孤陋寡聞)不過燥底新娘唔係專攻名牌 回歸最基本:靚與唔靚 襯與唔襯 呢樣大家都識嫁. 店員一開始了解左燥底新娘大日子會有咩裙,流程大概會係點,自己偏向咩style, 跟住就會揾左幾樣比你坐低帶上身睇睇~ 絕對要讚既係,店員非常細心同professional, 當日同朋友早左到佢仲serve緊另一台客.咁燥底新娘就自己睇下啲飾物先,其間有拎起過一件皇冠照下鏡 店員都竟然有留意到從而拎左呢件一帶愛上既the one tiara.
超級中意完全配合唔誇張又小小公主既感覺皇冠係一直都諗過想大日子帶,但又怕太公主feel, 呢款真係剛剛好!而且帶上頭係好fit🤙點解會fit 去形容呢?睇埋下面試其他你就知! 睇下呢款 就係燥底新娘自己拎黎睇個款;
帶上頭先知分別!睇下呢張合併圖易啲對比,就係啲石圍得短啲 會令個頭修細左!!
但⋯燥底新娘真的不用再細個頭原來飾物係同婚紗一樣 睇見靚既但著上身未必襯自己呀! 不過女人都係多心既🤤仲問店員仲有冇其他岩我帶 店員就拎左呢款特別既...
呢款係有啲珠珠併成花花款望落去一般 但上左頭都幾好喎因爲燥底新娘提過會係草地証婚時帶條珍珠串 店員就介紹呢個可以襯到珍珠鏈一齊帶店員真係好好既advise.為左撘配草地証婚個時既look 店員仲介紹左呢2款 2款都襯草地feel...
2款都曾經令燥底新娘心動左下 完全就係simple elegant feel ar.
不過當店員知道燥底新娘因爲草地証完婚只有小小時間轉髮型(或者係冇得轉添)就拎左呢款頭cool款比燥底新娘.
呢個款好特別 原來都係一個外國品牌貨黎襯埋珍珠鏈都好夾最後因爲呢款唔常見(上面2款葉子款中其實出面都好多類似)又方便 一插上頭就搞掂 所以要埋呢款勁快定左march in同証婚頭飾啦!
到頸鏈啦上面其實都睇到啲款燥底新娘2件婚紗都係心型胸款 店員就揀左呢幾款...


text:
點解會有「前上下,後左右」搖晃? 其實係同兩種地震波有關!
凌晨香港地震,係1979年短週期地震監測網成立以來香港100公里內最強嘅一次地震,首次達到4級或以上.MET WARN接到唔少朋友嘅報告,表示感到「前上下」,「後左右」般嘅搖晃.🧐究竟點解會出現咁嘅震動呢?其實係同地震波有關!⚠
簡單嚟講,感受到兩種唔同方向嘅搖晃係因為兩種唔同嘅地震波所致.地震波分為P波(Primary Wave)同S波(Secondary Wave),係因應地震波嘅傳播速度而分出嚟.P波嘅傳播速度比較快,約為每秒6.5公里.而S波就比較慢,約為每秒3.5公里.除咗傳播速度唔同之外,傳播方式亦都有唔同,P波帶畀我哋嘅感受係地表會呈「上下」震動,所以P波亦會被稱為「縱波」.而S波帶畀我哋嘅感受就係地表會呈「左右,打橫」搖晃,所以S波亦被稱為「橫波」.由於P波嘅傳播速度較S波快,所以今次地震部分朋友就會明顯感受到「先上下,後左右」嘅搖晃喇.
一般而言,P波所帶嚟嘅震動會較S波細,破壞力亦都會較弱,而大地震時會造成嚴重破壞嘅地震波,絕大部分都係由S波所造成.而今次地震,我地可以喺地震波形圖度睇到P波同S波嘅出現,喺最大搖晃出現前嘅較弱地震波就係P波,最大搖晃出現之後嘅就係S波.日本就睇中地震波嘅呢樣特點,同地震波鬥快發出警報.當捕捉到P波嘅時候就推算地震嘅強度,當預計地震嘅最大震度會達5弱或以上時,喺S波到達之前就發出緊急地震速報.不過呢個警報都有缺陷之處,例如位於震央正上方嘅地區就會趕唔切收到警報.


text:
兩個錯唔會令到一件事啱.
話說尋晚失眠碌咗成晚面書,就喺度講緊Sogo門口有巴士唔埋站中線落客俾警察抄牌,而令巴士司機決定按章工作,唔泊到埋站唔開門上落客.就咁聽到呢度,我呢個香港人其實真係好感動:試過無數次因為巴士唔泊好站上唔到車同落唔到車,你終於跟返規矩,何止感動,直情可以話係開心.
之前啦,之前喺蘇格蘭住過三年,喺倫敦住過半年,又住過幾個星期東京,幾個星期大津之類咁樣,甚至早排去福岡同京都旅行,都覺得喺海外搭巴士好,好在咩?唔止會泊啱站先上落客,仲會等你坐定企定先開車,同埋可以埋站之後先慢慢起身落車.呢件事喺香港係想像不能的.試過有幾次喺巴士上面仆低,就係因為未坐好架車就開:明明已經捉咗扶手;又試過幾次落唔到車,只係因為我到站先起身落車.吖,仲有,同落唔到車情況相若嘅有上唔到車.是咁的,明明未埋到站,巴士司機唔知做咩咁樣就開咗門俾乘客上車,唔講會唔會俾人打尖先啦,有啲站都無排隊可言,呢個都算喇,但個司機就會當自己停咗站咁樣,唔停站咁樣走咗去,因為呢個問題,我都試過幾次上唔到車,又或者,俾架巴士飛站.係唔係我唔得貼合香港嘅國情?我唔知,但我講緊嘅仆同落唔到車,係當我未返英國讀書之前,仲喺香港讀緊中學嘅年代.
記得中四嗰年投訴過唯一一次巴士司機,佢連站都未埋就開門落客,我就梗係唔知啦,未埋站吖嘛.跟住好啦,落唔到車喎,喺紅燈嗰時落咗樓下,鼓起咗莫大嘅勇氣同個司機講,「其實我要喺上個站落車.」
「咁你又唔落?」司機大佬問返我轉頭.
「你都無埋站,點落?」
跟住嘈咗兩句,終於我喺下個站先落到車.
講返正題,嗯,的士違法泊埋巴士站等客係原因,但係唔係等於巴士就可以喺中線落客呢?我覺得係兩件事嚟.警察只係抄巴士牌,而唔趕的士,甚至唔抄的士牌,唔著就梗嫁啦.上面都話啦,的士違法泊巴士站吖嘛,的士一定有唔啱,呢個都係一定無錯嫁喎.問題依家係講緊你巴士:你走盞,偷雞,俾你係人情,但捉你明顯係道理.即係點呢?試下用人話講,隻眼開隻眼閉咁樣俾你無話唔得,但捉到埋嚟無得唔硬食.
又講返轉頭,即係以香港嘅情況,就算無的士佔站呢個問題,就算只計巴士要泊好站先可上落客呢個factor,塞爆係好正常合理嘅一個狀況,好想急死你先至係應該嘅狀態,只係一直有太多嘅心急人,令到件事唔應該咁有效率咁樣有效率咗.到底係唔係真係要咁有效率先好呢?我唔知,呢個係個人價值判斷.正如尋晚見到賴叔個post,佢話乘客落唔到車會鼓噪,俾佢都會;我就會話呢個係你呢班香港乘客嘅問題,都未到站急啲咩啫.當然尊貴嘅香港人唔會覺得自己有錯,唔會覺得自己有問題:嗯,在情我明白,但真係無理吖嘛.
而講到最後,都係嗰幾味啦,人口太多呀,土地問題呀,呢啲大家都耳熟能詳,我諗都無咩需要解釋.
不過又咁講啦,我絕對支持巴士司機按章工作嫁:我唔想上唔到車,唔想落唔到車,更唔想喺架車上仆.


text:
一提到免費facial,好多人都覺得唔慌有好野,免費通常都係呃人既野,因此為好多女仔唔肯去試做呢d facial.不過我前排去試做左一間真正既免費Facial,而且第一次上到去鋪頭,真係一蚊都唔洗比就做療程,而且療程仲比我想像中更加有效呀~ 好老實講其實我都幾中意試做免費facial,而家市面上大多數美容公司都逼客人一上去就要買幾萬蚊既package,但有時唔試過未必知個療程適唔適合自己,所以我之前都曾經試過買完package之後,做左幾次,點知先發現做完會皮膚過敏/太痛之類既情況,搞到比完幾萬蚊,最後只係做幾次就放棄無再繼續做落去.
相反有免費facial既美容公司,我就特別中意,貪佢有得比客人慢慢試真d先決定買唔買treatment,可以慢慢試,慢慢做,之後先再決定都得,咁就唔洗驚比錢買左d唔適合自己既美容療程呀嘛! 不過講還講,而家呢個年代,真係無咩美容公司仲有免費體驗,就算係有,好多時都係打著「免費」既旗號,之後上到去試做既時候就狂hardsell個客,我就最怕呢d情況既.但大家放心,今日我介紹既呢一間,係貨真價實,絕對無hardsell既真正免費體驗!
我今次簡左Perfect Medical既PicoWay美國超皮秒去斑療程同大家開心share~ 講返我點解會想去做去斑療程先啦,其實我由細到大都有色斑問題,細細個鼻頭已經有,但大個隨著年齡增長,雀斑去到全塊面都有,就用化妝都解決唔到.雀斑問題令到我塊面好似好污糟咁,而且長期都比人感覺無咩精神,望落比實際年齡老好多,真係影響好大.當然我都有嘗試過唔同既去斑方法,例如搽下美白精華,去斑藥膏咁樣,不過感覺效果唔大~
而我聽聞Perfect Medical去斑療程非常出名,加埋佢又有免費體驗,咁我就覺得又真係值得一試,於是乎就係網上登記左,成個過程好簡單,填返小小個人資料就搞掂,過程都唔洗5分鐘.係我完成登記之後,其實幾個鐘已經有專人聯絡返我,同我comfirm返booking,佢地同事把聲勁溫柔又有禮貌,令人感覺好舒服,個下我已經對Perfect Medical幾有好感了~
咁我講下當日上去Perfect Medical做免費facial既經歷係點啦,有時真係好怕做facial比人狂sell,本身做facial就係想好好relax下身心架嘛~不過Perfect Medical既員工完全無「chur住人」既感覺,全部都好nice好細心.佢地首先安排左我去做一個皮膚分析,了解返我塊面色斑既分佈位置同類型,好好彩我面上既色斑都係屬於淺層色斑,亦都唔難處理,美容顧問解釋返我大約做4-6次既去斑療程,其實已經可以完全K.O得到雀斑.
另外Perfect Medical都留意到我有少少暗瘡印既問題,而顧問同我解釋返,PicoWay美國超皮秒去斑療程唔單止可以去斑,仲可以去除皮膚其他色素沉澱,包括埋暗瘡印,皮膚粗糙及膚色暗啞,皮秒能量可以將皮膚入面既黑色素震碎至粉塵般微細,之後隨新陳代謝自然排出身外,過程完全唔會有創傷性,係一項非安全既去斑療程! 相信有好多人都會擔心療程會唔會好痛啦,但其實我可以話比大家知,雖然係免費facial,但治療師真係一d都唔hea做,首先全面幫我打斑一次,之後再係我雀斑比較多既部位,例如鼻點,再重點打多幾下,都真係做得幾「足」架.而過程入面,我只係feel到有微微好似比橡筋彈下彈下皮膚既感覺,又真係完全唔痛wo,可以接受!
至於做完免費facia;之後有無比人hardsell我呢?治療師同美容顧問好好人,有好細心咁教我點樣護理皮膚,都有大約講下而家做緊d咩優惠同package,不過就講左幾次:「真係唔緊要架,之後覺得有效果先返來買都ok~」講你都唔信,我就咁樣好順利咁離開左呀,完全無網上d人講到免費facial咁得人驚囉~
可能你會話免費facial無比錢,咁實無效果啦!但我做完既一星期之後,真係明顯見到皮膚顯著咁變得白淨左好多,膚色平均左,而鼻頭個幾粒特別明顯既雀斑,都淡色左好多呀!呢幾日即使係化妝都唔洗好相往日咁用咁多粉底,皮膚已經cover得好好~呢個效果我都幾滿意,連屋企人都話我皮膚靚左好多!
好多人會覺得免費facial實無好野,但經過今次呢例經歷我可以話比大家知,免費都有好野架!來緊我都有打算返去join返個package做多幾次PicoWay美國超皮秒去斑療程,相信做多幾次,我皮膚就真係可以完全回復白滑無斑斑了!如果大家都有興趣體驗下呢個去斑療程既話,不妨click入去下面link條登記呀~


text:
由 Ken Ho 撰寫
唔講唔知,今日原來係『聯合國中文日』(弗里斯蘭語:Sineeske dei).呢個咁特別嘅日子,係由聯合國教育,科學及文化組織 (The United Nations Educational, Scientific and Cultural Organization),簡稱UNESCO制定嘅.慶祝呢一日嘅第一年係起2010年,之後每年打後都起四月二十日舉行.
估唔到嘅係,電台總部位於荷蘭弗里斯蘭省嘅omrop Fryslân起今日香港時間下午二時四十五分左右 (即係荷蘭時間嘅上晝八時四十五分)致電俾現時身處香港嘅Dyami Millarson 同我.作為起香港唯一一個識講弗里斯蘭語(Frisian)嘅香港人,佢哋當然有第一時間問我有關一啲廣東話常用嘅字(弗里斯蘭語:Sineeske wurden) 同埋起廣東話我哋都會用到嘅諺語(弗里斯蘭語:siswize).起我之前起荷蘭弗里斯蘭省做嘅電台訪問(註一),我曾經談及我哋廣東話用嘅諺語同起弗里斯蘭語佢哋弗里斯蘭人(弗里斯蘭語:Friezen)用嘅,有異曲同工之妙嘅地方.有見及此,佢哋今次亦都有再深入同我了解返起嚟方面嘅例子.
除此之外,Omrop Fryslân 亦都有興趣知道更多現時我哋嗰語言項目(弗里斯蘭語:taalprojekt)嘅進展.佢哋尤其對於我語言老師Dyami Millarson 現時係我屋企暫住三個月,來去香港唔同嘅地方去體驗香港嘅文化同歷史感到興趣.所以我哋亦都有談及到Dyami Millarson 起香港嘅所見所聞.
有興趣嘅話,可以click以下個link,嚟收聽番我哋今日用弗里斯蘭語(弗里斯蘭語:It Frysk)同電台嘅節目主持人Arjen Overmaat嘅對話.
以下為我哋起同節目主持人嘅對話大綱(已經翻譯做廣東話,並以原本弗里斯蘭語嘅對答為標準):-
主:主持人, 我:我哋 (由我接聽電話)
主:你同你來自荷蘭呂伐登(弗里斯蘭語:Ljouwert)嘅Dyami Millarson現時咪係起香港嘅,而你哋兩個對語言都好有興趣.咁其實你哋現時係香港做緊乜嘢?
我:Dyami Millarson 同我現時以語言項目二人組(弗里斯蘭語:twamanskip)嘅姿態嚟香港研究本地嘅語言,文化同宗教.為咗我哋個語言項目 Operation X, 我哋經常參與唔同嘅活動,以便運用唔同嘅方式理強調語言,文化同歷史嘅重要性.其實,我語言老師兼共同研習嘅朋友(弗里斯蘭語:stúdzjefreon)Dyami Millarson 嚟香港係有個融入香港文化嘅目標(弗里斯蘭語:kulturele misje)嘅.佢起居飮食同一般香港人無異.佢經常同本地人交流,亦有香港嘅朋友,而且住係我屋企,用筷子食嘢.更甚者,佢仲adopt 埋香港人我哋嘅習慣添.Dyami 同我一齊去香港唔同嘅地方都遊歷好多.我哋認識到好多人,亦都見識到好多有趣新奇嘅嘢.我哋有同香港人講關於弗里斯蘭語嘅嘢,亦都有話返弗里斯蘭語對認識英文語言歷史嘅幫助.我哋都發覺,好多人其實都未必話好認識弗里斯蘭語同埋位於荷蘭嘅弗里斯蘭省嘅一切.另外嘅係,我哋去咗好多富有本地特色嘅寺廟(弗里斯蘭語:timpel),餐廳,同埋建築物來參觀.我哋更起位於西貢嘅佛堂門天后古廟度搵到中國古代起石上刻有嘅文字,果度仲會起每一年嘅天后寶誕有大型嘅活動嚟慶祝天后嘅生日添.透過嚟啲嘅活動,你好以見到語言,文化同埋宗教嚟三者緊密嘅關係.我哋每一日就好似有個adventure咁,而我哋亦都有將我哋每一日嘅所見所聞記錄返起我哋個網址度.到底嘅網址係:http://operationblog.wordpress.com
主:起上年九月嘅時候,你有講到話弗里斯蘭語同埋廣東話起諺語方面有好多相似嘅地方,你仲有冇多啲例子呢?
我:第一個係,It izer smeie as it hjit is. 打鐵趁熱.另外一個係, jong houd moat earst jonkerje ear’t it baarne wol.玉不琢不成器
主:咁仲有冇其他字起弗里斯蘭語同埋廣東話係相似架?有冇啲簡單啲架?
我:當然有啦.『行』起廣東話嘅意思同弗里斯蘭語嘅『gean』起意思上係完全相同嘅.另外,『蜜糖』起廣東話解honey,而 『meed』起弗里斯蘭語解作蜜糖嘅飲料.
主:你之前亦都有話你仲想學埋其他起弗里斯蘭省嘅語言,例如話 Hylpersk, Skiermûntseagersk, Aastersk 同埋 Westersk.而家你學嚟啲語言嘅情況如何呀?
我:我起嚟幾個月非常之忙.我一直都做緊一個由Rijksuniversiteit Groningen (簡稱RUG)administer 嘅 一個有關語言嘅Distant learning (弗里斯蘭語:Taalkundekursus op ôfstân).我呢一刻仲寫緊一本用弗里斯蘭語嘅書,嚟記錄低返我上年由六月至九月起弗里斯蘭省嘅經歷.所以,我今次用咗六個月到先學完Aastersk.我係現時唯一一個識Aastersk 嘅亞洲人.我亦都經常以Aastersk嚟寫唔同嘅文章嘅.當我遲啲再去弗里斯蘭省嘅時候,我想多啲有訓練我講Aastersk嘅 機會.除此之外,我仲想學Skiermûntseagersk 同埋 Hylpersk 添.
主:咁其實你係點可能咁勁起咁短時間學到晒所有嘢家?有咩嘢令到你咁着迷呢?
我:我嘅語言老師Dyami Millarson 一直係我靈感嘅來源.係佢身上,我學到一個好特別學習語言嘅方法(弗里斯蘭語:spesjale metoade).佢亦都有為我提供好貼身嘅專人指導(弗里斯蘭語:Yntinsive persoanlike begelieding).佢起我識佢一開始為我做嘅一切一切都唔好以用錢衡量.起我上年到弗里斯蘭新住嘅果三個月,佢更係功不可沒.無佢嘅話,我根本冇可能可以咁快就學識都弗里斯蘭語.佢簡直係一個好有天份嘅語言老師(弗里斯蘭語:in talintearre taallearkrêft)’.佢對語言嘅認識好多,亦都好professional.我對語言嘅興趣好大,而咁做亦都令我對文化加深咗認識.學咗弗里斯蘭語之後,我對英文亦都有助深入嘅了解.
主:起呢一刻,我就要用弗里斯蘭話同你講聲再見,而你就會唔會用廣東話同我哋講嚟?畢竟,今日係聯合國中文日.
我:再見!
主:多謝你嘅時間呀,Ken Ho. 再見!(弗里斯蘭語: oant sjen)
就係咁,我哋一個咁有趣嘅對話就完結咗啦.我哋都好希望下次會再同佢對話啦!


text:
上回講到,我有一個可靠過任何人嘅陪月媽媽,皆因除咗「我阿媽」呢個身份,其實佢仲係一位專業陪月員;正所謂,活到老學到老,話說早年阿媽因為唔想成日留喺屋企對住四面牆,所以就周圍搵嘢讀,當中包括陪月員同醫療支援,而其實佢讀嘅時候,根本無打算學以致用,更加諗都無諗過學嚟將來湊孫!(湊孫好像不是她的type~)
呢位新手陪月員,雖然係零工作經驗,但憑住佢個人嘅實戰歷史,再配合新世代嘅湊仔知識,要應付小定咩可以話係綽綽有餘;另一方面,有唔少人都會因為同四大長老教養方法唔同,而出現意見分歧,令到關係麻麻,好彩嘅係課程同時令佢明白到,原來有好多湊仔方法已經同以前唔同,所以都好樂意集思廣益,增強咗佢嘅可靠指數,減少代溝帶嚟嘅湊仔爭拗...
但其實講咗咁耐,到底咩係坐月?又點解要坐月呢?依照我媽所講,由於中醫好重視產後調補,分娩令產婦耗傷氣血,佢成日形容係個人打開咗,就連細到睇唔到嘅毛孔都打開晒,所以既要小心,同時都係改善體質好時候!
產後飲食調節可以分為三個重點坐月,哺乳期及產後調理:
坐月 - 坐月期間產婦會出現一系列生理變化,好似惡露,腹痛,周身乏力等;喺呢段期間嘅飲食要點,主要集中喺消除以上症狀方面,以活血化瘀作為調養原則.
講到活血化瘀,順帶一提有唔少產後婦女都會飲用「生化湯」,幫助排出惡露,促進子宮內膜新生兼補血,但其實生化湯並唔係人人需要或者適合飲;嚴格嚟講「生化湯」只係一個統稱,主要成份包括當歸,川芎,桃仁,炮薑及炙甘草,每位婦女飲用嘅處方都會因應其身體情況,而各有差異;如果有任何疑問,記得問咗醫生先好服用呀!
哺乳期 - 中醫學認為乳汁為氣血所化生,如果產後脾胃健康,乳汁自然多,所以若果選擇做哺乳媽媽嘅你,就應該多加注意飲食習慣,以滋陰養血,健脾益氣作為飲食大前題.
講到滋陰嘅食材,其實有好多,當中包括:響縲,海參,蓮子,百合,杞子都可以,而產後嘅第一個星期就最好清燉雞湯,唔好以為燉雞湯好單一,原來你仲可以選擇竹絲雞,黑雞,無激素雞添!
產後調理 - 無論係順產定開刀,生仔都會造成創傷同出血,產後婦女真係可以話係元氣大傷,無論生理同心理都一樣好需要呵護,而中醫學就提倡固本培元,疏肝解鬱.
但其實咩係「固本培元,疏肝解鬱」先?簡單嚟講,固本培元就係為身體打好基礎,培養元神,主要在於補腎,產後婦女可以選擇食用海參同豬腰;至於疏肝解鬱就傾向從情緒入手,喺中醫角度肝除咗可以為身體排毒之外,仲有排解壞情緒功能,肝腎壯自然身體好,所以一杯暖暖嘅陳皮玫瑰花茶,或者就可以幫到你!


text:
「記錄」
因為疫情其本上都係屋企,而郭大小姐嘅脾氣真係大到一個點,對比郭大少嘅真係差天共地.貼身指數簡直超越一隻樹熊!不過女仔同男仔真係分別好大,依然經常去鞋櫃拎對鞋出嚟想去街.不過亦都因為有個頑皮嘅阿哥,所以亦都有啲男仔頭.佢簡直就係超越郭大少,因為無嘢怕,不斷爬上爬落,週圍搵嘢搞,真係破壞力驚人.基本上真係一個名副其實嘅港女!
「十六」
話咁快又一個月,而家識行識走真係慘過看牛牛!除咗食得唔瞓得之外,就係不斷係屋企走來走去,然後八八卦卦咁睇你做啲乜.一時要人抱,一時又要落地,每日無限重複又重複!見到你食嘅嘢又想食,為食指數爆晒燈!不過因為疫情,相信係佢兩歲之前都應該無機會再去旅行.希望遲啲有多啲機會帶佢出去啦,因為相比起郭大少佢真係去少好多地方!
「趣事」
今個月最好笑嘅應該係帶佢去沙灘,初時好鬼驚仲不斷係咁掃走啲沙,但係臨走之前就好勇敢,自己走來走去,希望今年夏天可以同佢去沙灘玩啦.另外因為頭髮真係好長,所以嘗試幫佢紮兩條辮.出嚟個效果超級似怪獸公司個女仔「阿 Boo」咁嘅樣,睇到真係笑咗出嚟!有時我哋係度聽歌,佢又會自自然然咁扭屁股,做啲動作,真係幾搞笑.希望佢同郭大少一樣繼續開開心心,健健康康咁成長啦!


text:
《RE:Zero入面﹐我最鍾意嘅角色係怠惰》
RE:Zero入面﹐我最鍾意嘅角色係怠惰.
作為反派﹐佢表現瘋狂﹐成日語無倫次.但睇呢套動畫﹐佢講嘅嘢我受益最深.佢雖然個名叫怠惰﹐但咁多個司教最勤力就係佢﹐反而佢成日用怠惰嚟鬧人.
故事入面主角精神崩潰坐咗喺度﹐司教就問佢做咩扮黐線.佢就話因為黐線嘅人係唔會理其他人目光嘅﹐佢噉樣只係博同情﹐係主角嘅怠惰殺死咗雷姆.
我鍾意怠惰﹐係因為佢鞭撻你嘅唔單止係你行動上嘅懶惰﹐而係心理上嘅懶.我舉幾個常見例子.
有啲人唔鍾意自己份工﹐覺得老細唔好﹐自己懷才不遇.有啲人覺得冇人了解自己.有啲人覺得另一半付出太少.好多時呢啲人投訴係有週期嘅﹐因為問題不斷重複發生.咁即係問題嘅源頭一直存在﹐問題可以分為兩大類:認知錯誤﹐同埋未做足.
認知錯誤﹐係你心理嘅勤力﹐你對一件事不滿﹐但你冇抽時間去process自己嘅情緒.用返上面嘅例子﹐你覺得冇人明白自己﹐咁點解你覺得他人「應該」明白你?對方有冇義務﹐你有冇努力溝通?點解冇人明白自己對你嚟講咁重要?
而第二﹐未做足﹐ 講到底﹐係「你究竟有冇盡自己嘅due diligence」.既然覺得唔開心﹐你諗咗解決辦法未?你覺得自己懷才不遇﹐表現咗自己才華未?你確保人哋睇到未?你做份工唔開心﹐但冇條件轉工﹐有冇諗過點樣make it happen?要咩技能﹐唔識嘅話google吓?唔識得點入行﹐試吓networking?
怠惰係你輕視咗勤勉嘅累積﹐覺得成功係理所當然.平日嘅勤力都係講行動層面﹐但情緒同心理上嘅勤勉係要訓練嘅.下次唔開心嘅時候﹐不妨諗多啲唔開心嘅背後有啲咩﹐咁先可以源頭減廢.😇


text:
2017-01-28 17:55
其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一其他資訊其他資訊其他資訊一


text:
2015年6月30日星期二
雪耳雪梨清補涼糖水
早兩個禮拜睇到 blog 友 cici 用清補涼煲湯,提醒咗我好耐都無煲過,不過今晚我唔係用嚟煲湯,係煲糖水.
2015年6月27日星期六
涼食韓國粉絲
平時煮韓國粉絲我都係熱食,所有材料分別炒熟後就全部回鑊加調味兜炒,但依家天氣咁熱,真係做得少啲得少啲,盡快離開個熱廚房為上策,所以今次反而跟番韓國正宗做法,全部材料都唔回鑊加熱,就咁撈調味料就算,少啲功夫之餘又唔使食到個人咁熱.
清涼的一餐
比起其他人,我都算唔係怕熱得好犀利嗰隻,但今年夏天真係好熱,幾乎日日都發出酷熱天氣警告,唔好話落一落街買餸,就連坐喺屋企乜都唔做,甚至飲杯水落肚都會出汗,真係每日都要沖兩,三次涼,難為嗰啲勁怕熱嘅人,都唔知佢哋點算!!
一向都唔多好食凍嘢,今日出完街返到嚟食第二餐都要全部凍食呀!
2015年6月26日星期五
素韓式炸醬麵
2015年6月25日星期四
咖啡西多
早前睇到電視一個飲食節目介紹一間本地新開嘅創意甜品店,其中有樣食品叫做咖啡西多.傳統整西多都會用奶去開蛋漿,我自己因為唔飲奶,當然就會用小量水去開啦!呢間甜品店仲犀利,用咖啡去開蛋漿,等我又試吓先!.
2015年6月24日星期三
黑椒醬炒露荀蘑菇鮮白合
平時我都好少食露荀,一來因為價錢唔平啦,但主要都係食完之後 "交水費" 時會有好濃烈味道,喺番自己屋企都仲好啲,但如果係食完之後要去學生屋企上課的話就有點尷尬喇!
近年街市有啲幼身露荀賣,價錢相對經濟,$12 一紮約有 8 – 10 條,見好耐無食過,又買嚟試吓先!
2015年6月21日星期日
匯豐紀念鈔
睇新聞見到首日喺香港同九龍會展大排長龍拎紀念鈔,真係嚇嚫我,好驚我都要咁輪隊!我被安排今日到大角咀匯豐中心領鈔,因為正正就喺 Charmaine 屋企隔離,所以之前已經約好今朝一早同佢上完堂我先行過去匯豐,但因為早咗成廿分鐘就到達大角咀,又唔敢太早上去佢屋企,於是就決定先行過去視察一下,睇吓條龍長到有幾恐怖!
總站落車後已經見到有匯豐職員企喺中心入口攔途截劫,唔係領鈔嘅應該唔俾入,我問比預約時間早到可唔可以拎,佢哋話可以,再問清楚條龍有幾長,諗住如果真係要排好耐的話都係教完琴先返轉頭再拎,無謂阻住學生時間嘛,點知個職員同我講,查實係唔使排隊!嘩,咁正,即刻拎完走人!!首日啲人就日曬雨淋排幾粒鐘先拎到,我就可以舒舒服服涼住冷氣兼唔使排隊,前後幾分鐘就攪掂.教完琴去搭車時見到多咗好多人,仲有個警察喺度維持秩序㖭,我真係超好彩囉!!
Lunch Meeting
講番禮拜五個 lunch meeting,我哋一行四人去咗灣仔「Cupping Room」食 lunch,咖啡同食物都唔錯,有賣相,有味道,但環境就唔多舒適,因為地方細人又多,lunch time 時坐滿人之後就非常之嘈,講嘢要好似嗌咁,聽嗰個就好似借咗聾耳陳隻耳咁!!
五香素粽
一直都唔係好敢自己包粽,因為怕包得唔好,烚完之後會漏料,浪費一番心機.早前喺 Facebook 「素食青年」群組內見到有素友包素粽,包得好靚,於是就請教佢點樣包粽,呢位素友真係好好,不單只無私地分享製作心得,細心指導,仲不斷送上溫馨提示,人家咁有心,我都唔可以辜負佢嘅好意,所以今日終於的起心肝嘗試包粽.
想學識自己包粽,最重要唔係為咗滿足自己口腹之慾,而係可以包素粽供佛;再者,八年前嘅端午節經歷咗我人生中最黑暗,最低潮的好一段時間,所以我都想藉住一隻素粽表達自己心意.八年前嘅今日,俾我體會到中國人憑傳統經驗累積總結出的一句說話:「過唔到大時大節!!」身邊亦有親友係喺大年初一及冬至前後離開的呢!
2015年6月17日星期三
黑豆木耳木瓜湯
今日喺街市買到兩個好靚仔嘅木瓜,菜檔阿姐就話今日木瓜賣得好平,賣 $5 斤,以近排價格以言係咪真係好平就唔知喇,因為好耐無買之餘,自從檔口變到迷你 size 之後就連價錢牌都無位擺,以前就算唔買某樣嘢,但見到個價錢牌都可以大約知道行程,依家就無呢支歌唱喇,而且有啲貨迫住要放喺佢哋檔口入面,要就嗌佢哋拎俾你,無得樣樣都落手落腳自己揀,更加唔好意思叫人家攞好多出嚟俾你揀啦!希望個街市快啲重建完成.
我自己就好怕熟木瓜,唔知點解嗰覺得味道好難聞,好臭,聞到都即刻反胃兼作嘔,但問過好多人又話唔覺得,究竟係我嘅嗅覺有問題呀,定係其他人都同我一樣都聞到同一種味道,但就唔覺得係臭,情況就好似榴槤味咁樣,所以我一般都只會買青木瓜,好彩青木瓜煲湯都一樣咁甜.
2015年6月15日星期一
好食易整的 focaccia
2015年6月14日星期日
中東口袋包 Pita Bread
呢個 pita 其實之前都已經整過一次,嗰次係跟型仔廚師個 recipe 去整,用平底鑊烘烤,但可惜徹底失敗,無一個可以中空膨脹呢!!
正所謂失敗乃成功之母,從錯誤中學習,如果唔係上次咁失敗的話,我都唔會咁有心機上網搵資料,睇吓自己錯喺邊度,所以上次嘅失敗都並非壞事!睇咗喺網上搜尋到嘅成功製作要點之後,再改試用 blog 友 Allie 嘅食譜,今次終於成功喇,無論係入爐焗定係用平底鑊烘烤都能夠膨脹中空.
2015年6月11日星期四
蕎麥雜菜沙律
禮拜一嗰日係 Charmaine 學校嘅 study leave,所以佢提早咗朝早學琴,之後就可以去補習兼溫書,準備應戰大考.下晝突然間變得好得閒,所以決定去糧倉補給物資,順便買埋沙律菜.
呢期藜麥 (quinoa) 大熱,個個都話要食 super food,但我一直都無試到,一來價錢唔平啦,但其實貴都唔係問題,最怕係唔啱食的話都唔知要唔要好,你知啦,呢啲健康食品唔係個個人都鍾意食㗎嘛,真係送都未必要㗎!!
唔知點解,見到藜麥個樣成日都形住佢係好硬,唔易消化,食到頂心頂肺,呢個亦係我主要無買嚟試嘅原因.早前同 blog 友小月傾開,佢話寧願食蕎麥 (buckwheat) 好過,質地相對比較軟啲,易啲消化,咁啱糧倉都有得賣,而且價錢相對經濟好多,買包試吓整沙律先!
2015年6月8日星期一
韓醬煮雜菜
2015年6月4日星期四
德國酸椰菜
2015年6月3日星期三
甜酸豆腐
2015年6月1日星期一
新背囊
自從我個好拍檔,好戰友榮休之後,我一直都無買番個新嘅大背囊,唔係款同 size 唔啱就係價錢唔啱,所以拖拖吓就無咗件事.
好耐之前有次跟 Winnie 見面交收時,佢見我左一袋右一袋,拎到成隻 “積” 咁,問我做乜唔帶背囊,我話我無背囊用,原來佢將呢句說話記到依家,有次佢 whatsapp 我話買咗個背囊俾我,咁我當然非常開心啦!開心唔係因為有新背囊用,而係老友咁有我心,隨便的一句說話都咁上心,難怪以前媽咪成鬼日都讚佢好,話要介紹個好男仔俾佢喎,我心諗,有好仔我都一手搶咗佢過嚟先啦,幾時到佢要呀,哇咔咔咔咔咔 ~ ~ ~ ~! XD
至愛合桃香蕉蛋糕
涼拌腐乳茄子
訂閱: 文章 (Atom)


text:
浪子嘅比喻係耶穌講嘅一個比喻,記載喺《新約聖經》《路加福音》第15章第11-32節.呢個故事係《路加福音》第15章裏面耶穌嘅比喻「三部曲」嘅最後一個,前面兩個比喻係迷羊嘅比喻同唔見錢嘅比喻.
聖經譯文[編輯]
呢個比喻講到一個人有兩個仔,細仔向佢阿爸要求將應得嘅家產分畀佢,然後佢就去咗好遠嘅地方,亂咁使錢,過放縱嘅生活.後嚟啲錢用晒,嗰度又發生大饑荒,喺極大打擊之下,佢可以話係走投無路,已經冇其他辦法生活.無可奈何,為咗生活,佢去咗個農場做看豬,證明佢已經陷入絕望嘅困境之中.
細仔喺艱難嘅時刻裏面,醒悟過嚟,諗起自己屋企嘅溫暖.當一個人能夠醒悟就會有轉機,於是佢下定決心要返屋企.佢唔敢以仔嘅身份要求被接納,而係以最低級嘅僱工身份請求收容.阿爸卻畀佢一種驚人嘅看待,熱切為細仔籌備歡迎會,以迎接貴賓場合嚟準備一切.遠遠超過細仔佢所諗嘅,形成咗兩種鮮明嘅對比.
大仔喺田度做完嘢返嚟,聽到屋企度有音樂跳舞嘅歡笑聲,極為驚訝.因為自從細佬離開屋企之後,已經冇歡樂嘅聲音.當僕人話佢知,阿爸因為細仔平安無事噉返嚟,覺得好開心而搞宴會慶祝,大仔嘅反應係好嬲同好唔滿意.認為阿爸唔公平噉對佢,冇畀佢應得嘅待遇.大仔代表驕傲而自義嘅法利賽人,認為自己先至配得係模範嘅仔.阿爸唔會因為大仔冷漠嘅態度,而放棄迎接細仔嘅主意.呢個比喻解釋上帝對罪人回轉嘅歡迎同接納[1].


text:
「廢話」
其實監警會做啲乜?佢實質有啲乜嘢嘅用途?做完份報告真係可以平息香港市民對警隊嘅質疑?一份審視有16章過千頁嘅報告,究竟講啲乜嘢?基本上全部都係廢話,完全唔覺得中立,而且就算知道問題有點?到最後都只係一份報告!就好似報告中提及上年7月21日元朗站事件,「警方多次錯失情報及澄清機會,引發警黑勾結的指控,但強調警司與白衣人交談及輕拍肩膊,具有充分理由.」失情報及澄清機會?警司與白衣人交談有充分理由?
「報告」
一個無法定嘅調查權力,一個機構嘅全部成員係由特首委任,一個只能向警方提供意見,希望接納嘅監警會,其實所做嘅調查報告有啲乜嘢嘅說服性?當然我哋嗰位高高在上嘅特首就當然會跳出嚟回應個份報告內容係「全面,客觀,以事實為基礎,極有分量」,與此同時繼續拒絕成立獨立調查委員會去調查事件.其實佢係唔係當香港市民係白痴?做份咁嘅調查報告又有啲乜嘢用?根本一開始就已經無人信監警會所做嘅報告,莫講話佢哋有無說服力,而今次嘅報告就更加唔駛講!
「監警」
當然我無時間去逐一個點去評論,因為都知道份報告係浪費時間!所謂嘅監察同覆檢警察嘅投訴同內部調查科所調查嘅個案,如果無任何法律權力基本上你覺得啲警察會理你.個報告基本上偏幫警隊,完全搵唔同嘅藉口幫警隊開脫! 其實而家係唔係當香港嘅市民係白痴?你又唔公開啲資料,又唔肯成立獨立調查委員會,又有人都睇到新聞同直播!唔通一個報告就覺得可以了事?係唔係天真咗啲呢?


text:
今日見有一點時間,來了一個超短線行山,亦因每一次帶仔女番學時都會話「不如搵日行上呢個山睇吓囉」,所以摘日不如撞日就今日帶住Hysan芊芊,仲有嫲嫲一齊上去呢個石硤尾山,現時整座石硤尾山都經過晨運客自行建路,是石硤尾村民的一個隱世樂園.
石硤尾山有好多個入口
我哋當然揀咗平時成日番學的巴域街入口
大家亦可以選擇喺警察體育遊樂會到西洋菜北街盡頭的入口
沿住山腳聖方濟各小學的入口上山
過了健康院就見到有條樓梯上山
起初仲擔心唔知呀芊可唔可以行到咁高
點知我真係睇小咗佢
全程冇講過要抱,佢跟住嫲嫲同埋哥哥一級一級咁行上去
行到半路芊有講過話「嘩好攰喎!」
但係佢都冇同我講想抱
可能加上佢見到哥哥行得咁快,所以一步步咁追上去
當時都差唔多日落
打算行到上去玩半個鐘頭度就落番嚟食晚飯!
行行吓仲可以擰轉頭俾我影張相!
超叻女...
一路咁行上去大概10-15分鐘度就會上到頂
你會見到個閘冇得入
但係你只要轉右繼續行就會見到呢個隱世樂園
上到嚟見到一大片草地被360度大樹圍住
沿住草地邊環繞一周
你會見到好多新奇趣怪嘅嘢!
我所指嘅就係呢D健身設施
全部都係俾老友記享用嘅器材
最特別嘅係全部都唔係政府整俾大家
而係巿民自己熱心自發做出嚟
所以大家會見到所有設施都會貼住張咭「注意安全!自負全責!」
唔單止有唔同嘅健身器材,仲有人會喺度晾衫!
大家見到每一樣嘢都會有種好Warm嘅感覺
有嘅唔係專業設備,有嘅係人情味,就算做做吓扭親都抵...>.<
但係我試過吓又觀察過每一件器材都並非揸流撻!好專業
我哋搵咗個位Settle down先!
同佢哋飲啖水之後就開始放電喇
我帶咗個波嚟同佢哋踢
又帶咗一架輕巧人力發動嘅飛機喺呢度放!
仲有一定係萬能嘅吹Bubble啦,去到邊度都用得著!
跟住佢哋兩隻嘢居然走去玩人哋d嘢
掹住2個吊環當自己吊威也咁
其實人哋老友記都唔係咁玩呢樣嘢!唔好整壞人哋d嘢呀
最後梗係要影番張Album Cover 先可以走啦!
Photo by CANON 5D Mark III, Len | EF 24-70mm f/2.8L USM
呀劍評語: 可以算係鬧巿中嘅大自然,在石硤尾太子這邊居然有行山路線,除咗大家都認識嘅嘉頓山之外,呢度真係好特別,行到山頂見到所有巿民自己發自熱心的設施,你更感覺得這個社會只要有愛有人情味,真係可以唔駛要無能政府!
港鐵石硤尾站G出口步行5分鐘到山腳位置(聖方濟各小學過健康院見樓梯)
或港鐵太子站a出口步行8分鐘至警察體育遊樂會到西洋菜北街盡頭的入口


text:
考試係好講臨場表現嘅.我諗冇人會想自己一直以黎付出嘅努力因為自己緊張而化為烏有.咁點樣先可以調節倒自己嘅心裡質素,唔好令自己太緊張?*有緊張嘅情緒係正常,但過量嘅話就會有反效果.
1⃣ 前一晚早少少瞓,第二朝早少少起身
臨考前嗰晚,其實都唔溫得幾多野,不如索性早少少瞓,養好精神.瞓之前可以執埋書包先,費事自己朝頭早趕住執執漏野.第二朝我會早少少起身.除咗食輕量早餐,我都會把握最後關頭睇多一次我mark低咗好重要嘅notes/points,畀自己一個安心😂 然後最後尾就早少少出門口去考場.千其唔好諗住google map寫你需要幾多時間,你就直接跟佢.你真係需要預鬆少少時間,咁樣亦都唔會令你咁緊張.
2⃣ 到考場之後我會食朱古力定驚🍫 之後臨考前就飲水
唔知係咪真係有效,但心理作用一定有😂😂 朱古力記住食黑朱古力 (>70%),可以促進大腦分泌多巴胺,令自己冇咁緊張.另外,臨入考場之前我會飲水.因為之前有研究話考試前飲清水,成績普遍黎講會好d🤣 (信不信由你) 因為佢話可以令到你思考更靈活同埋幫你鎮靜神經,等你喺考試途中唔會因為口渴分心而影響表現.但我建議大家唔好飲太多,考考吓急尿去廁所就唔好啦🙈
3⃣ 唔好再睇手機
專心進入考試模式啦!睇手機不外乎就係上ig,fb嗰d,見到人地尋晚/今朝溫咗咩或者話自己好有信心定點一定會令你更加緊張.


text:
8 JULY 2011 (FRI)
還記得小小豬仍係我肚入面嘅時候,當時我同大肥豬都有傾過俾唔俾小小豬去上PLAYGROUP問題.不過當時我地都覺得好似唔係太需要,所以話唔需要俾小小豬去上堂.
不過依個想法我地就係上兩個月開始有所改變,之前都講過,我地發覺佢比較怕羞(定係細膽),一出街就咁唔多出聲又冇乜表情,同佢點玩都係傻豬豬咁,但一返屋企就即刻精神晒,其實我地都已經成日帶佢去街玩,不過都唔知點解會仲係怕怕羞羞.
再加上依兩個月覺得小小豬學嘢方面都幾OK,好多事都係教佢兩次左右就會學識,仲會間唔中自己就會做返個動作出嚟,都好似幾叻叻咁呀.
睇以上兩點,我地都覺得係時候帶佢去上PLAYGROUP,一嚟可以帶佢去同差唔多年紀嘅BB玩,二嚟有老師正確指引學習,起碼都專業過我地,加上又可以有學習進度跟進,應該對小小豬學習會好啲呀!
不過原來搵PLAYGROUP都唔係一件易事,我都搵左好耐,因為真係好多選擇.最後聽好多媽媽介紹,決定CPDA,不過就話要排WAITING咁,
終於今日都收到電話排到 WAITINT位,仲交埋學費添~
哈哈...小小豬八月尾開始就要返學,到時已經係一歲嘅小朋友,應該學習會OK呀!
不過,其實我都有少少擔心,好驚揀錯學校報錯名.希望小小豬可以乖乖上堂,做個叻叻小寶寶啦!


text:
安史之亂
安史之亂係唐朝中期發生嘅一場亂事,由胡族人安祿山(營州雜胡)同史思明喺天寶十四年(755年)所發動.話說當時唐朝皇帝唐玄宗因為越嚟越無能,安祿山同埋朝中一班大臣不和,安祿山決定兵變.安祿山本身擁有軍權,唔使花好耐時間就攻入首都長安.
呢次事件使到唐玄宗退位做太上皇.而之後唐朝花咗七年時間打,最後要等到史思明個仔史朝義自殺,事件先至得以平息.
背景改
安史之亂個背景係可以追溯到唐朝個地方制度.唐朝個地方制度,係容許地方掌握軍事權力,當中尤其係北方邊境.早喺唐太宗嗰陣,就多次派兵打突厥.打完之後為咗方便管治,就喺邊境設置十個兵鎮,長官係節度使.節度史權力好大,任何地方官都冇能力凌駕.於是乎一旦節度使作反,就變成咗唐朝內部個隱患.
喺唐玄宗嗰陣因為太平盛世,開始怠政,唔但只大權都落喺楊國忠手度,甚至重用啲外族人管治北方邊境,好似安祿山就係.安祿山因為同當時個宰相楊國忠不和,結果就喺河北,以聲討楊國忠做理由起兵.
經過改
公元755年安祿山動員咗大批胡族人做士兵,一共有十八萬,喺河北以聲討楊國忠做理由起兵.
當時因為太平盛世,國家冇人識打仗,安祿山由河北一路起兵到河南,地方官都投晒降,重喺一個月內攻入咗洛陽.安祿山就喺洛陽登基做皇帝,國號叫「大燕」.
安祿山跟住重繼續打長安,去聲討楊國忠.唐玄宗同楊國忠派咗二十萬大軍去抵抗,最後失敗收場.安祿山長驅直入,重攻陷埋長安.唐玄宗就好倉卒咁逃離長安入四川.行到半路唐玄宗軍隊發生咗兵變,士兵要求處死楊國忠.結果楊國忠處死咗.無耐唐玄宗入咗四川,讓位畀太子李亨做皇帝,自己做太上皇.
李亨登咗基之後,派咗郭子儀反抗安祿山;後來又加埋李光弼.經過努力,最後反敗為勝,收復咗長安同河北.
而正喺呢國時候安祿山陣營內亂,先有安慶緒殺咗安祿山;安慶緒又畀部下史思明所殺;最後史思明畀佢個養仔史朝義殺害.跟住唐玄宗同李亨都相繼過身,唐代宗登基.唐代宗搵咗外族回紇派兵打史朝義,最後收復埋洛陽,史朝義兵敗自殺.安史之亂自此就結束.
影響改
唐朝因為安史之亂由盛轉衰.尤其係雖然唐朝平定咗,之但係安祿山手下重有大批將領,係唐朝個威脅.唐朝無辦法消滅,就封佢哋做節度使.咁就造成咗藩鎮割據,一直到唐朝亡國.
安史之亂因為主要戰場喺北方,所以北方大受破壞,唔少北方人落到南方,經濟重心開始南移.而長安,洛陽本來係漢朝,唐朝個首都,但因為安史之亂,唔再適合做首都,最後關中一帶喺全國都開始冇晒地位.


text:
《趣談西施》
大家可以留意下,先秦時嘅女人嘅稱呼,第一個字係稱號,而第二個字先係姓嚟~
通常姓,尤其是嚟自黃河流域嘅姓都係女字部,例外嘅有子同芈~咁呢兩個,一個東夷一個南蠻,作為例外嘅理由都好充份.
咁睇「西施」就好奇怪,施唔係女字部,唔係嚟自黃河流域嘅機會太高,而稱號嘅西字亦唔易理解~
不過,答案其實喺啲好顯眼嘅位置,但焦點要轉去大陸嘅西極──葡萄牙.
眾所周知,葡萄牙人嘅其中一個大姓係 Silva,而姓 Silva 嘅葡萄牙人改中文名時,絕大部份都會用施字當姓:例如曾任葡萄牙總理同總統嘅 Aníbal António Cavaco Silva,因為澳門嘅關係有一個中文名,就係叫施華高.由此可見,西施好有機會係葡萄牙人嚟.
但我哋點可以肯定西施係葡萄牙人嚟嘅呢?葡萄牙人嚟到東亞,好多時都自稱為大西洋國,連同佢哋嘅國有殖民地銀行,中文都譯做大西洋銀行.甚至乎呢個稱呼係大清朝廷承認,視為正式國號嘅.葡萄牙人自己亦相當清楚自己嘅國土係大陸嘅西極,佢哋甚至喺歐亞大陸極西點羅卡角立咗塊碑,寫住 Onde a terra acaba e o mar começa ,意思係「陸止於此,海始於斯」.
所以關鍵就係個西字.春秋戰國時,呢個女子稱號好多時都係佢嘅原生國家;例如晉獻公夫人,太子申生嘅生母齊姜,就係嚟自齊國;後嚟毒死太子申生嘅驪姬,就係嚟自驪戎.
咁邊個國家可以一個西字講晒呢?講到呢度,大家都知,係葡萄牙.
至於同西施打對台嘅東施呢?估計都係姓 Silva,不過應該係東帝汶嚟嘅.唔係種族歧視,不過東帝汶人一般嚟講,喺華人眼中可能真係冇葡萄牙人咁吸引囉.
#純9up


text:
位於北九州嘅福岡市,可以話係成個九州最熱鬧嘅地方.要美食有美食,要美景有美景,絕對係遊九州必去地區之一.就算大家對福岡市唔熟識,應該都有聽過非常出名嘅博多拉麵!而博多正正就係福岡市政治,經濟嘅中心.為咗方便大家,日本西鐵推出咗福岡市內一日乘車券,喺一日內任搭福岡市內嘅公營巴士.隨券仲附送咗一張太宰府「旅人號」巴士1日乘車券,憑依張一日劵大家可以乘搭特色巴士「旅人號」喺福岡機場,博多同太宰府之間來住.而今次小編就為大家設計咗一個簡單嘅「太宰府+福岡塔+天神一日遊行程」俾大家參考,教大家點樣盡用張乘車券.
9:00am 由博多巴士總站出發太宰府 (車費約600yen!)
「旅人號」巴士
先用太宰府「旅人號」巴士1日乘車券,搭乘「旅人號」由博多巴士總站到太宰府.每架「旅人號」都有印有特色嘅外觀彩繪,單程票價為600yen.
太宰府市
太宰府市位於福岡市中部,有好多出名嘅歷史觀光景點,如太宰府天滿宮,每年吸引數以百萬計嘅遊客到訪.
太宰府天滿宮表參道
由太宰府車站走向太宰府天滿宮之間嘅街道就係「太宰府天滿宮表參道」喇!街道兩邊嘅商店有各式各樣嘅記念品等住你買.
太宰府天滿宮
太宰府天滿宮供奉住學問之神菅原道真,同北野天滿宮一樣係全日本天滿宮嘅本社.有唔少人專程黎到祈求學業進步,考試合格.
太宰府STARBUCKS
依間位於太宰府嘅STARBUCKS係知名建築大師隈研吾嘅作品,店外店內都用咗木條交錯嘅設計,融合咗自然同日系嘅禪意元素.非常引人注目,係太宰府熱門打卡地點之一.
(太宰府名產)梅枝餅
梅枝餅係太宰府當地嘅傳統小食,原來背後跟學問之神 - 菅原道真有關.據說當年道真公被謠言迫害流放到太宰府,有位好心嘅婆婆送上插住梅枝嘅烤餅俾道真公食.久而久之,梅枝餅就成為咗太宰府嘅特色小食!小編食完就覺得似紅豆餅~ 哈哈!有興趣嘅朋友就一定要試吓~
下午2:00 由太宰府出發福岡塔 (車費約340yen!)
福岡塔
福岡塔高234米,係全日本最高嘅海濱塔,同時仲係福岡市嘅西部象徵建築.外面被8000塊鏡窗覆蓋,遠睇非常閃亮,所以福岡塔另一個別稱叫做「鏡貝」.上到塔頂可以環望附近一帶嘅市景同海景.由於福岡塔離最近嘅地鐵站都要行成20分鍾左右,所以小編比較推薦用福岡市內一日乘車券搭巴士去.
下午5:00 由福岡塔出發天神地區 (車費約230yen!)
天神地區
天神地區係九州最熱鬧,最大嘅商業圈.入面有好多唔同嘅大型百貨品牌,仲有天神地下街.鍾意shopping嘅朋友千祈唔好錯過!
天神地下街
天神地下街貫通咗天神地區嘅南北部,全長約600公尺,以仿19世紀歐洲風格建設而成.入面有好幾間100/300yen 嘅生活雜貨店,流行服飾店,書店等,絕對可以行足成個晏晝!
天神Bic Camera
Bic Camera係日本非常出名嘅電器鋪品牌,喺天神區有2間分館.1號館專賣運動用品,電腦同相機類;而比較大嘅2號館就主要賣吸塵器,除濕機,廚房等等嘅家電,就連藥妝和玩具都有得買!
晚上:由天神地區返回博多車站(車費約100yen!)
再由博多車站到福岡機場國際線返程回港(車費約260yen!)
結束太宰府+福岡塔+天神一日遊
如果跟足小編嘅行程行福岡,扣番$70蚊嘅車飛錢,足足慳咗成$40蚊!!依張福岡市內一日乘車券真係方便又慳錢!除咗太宰府,福岡塔,天神外,福岡仲有好多好玩嘅地方!想知更多有關福岡市內一日乘車券嘅詳情或者其他遊日資訊歡迎黎texpert.com睇吓!
更多九州交通工具:
九州JR PASS
九州巴士劵-SUNQ票


text:
去歐洲旅行最常見到嘅騙局
小編同大家一樣都想全世界快啲無晒病毒, 每嗰國家都快啲解封同埋開返.不去歐洲旅行都要小心啲當地專攻遊客嘅騙術喎!
今日小編將幾種嘅騙局分拆同解釋比大家聽:
1) 係條街會成日見到片中呢類型嘅人, 主要拎住拐杖行路聲稱有先天性嘅病, 導致佢哋行動不便 (小編唔排取有啲係真嘅). 呢啲人會走埋嚟問你攞錢, 大家最好就避得好避啦.
2) 一分鐘鐵杆支撐
係街會見到有啲人叫你比錢試吓玩佢嗰小遊戲, 兩隻手捉住條鐵杆Hold夠30秒就會比返幾部嘅錢你! 不過跟據小編所聽過到宜家為止未有人成功過.原因係因為支條杆會轉, 根本無鎖上.希望大家唔好比自己嘅貪念蒙蔽因小失大啦!
3) 渣Benz "有錢佬" 問路或借錢
通常騙徒會係馬路渣住㗎靚車打開嗰窗比啲金銀珠寶你扮晒貴嘢, 然後扮到好有錢同你'Trade' 因為無帶錢係身, 是是但但比d身上最平嘅野你作交換等等, 見到呢d場面就緊係行開啦!
4) 小動物影相騙局
係街有啲人會Hold住隻貓頭鷹或條蛇見你行過就硬塞比你再幫你影相, 然後再格硬收你錢.遇到呢啲情況就記住立即跑開啦!
以上嘅騙局都係好多人中過招, 報完案又乜都做唔到! 所以小編建議大家去到歐洲旅行嘅時候就一定要提高警覺,費時到時中招就乜心情都無晒啦!


text:
喺不確定的市況,我係比較着重一間公司嘅防守力多過攻擊力,即係「水退嘅時候,就知道邊個係裸泳」嘅諗法.因為當大市情緒短期轉好嘅時候,大家都會瞇埋眼亂咁買,特別係買一啲近排跌得多嘅股票,導致好同唔好嘅公司都一齊升,所以比較混亂.但係當市場情緒唔好嘅時候,真正嘅強勢股會顯得特別強勁,因為有實力嘅投資者唔捨得因為短期嘅情緒將佢哋放棄.
所以近排當我做新舊經濟轉換嘅時候,係搵適合嘅舊經濟行業嘅時候,都特別小心,因為我需要等水退一兩次先確定邊啲行業嘅韌性比較高.
我近排好鍾意用Tesla Valve去比喻一間公司嘅買賣情況.Tesla Valve嘅設計係會令到一邊嘅水流非常順暢(圖一),但係水流掉轉嘅時候就有阻滯,而佢阻住嘅方法係用返水流本身嘅力量去阻返住自己(圖二).
呢個情況同股票嘅買賣好相似,每次當趨勢去一邊嘅時候,都會有人做逆向嘅操作:升緊嘅時候有人沽貨;跌緊嘅時候有人買貨,Tesla Valve 嘅水流都會分開兩節,其中一節調返轉阻住主水流.而正正係市況掉轉嘅時候,我哋先睇得清楚逆向操作嘅嗰啲人嘅實力有幾強.所以,當一隻股票向上嘅時候,我會希望佢個「Tesla Valve」係比較弱勢,反之亦然.
近排嚟睇,匯豐渣打,內地證券,內地保險(人壽)嘅守勢做得唔錯,其實油都OK,但係內地房地產就麻麻地.新經濟近排每次嘅反彈都好勁,但係跌幅都好勁,所以同樣要睇多一段時間先決定佢嘅「Tesla Valve」有冇變化.


text:
好快又到左旅程最後一日,今日又係好晏起身.雖然丹迪旅店有包早餐,不過我地今日要去食小籠包,所以唔係旅店食.我地先攪左check-out,將行李寄存同埋拜託旅店幫我地接收李儀餅店送黎嘅手信之後,就由丹迪旅店直接坐的士去永康街鼎泰豐.
» 閱讀全文
去到西門町都係食下繼光雞,阿宗麵線呢D小食,跟住又周圍行下咁.不過因為雨太大,唔係咁想係條街行,所以選擇左去戲院睇返套戲.
» 閱讀全文
因為係山上而且又落雨嘅關係,呢一晚訓得好舒服,訓左足足12小時.因為尋晚領教過佢嘅食物,所以今朝都唔敢再去食旅館嘅早餐.起身之後再浸多次溫泉,大約11點就check-out走人.因為未食早餐,所以返到烏來老街之後,我地先去搵地方食嘢.按照旅遊書介紹,我地去左泰雅婆婆美食店.
» 閱讀全文
打完電話去旅館之後5分鐘,三好米溫泉會館架私家車就黎到約定地點接我地,架車車身有三好米字眼,好易認得出. 三好米溫泉會館座落係山上嘅環山路旁,可以居高臨下望見南勢溪,由烏來老街坐車去只需大約5分鐘車程.
» 閱讀全文
勇士廣場就係烏來南勢溪旁邊,對岸就係烏來瀑布,而瀑布上面嘅山頂就係雲仙樂園.勇士廣場地方好細,係呢度唯一景點就係睇烏來瀑布,可能因為有雨落,所以瀑布水量都幾豐富,幾有氣勢.
» 閱讀全文
從烏來公車總站向前行大約150米就係烏來老街入口,街口有一間全家便利店.由全家便利店轉入去,過左呢條橋就係烏來老街啦.烏來老街大約只有100米左右,街道兩邊集中左好多食店,小食檔,手信店同埋平價溫泉旅館.
» 閱讀全文
今日會由台北去烏來,因為唔洗趕時間,所以打算11點先chech-out.丹迪旅店嘅房租係包埋早餐架,所以起身之後先落地下飯廳食早餐.早餐係自助餐形式,不過食物只有幾款,味道過得去咁啦.因為第三晚會再返丹迪旅店住多晚,所以我地將大件行李寄存係旅店,只帶少少嘢入去烏來.
» 閱讀全文
今年以黎最中意嘅電影係阿凡達,只可惜澳門冇3D影院,只係睇左2D.所以今次到台北其中一個節目就係去睇返次阿凡達3D.上網搵過資料,原來台北美麗華影城嘅iMax影院係東南亞最大嘅,所以一於就去見識下.
» 閱讀全文
介紹完酒店,係時候寫返第一日嘅行程.我地將行李寄存係旅店之後,就即刻出發去食午餐.之前睇天氣報告話台北有雨,但係呢一日就不知幾好天,仲有太陽添,以為好正啦,點知之後就. . . . .日日落雨.
» 閱讀全文
介紹完丹迪旅店嘅公共地方,係時候介紹房間啦.丹迪旅店總共只得30間房,由平到貴分為標準客房,精緻客房,豪華客房以及精緻雙人房四類,房租由NT$2,000至NT$3,000,不過新年期間就比平時貴3成.
» 閱讀全文
由澳門去台北唔洗兩小時機程,因為當時冇其他機降落,冇其他旅客爭,所以話咁快就入左境,可以即時去坐機場巴士入市區.因為要係台北車站坐的士去丹迪旅店,所以今次都係選擇坐國光巴士.雖然由桃園機場去台北車站嘅機場巴士會駛經丹迪旅店中山店附近,不過因為唔係咁熟路,為免麻煩所以都係選擇去到台北車站總站落車.
» 閱讀全文
最近幾年每年農曆新年嘅指定節目都係去新開嘅賭場,酒店觀光,已經開始有D厭.所以今年趁住有連續5日假期,決定出去走一走. 本來經過上次聖誕節首爾之旅之後,已經打算唔再係大時大節嘅日子出遊,但係到有長假期時又再心思思,所以最終都係決定照去.
» 閱讀全文


text:
豆乳同咩夾?人氣豆乳品牌已經發掘咗唔少潛力CP,例如芋泥豆乳,桃膠豆乳,豆花豆乳等,最近佢哋又創造咗多對CP出嚟啦~ 榴槤MIX 豆乳!
榴槤奶蓋豆乳
品牌選用D24蘇丹王榴槤,取其肉香味濃,綿密厚實,同豆乳嚟個crossover,創作咗一系列嘅榴槤甜品,暫定期間限定供應至12月.當中最signature梗係榴槤奶蓋豆乳啦.佢哋本身嘅豆乳豆香甚濃,所以就算同榴槤拼埋一齊,都依然飲得出豆香.呢杯榴槤奶蓋豆乳,有大大嚿creamy嘅榴槤果肉喺面,同時混入埋糯米小丸子同以7.6特濃豆乳做嘅布甸,口感豐富.但可能大家都會問,係咪淨得嗰嚿榴槤肉咋,咁食晒咪冇囉?NoNoNo,製作時店員會先以榴槤肉抹杯㗎,所以成杯無論飲到邊度,都繼續有陣陣嘅榴槤香味呀.
榴槤奶蓋豆花
同樣都係以榴槤抹杯嘅榴槤奶蓋豆花,口感綿滑,同埋creamy嘅榴槤肉一齊放入口,可以唔係好使點咬.濃郁嘅榴槤甜香中,都滲有陣陣豆香,呢個搭配都唔錯.另外有幾粒煙韌嘅白玉丸子以增加層次感.
超煙韌榴槤奶蓋
超煙韌榴槤奶蓋唔係講緊啲榴槤煙韌,而係講緊入面嘅配料,幾乎舖頭內你數得出嘅煙韌嘢都放晒入去,包括有珍珠,小丸子同九份特產芋圓,真心超足料.各款丸子佔咗成三分二隻杯,啖啖都好有嚼勁,而且仲好有飽肚感.不過有少少可惜係,榴槤嘅味道太濃,以至各款丸子原有嘅味道被蓋過咗,無論咬緊咩丸都係榴槤味.
榴槤豆乳芭菲
最後一款榴槤甜品就係榴槤豆乳芭菲.多層配料包括豆乳布丁,粟米片,糯米糍,麻糬,蕨餅,白玉,以日本大豆製成嘅12度豆乳雪糕,當然唔少得D24榴槤肉啦,超級豐富嘅組合.係肥仔㗎喇,但肥得開心嘛.
Oreo奶蓋可可豆乳,紫米豆乳,黑白芝麻豆乳
除咗榴槤甜品外,餐廳早前都出咗啲新產品,例如Oreo奶蓋珍珠豆乳同Oreo奶蓋可可豆乳.奶蓋係以自家製豆漿加忌廉,取代鮮牛奶打成,再加上Oreo碎.口感相對上輕盈少少,豆香加Oreo甜香亦令人難以抗拒.
炸芋圓
三色炸芋圓小食分別係炸番薯,紫薯同芋頭,三款搭款嘅醬料則有奶蓋,煉奶同黃豆粉.點醬食係甜甜地嘅,不過開飯仔更推薦原粒就咁食,一嚟脆口啲,二嚟可以食得到真係真材實料,原本番薯,紫薯同芋頭嘅味道呀.
(左)荃灣店,(右)樂富店
SOYmart by 豆乳狂人
荃灣,沙田,樂富均有分店
文:Kar
相:Michael


text:
「打機」
當然今時今日打機都係上網打,而沉迷打機嘅年輕人真係有好多.要打造一隻可以令玩家不斷課金嘅遊戲其實係一件好難嘅事,因為好多遊戲都只係興一段好短嘅時間,真係可以話係壇花一現!當然點解要課金係一門學問,而好多遊戲開發商都係靠用家嘅數據去設定遊戲嘅難易度,令遊戲嘅壽命可以延長,甚至了解玩家嘅行為而用唔同嘅手法希望佢哋課金.
「課金」
唔知大家有無玩開手機遊戲,如果有玩嘅話就一定知道好多遊戲都先吸引咗您下載,話就話免費玩但係好多都有大量嘅廣告,要睇先至有得繼續玩.當然好多遊戲開始嘅時候都好容易,只不過如果你要一啲特別嘅功能,唔同嘅裝束,強大嘅武器,等等都係要你去課金.當然有好多遊戲嘅吸金力好強,但係點解會有咁多人願意用幾萬蚊去玩一隻遊戲?其實到而家我都真係唔明白!
「規管」
好多時我哋都會聽過啲人打機打到入醫院,有啲因為俾人偷武器就走去跳樓,有啲就用咗好多錢去玩隻遊戲.其實沉迷係任何嘢都唔係一件好事,而要用大量嘅金錢去玩一隻遊戲就更加唔值得.就算比你做到世界第一又如何?如果有一日無人玩隻遊戲,到最後你所有嘅錢就會化為烏有.而課金嚟個營運模式造成好多唔同嘅社會問題,真係遲早會受到政府嘅規管,不過規管係一件好事!
Also published on Medium.


text:
這就是所謂人離鄉賤 [日本工作假期/漂流生存記#17]
話說前幾日有個新同事到,雖然一直冇話我知幾時到,不過作為食物鏈底層既微生物我都唔會有咩意見.但話說個日我同室友去下田玩(坐45分鐘JR先到),去到冇幾耐大概12pm既時候突然打黎同我講當晚6點有歡迎會,問我地去唔去.當然有人請食飯梗係開心啦~所以我地臨急臨忙要行快d睇景點,突然要6點番到去所以夾硬減咁d行程.
6點鐘剛剛好仆到番去餐廳,認識左小鮮肉男同事.突然傾傾下老闆娘問我仲用唔用個平底鍋,話新同事黎冇鍋想俾個佢.咁其實佢俾我個鍋係極污糟同界到個底花哂,睇開都市閒情長大既小妹聽講個底花哂會釋放有毒物質,所以我就一早係大創買左個新平底鍋,舊個個佢隨便回收吧.於是我應機話:「好呀~我一陣拎俾你.」而老闆娘都好爽快回應我:「唔洗啦!我入左你屋企拎走左!話時話點解我見你買左個新?」 咩話?你自己趁我地唔係度既時候入左我地屋企唔通知聲?雖然係宿舍姐,但你都禮貌上同人講句,咁如果我d底衫褲晾哂出黎就唔好意思俾人見到啦!而佢問我點解買個新,我都唔好意思同人講你個鍋花哂根本有等於冇,又要即興9up個令佢舒服既借口出黎.
話說尋日又日日新鮮獲獲金.又黎左個新既教練,傾傾下計去到晏晝5點既時候突然同我地講呢個教練今晚係度訓.我心諗:「你唔好再遲d先講??」其實個教練自己係3,4點既時候黎同我講黎訓,但老闆娘一直拖到最後一刻,即係放工之前一分鐘先講.問題係,佢要個間房我放哂行李,又成地頭髮未執(成日甩頭髮),咁即係我要即刻搬走哂d野啦.其實問題係老闆娘成日都去到最尾一刻先同一講,或者事後先講,會唔會將來有一日我打開門見到多個人而我不知他是誰!
然後尋日又係度笑我地個廳好多野,我唔明點解可以咁得逞!呢個係關乎到尊唔尊重既問題,你覺得間屋係你既鐘意幾時入都得?點安排都冇需要講出來?話就話日本人鐘意顧人感受唔想打擾到其他人,我諗呢個都只係一場誤會.之前有個電視節目,講個包租公係租客入伙後懷疑佢會帶男人番屋企(合約寫話唔俾帶男人番屋企)而有一日靜雞雞潛入係房裝偷聽器,最後租客唔服氣於是報警,包租公就俾人拉左.
雖然今次發生既係小事,但係如果我d護照貴重野或者錢唔見左入邊個數先?如果佢地可以俾番少少尊重我,早一日同我講定有d野會發生,或者要自己入去宿舍拎野走,咁我收番埋d野,我個人會冇咁燥,唔會覺得原來宿舍一d都唔安全.
有次,佢個仔黎拎床褥,又係唔敲門又唔大叫問有冇人,係我突然聽到有d怪聲出去玄關睇先知佢已經自己開左門.如果我咁岩換緊衫咁點先?又可以隨便自己話入黎就入黎?
對於日本人口裡客客氣氣,行動上卻唔一致呢種文化,真係好難觸摸!
這就是所謂人離鄉賤.


text:
「第一次買枕頭,有咩要注意?」
// 先此聲明,呢一篇文唔係想 Sell 你任何嘢,我嘅目標係分享2個貼士幫你日後揀枕頭用,希望令你可以拎到啲嘢走.因為我都算係一個枕頭傻佬,現時專注全心做好枕頭及相關產品.
當然,我嘅長遠目的都想你會有機會試吓我做嘅產品……
咁買枕頭有咩要注意?
貼士 #1 質感有承托但不會太硬
枕頭質感要恰到好處,有承托但不會太硬.要瞓得好,首先枕頭要有足夠承托,可以好好承托著頭部,令頸部唔好受壓,唔好讓頸部需要發力支撐,咁樣會令起來時肩頸酸痛.但係枕頭亦唔應該太硬,要恰到好處,個人先瞓得好.
貼士 #2 枕頭高度要合適
第二係枕頭高度要合適,呢一點唔少人都忽略咗.物料點樣先進乜乜,如果個高度唔適合你嘅身形睡姿,枕頭過高或過矮都會令你瞓得唔好.因此首先你要了解自己平日嘅「慣常睡姿」,然後基於呢一個睡姿去揀枕頭.
咁點樣搵「慣常睡姿」?如果你已經對自己睡姿有了解,咁你可以用嗰個睡姿去揀枕頭.
但如果你同我一樣,對自己睡姿唔太肯定,有個小貼士希望可以幫到你:
好多人會以為自己瞓入眼嘅嗰個睡姿為自己嘅慣常睡姿,但呢一個未必正確,因為我哋瞓覺其實並唔係靜止嘅.入眠後大部份人都會輾轉反側,瞓入眼嗰個睡姿未必係自己嘅真正睡姿.要揾到自己嘅真正睡姿,你可以試下留意自己瞓醒一刻時嘅姿勢.每朝一瞓醒,首先唔好郁住,留意自己該刻嘅睡姿.嘗試留意多幾日,最好一至兩星期,你就會揾到自己最多使用嘅「慣常睡姿」,呢一個方法會比起留意瞓入眼嗰個睡姿更準確.
有咗呢一個「慣常睡姿」後,你可以用來揀返合適自己高度嘅枕頭.枕頭嘅最大功用就係防止睡覺時頸部懸空,避免睡眠期間頸部用力而造成肌肉繃緊疼痛.所以能夠令頸部保持同頭部水平直線,就係對你嘅最佳枕頭高度.瞓覺時,無論平瞓側瞓,頸椎應該同身體形成一直線,唔應該「岳」前或者「岳」後,呢個就係最合適你嘅枕頭高度.當然,喜好習慣人人唔同,有啲人可能鍾意寧舍高/矮嘅枕頭,所以枕頭高度最後都係自己鍾意又瞓得好就好.
以上呢兩個貼士相信可以幫到你揀一個合適嘅枕頭.
我哋自家嘅枕頭質感係自己研發,一直都有唔少人鍾意,亦一直收到好多好評.枕頭更採用填充式設計,側面設有拉鍊可以比客人自己按需要隨時調節內芯填充份量而改變枕頭高度,因此唔怕喺店舖試會只得少少時間,試得唔準確而買錯太高/太矮嘅枕頭.而為咗比客人有更多自由去調整內芯物料份量,我哋仲特意「過量填充」枕頭.如果客人需要更高嘅枕頭嘅話,亦可喺購買一年內,隨時問我哋索取內芯棉補充包添入枕頭內,所以咁就可以令你得到一個真正獨一無二,真正啱你嘅枕頭.
有興趣嘅話,不妨進一步了解我哋嘅枕頭:https://repillow.co/learn


text:
文學
文學(粵拼:man4 hok6)係語言文字嘅藝術(文學係由語言文字組構而成嘅,開拓無言之境),往往係文化嘅重要表現形式,以不同嘅形式(稱作體裁)表現內心同埋再現一定時期,一定地域嘅社會生活.
由於出版同教育嘅進步以及社會嘅全面發展,已經失去其壟斷地位成為大眾文化嘅一支.產生咗所謂嘅嚴肅文學同通俗文學或大眾文學之分.
文學類別改
- 按載體分為:口頭文學,書面文學,網路文學三大類;
- 按時間分為:古代文學,近代文學,現代文學同當代文學.佢哋嘅範圍會隨住讀者而不斷遷移嘅;
- 按地域分為:外國文學,中國文學,台灣文學等;
- 按讀者分為:
文學理論改
文學研究改
文學體裁改
中國古代分為詩同埋文,文又分為韻文同散文,現代一般分為:詩歌,散文,小說,戲劇,並稱為四大文學體裁;中國嘅抒情詩同散文(稱為「古文」)最早而比較發達.西方就分為詩歌同散文兩個基本類型.敍事詩同戲劇成熟較早,此外小說比較發達.
傳統嘅詩係有韻律嘅文學作品.佢通過詩嘅想像同抒情來表達某種強烈嘅情感.詩係歷史最悠久嘅文學形式.中國係世界上詩歌最發達嘅國度之一,由中國最早嘅詩歌總集詩經,最早嘅長篇抒情詩離騷以來.漢代嘅樂府,唐宋格律詩,同埋唐末興起嘅詞,元曲以及五四以來嘅新詩.歷代嘅民間歌謠.構成咗中國詩歌無以倫比嘅巨大傳統.相比之下西方嘅敍事詩發達較遲,並結合戲劇,成就好大.例如荷馬史詩,但丁嘅神曲,莎士比亞劇本.
散文冇嚴格嘅韻律同埋篇幅限制嘅文學形式.同韻文相對.中國嘅散文從先秦諸子散文發展而來,代有散文名家名作.其中歷史散文同賦體以及奏議文告等應用文體,對後代產生咗深遠影響.中國自古就係世界上散文最發達嘅國度.
戲劇係另一種古老嘅文學形式.佢主要通過唔同角色之間嘅對話來表達作者嘅思想同感情.戲劇可以用於舞臺嘅表演,都可以閱讀.
小說係以虛擬世界為內容嘅綜合文學形式.傳統上以散文為主體.莊子:飾小說以幹縣令.中國現代意義上嘅小說,係從先秦散文中嘅寓言濫觴,經過漢末六朝嘅筆記,到唐傳奇宋話本擬話本而成熟,再傳至明清以中國四大小說名著為代表嘅長篇小說同埋以聊齋志異為代表嘅短篇小說.西方嘅小說稱為fiction,被稱為散文史詩.小說上接神話傳說,作為後起嘅文學形式.由於佢巨大嘅容量,深刻全面咁反映咗現實同埋啲人嘅思想,成為近代以後主流嘅文學形式之一.
其他體裁有:


text:
究竟今年C3點解咁早有人排?我哋嘅特派記者今日就去現場訪問咗幾個排隊人士,睇下佢哋點講
1. 咩嘢驅使你早三日就係度紮營?「係愛啊哈利!」從排隊人士堅定嘅答覆,就知道佢真係好有愛.
而且唔止係對某一表演者嘅愛,仲係對C3嘅愛.據其中一位受訪嘅排隊人士稱,年年頭幾位都會見到佢哋幾個係度, 可見幾位好博愛亦都好愛C3.
但係黎得排隊,點都有啲目標嘅,其中兩位就話今年特別會留意[email protected],會博吓有冇直簽,同埋留意吓參展商會唔會有開場前突擊發佈嘅消息.
另一位排隊人士都話目標係排簽名籌,原本都有目標,但係到訪問嘅一刻參展商都仲未公佈詳情,所以都擔心會失預算.而且咁辛苦排返黎嘅簽名就梗係要黎自己收藏,唔會放返出去.
其中一位排隊人士話聽過有人係為咗會場優先嘅figure 而排隊,然後再賣返出去,但係佢表示一定唔會咁做,更指:「我上網都訂到,做咩要早你幾個月姐」.被問到排咗幾多年嘅時候,更坦言:「有興趣就會排,冇興趣就你比錢我都唔排」.
2. 有咩策略確保一定買到心頭好?排隊人士就表示,其實佢哋排到依個位,要買上述嘅心頭好都已經十拿九穩,因為依一個參展商見到排頭幾位嘅人士,只要舉手表示係去買佢嘅商品,就會直接帶佢哋去另一條隊入場購買.
編輯覺得依個安排幾貼心,唔洗怕排咗幾日隊,但係就畀社入黨同記者黨偷偷買哂啲限定goods.
3.有幾多人合作一齊搖曳露營?有冇排隊策略?排隊人士表示,年年都會落雨,往年都係要靠紙皮,膠袋去遮風擋雨,所以今年就做足準備,帶定營黎排隊.
亦有排隊人士指,嚟得排隊嘅其實大家都識,主要都係一齊排嘅人都會互相照應,例如行開會幫手睇住啲.大家亦有共識唔會換人排隊.
編輯心諗有個團結嘅動漫fans圈真係好……
4.係會展門口嘅元宵節過成點?幾位排隊人士一致表示元宵節依啲現充節日,你唔講我都唔知,「依啲野關我哋咩事,係會展門口不知幾好訓!」,其中一位排隊人士更加話:「如果我知道尋晚係元宵節,我就唔會出黎排添呀!不如留喺屋企打機好過啦,老虎蟹都唔會蒲頭呀!」
幾位排隊人士嘅回答編輯覺得係滿分嘅model answer,好心啲偽毒就學下野.


text:
早兩日終於可以放低屋企兩隻怪獸,去 iSquare IMAX 大銀幕睇《明日戰記》.仲記得十幾年前黎呢度睇《阿凡達》,今次睇完重製版預告再睇埋《阿凡達2》預告,我諗遲吓好多人都要由櫃桶底搵返個3D眼鏡出黎睇.
講返《明日戰記》,原先睇見好多人話故事麻麻,我自己都打定個底.但睇完又覺得都幾好睇喎,其實唔洗搵咁多理由叫人睇,本身套戲就唔差.
講故事嘅手法係可以做得好啲,一開場好似舊派港漫咁硬塞一堆背景資料,有啲對白又太過畫公仔畫出腸,呢啲問題有無數人講過,我都無謂重覆.但正如以前睇吳宇森同周潤發啲戲咁,故仔只係輔助,最緊要係打得過癮又夠型嘛!今次啲特技及打鬥做得好好睇,真係為香港電影打咗個強心針,我哋都可以做到呢類作品.
但講到打,就有兩個位想講吓.第一樣係冧樓嗰段啲跳躍鏡頭,有時 fing 黎 fing 去睇唔出係點跳,可能要 zoom out 返少少.另一樣動作設定,好多次都出現機械裝甲「Low Battery」,但動作及對戰設計無進一步運用呢個元素,睇唔出無電究竟個影響係乜,個 Low Battery warning 變得只係有啲煩膠咁響黎唔知做乜.
以全套戲而論,前段係著住機械裝甲打怪獸,後段係著住機械裝甲戰勝機械人,感覺上係想表達人喺作戰嘅臨場反應係勝過機械人.其實喺對戰及動作設計上可以再深入琢磨,例如無電嗰陣被逼入絕境,繼而捨棄某部份裝甲(例如手或腳),然後做到某啲個機械人估唔到嘅動作,最終逆轉反勝,咁樣「無電」呢個 element 以及成個作戰設計同套戲嘅 message 就更加緊密.動作唔單止要好睇,仲可以係表達套戲嘅理念嘅手法,呢個都係港產動作片嘅精髓之一.
睇資料見古天樂已經籌備緊下一集,又可能用動畫出前傳,當然希望將來可以越做越好,俾更多好作品我哋睇!
P.S. 好多人 share 大河原邦男讚套戲啲機械好睇,好多人淨係知佢設計高達,我覺得呢套戲更接近佢嘅《裝甲騎兵Votoms》,據聞係佢自己最鐘意嘅作品.其實就算係高達,最初富野由悠季個設計本來係人嘅裝甲,即係類似《明日戰記》咁㗎,係因為玩具廠嘅介入所以變為巨大機械人.


text:
其實每個人,每樣專業,都有佢嘅價值,當然會有人質疑,但你一定要相信同埋堅守自己嘅價值.
我有個做media認識嘅舊同事係幫人拍片,收得唔貴,甚至公認係平,我都叫過佢加價幾次.噚日有人搵佢拍嘢,報完價之後,對方第一句就話:「咁貴?呀邊個仲有名氣過你,拍得好過你喎!」
舊同事:「唔緊要嘅,第日有機會再合作吖!」
點知對方死唔斷氣,不斷又彈又踩,原來結論係呢一句:「收平一半得唔得呀?」
呢個社會好奇怪,見工已經係咁,價錢唔係冇得傾,但點解要否定同埋踩個candidate,然後達至壓價嘅目的呢?
好多公司搵人接Job又係咁,你覺得人哋唔掂,咪出錢搵個掂囉,點解要踩完人哋啲嘢,跟住就叫人收平啲呢?
商業世界討價還價係好常見嘅事,但係將別人踩到一文不值,試圖摧毀人哋嘅信心,再走去壓價呢招已經過時㗎喇!
講件真人真事畀大家聽,我有個friend嘅女朋友之前讀化妝,一直好想做化妝師,又戰戰競競唔係好敢,唔多夠信心,而其實佢女友手勢係唔錯㗎!我成功介紹過一位要結婚嘅朋友畀佢,feedback相當好.
不過後來有一次,有間婚禮服務公司搵佢女友去化新娘同伴娘妝,想影啲相做reference擺上公司網頁,傾好咗唔知幾百蚊酬勞咁上下,佢女友好開心,當日去到studio都好畀心機去化,化完之後對方個老闆仲話滿意,點知間公司第二日就搵個職員打嚟壓價,一路狂踩啲妝唔得,出嚟效果唔好,個頭set得唔靚,總之幾百蚊就太貴.
我唔識行情都知道,幾百蚊化幾個妝已經收平咗好多,幾年前Annual Dinner聽女同事講,佢哋當日下午去搵化妝師化妝set頭都要幾百,更何況呢個Job唔係一早傾好咗價錢咩?現場仲收貨㗎,點解最後會咁呢?
個職員話,老闆唔會畀嗰幾百蚊喇,係咁易畀返50蚊車馬費就算.
我friend個女友聽到對方質疑自己嘅技術同專業,意志消沉咗一排,好灰咁講咗句:「唉,可能化妝真係唔啱我.」有幾晚我朋友話見到女友瞓唔著,半夜一個人坐喺梳化,望住窗外發呆.
重點嚟喇~~~~~嗰間公司用咗佢女友幫人化妝嘅reference相擺落網頁,咁即係點?你話佢啲嘢唔得,但又用佢啲嘢?如果比你壓到只值50蚊車馬費,你又用嚟放喺網站做生意?
幸運嘅係,嗰間公司過咗兩年就執咗,而不幸嘅係,我friend個女友真係冇再做化妝搵食,目前做緊文職,個問題唔係邊份工作穩定啲,而係佢否定咗自己.
其實我哋日常生活經常會遇到呢啲人同埋事,我嘅工作一樣會畀人質疑,希望你都可以相信同埋堅守自己嘅價值.
唔怕話你知,我連唔買老翻,堅持要買正版,咁都可以畀表弟個老婆質疑,仲畀人串我買唔到樓,咁可以點呀?唔通我又否定自己,自降身價同佢一般見識呀?
久違了嘅YouTube片,買唔買老翻都睇下啦喂!


text:
2月10日星期三(年初三)
每年年初一同二爸媽都要去拜年 , 所以我會乖乖响屋企休息 , 到咗年初三赤口 , 有藉口唔駛拜年 , 所以就約埋 Qubi family 一齊去行大運 , 約咗响荃灣集合 , 然後去深井食個 lunch 先出發 , 因為之前一日落過雨 , 所以我哋揀咗條石屎路嘅水塘嚟行 , 唔駛玩得太 dirty 呢~!!
好好彩嚟到有架車走 , 我哋就有車位泊車 , 話咁快就行到嚟水壩 , 我呢身運動型打扮 , 得唔得呢~?
Qubi 好明顯行高貴型男打扮
坐定定影返張合照留念
沿途都可以見到水塘景
Qubi 都係一個天生模豆 , 影相對佢嚟講無難度~!!
點少得兩個靚媽影合照留念
企到咁高影 , 風景好美~!!
比個近鏡大家睇吓呢~!!
睇張相就知 Qubi 孖住我行得好開心
有得比我跑
我都超開心呢~!!
今日我哋行呢度
行咗咁耐Qubi 話要休息一陣
好好 , 無問題 , 又做吓 Model 比爸爸影
Qubi 落斜樣
我小心翼翼樣 , 因為真係幾斜呢~!!
因為呢邊比較濕 , 大家決定回程 lu
水塘在我哋腳下 , 同媽媽影返張合照留念
嚟多張兩個 family 合照
行到四點鐘車返 Qubi 去搭車 , 我哋就返屋企呢~!!
因為爸媽同我洗完手腳 , 吹完毛 , 餵埋我食 dinner , 佢哋仲有下場 , 就係去睇温拿演唱會 , 我就去揾周公傾計 , 快樂嘅時光就這樣過了 , 謝謝收看~!!


text:
廣告贈品宣傳除咗要夠吸引之外,亦都要令使用者唔會唔記得究竟係邊個品牌打廣告,而咁多贈品選擇之中,到底要點揀先可以打中消費者嘅心呢?
選禮要件大公開:
- 功能性:
實用嘅嘢一定會深得人心.贈品上面可以發現唔係品牌LOGO就係印上〝贈品不得轉售〞嘅字眼,有品牌迷思嘅消費者,見到LOGO就好似見到保證書一樣,而實用嘅贈品就會令人想用,長時間落嚟對於品牌嘅印象就會不知不覺印喺腦入面,呢個就係功能性贈品帶嚟嘅效益.
- 吸引性:
吸引人目光嘅嘢,可以喺第一時間捉住注意力.呢個就係點解就算贈品都要設計得夠得意,夠吸引,因為好睇嘅外表會令人想要一直用落去,呢個就係從廣告贈品宣傳中可以得到最高效益嘅表現.
- 流行性:
如果一件嘢可以歷久不衰,代表佢有係不可或缺,贈品就可以從呢啲嘢作為基礎再去搞啲創意,好似近排好hit嘅手機外接鏡頭製作,影相嘅鏡頭人人都有,但你有冇諗深一層,喺手機外接鏡頭製作做啲得意嘅變化仔,可以令手機嘅視覺效果睇落更sharp更colorful.
你可以發現好多卡通造型結合手機鏡頭,無論係有版權嘅定係品牌吉祥物代表,都可以令細細個嘅外接鏡頭有更多睇頭,你可以見到市面上出現最多嘅軟膠開模造型或者金屬款式,都係廣告贈品嘅新歡!
下次收到可愛嘅造型外接手機鏡頭,開心使用之餘都要記得呢啲贈品背後嘅設計理念同品牌宣傳手法,你會對呢啲牌子更加佩服!


text:
性,愛分家論
原來夏日炎炎,最令人快慰嘅事就係打水戰,自從我同朝偉打完場好精彩嘅水戰之後,成個人都精神抖擻,好似打咗羊胎素一樣咁正斗.所以話啫,女人唔補好易老,唔識食仔就更加易老,姊妹們好應該學吓我Barbara咁識食.就算你一世人忠於一個男人,到佢有一日發現你面上多咗幾條皺紋,手臂肉開始鬆弛嘅時候,佢哋就會開始想出外解決生理需要,而你就愈來愈乾旱,終年冇人光顧,惡性循環之下,結果愈來愈老,愈來愈冇光彩,黃面婆就係咁樣誕生!
所以我認為現今嘅女人,唔可以再容許自己變成黃面婆,一定要反客為主,男人可以將性同愛分開,點解女人唔可以?或者有人認為女人天生性,愛不分,有愛先可以有性,但經過我Barbara親身探索性愛之路後,我覺得女人一樣可以將性同愛分家,就算單純有性冇愛,同樣可以令女人容光煥發,心情愉快!
講完一大堆「Barbara道理」之後,我要重拾工作動力,因為辦公室出現咗真正嘅危機,波士Richard半夜1點鐘打畀我,話事態嚴重,佢有可能過唔到呢個月.我個心即刻沉一沉,究竟係邊個咁討厭,放完暗箭唔成功,再繼續出招,務求要將Richard置諸死地呢?我體內嘅戰鬥激素又再次上升,我要為Richard做番啲嘢,因為佢的確係位好波士,我唔忍心佢就咁樣犧牲,於是我第二朝立即打畀樓上Macy收風,打探事情嘅來龍去脈……(待續)
Lady Barbara
某大公司高級行政秘書,年齡係秘密,蒲齡更加無謂講,向以獵男為己任,志願係嫁個有錢人,日日行街Shopping,High Tea做Facial,早日脫離打工行列.


text:
香港人成日都當正台灣係長洲咁去,已經去到可以話喺台灣偏地開花,但你依然仲係一如既往嘅行程:放天燈,行老街?但其實仲有好多打卡靚景嘅地方,適合同你最好嘅旅伴或者屋企人一齊去.今日就等DailyView以《KEYPO大數據關鍵引擎》分析台灣網民嘅網路大數據,統計2019年07月29日至2019年10月26日共三個月區間嘅《網路口碑-私房秘境》,話你知台灣人都係點捐窿捐罅玩啦!
台南市美術館二館係俾台南人稱為台南市內最好行嘅建築物!佢都算係一個新景點嚟㗎,仲要喺台南著名景點林百貨同孔廟隔離,真係方便遊客一炮過去咁多個景點~不過根據台灣網民嘅溫馨提示,大家記得要預多啲時間去行,因為台南市美術館二館入面有成17間展館,行完仲可以行埋去美術館一館打卡影相,真係分分鐘行成日都行唔晒!
地址:台南市中西區忠義路二段1號
連接住台東三仙台嘅北部海岸就係台東比西里岸啦!其實呢個名係由阿美族語”pisilian”誕生,指嘅就係放羊的地方(pi=放羊嘅「放」;sili=羊;an=地方),呢個地方特別在佢係由台灣著名畫家幾米出手製作咗好多藝術品,例如係羊仔同白兔公仔,好多人都同佢地影相打卡.除咗大型公仔,比西里岸嘅村入面都有十幾幅幾米嘅畫作喺度,好多幾米fans都會慕名而來,遊客望完海又可以入村落玩,正!
地址:台東縣成功鎮白蓮路
由1919年就喺度嘅基隆阿根納造船廠,前身係用嚟存放煤礦.不過最後因為公司經營不善就荒廢咗啦,不過荒廢都有佢荒廢嘅美!正正係因為呢個賣點,吸引咗好多台灣人都影文青照,佢地仲覺得有種頹廢嘅浪漫𠻹!除此之外,呢度仲有好多人過嚟影廣告相同婚紗相,可想而知呢個荒廢景點係有幾熱門!但由於係荒廢嘅建築物,都算叫歷久失修,大家去嘅時候記得要注意安全!
地址:基隆市中正區正濱路116巷75號
石梯坪係位於在花蓮縣豐濱鄉石梯灣嘅南側尾,係一個有好多嘢玩嘅地方!除咗可以潛水同磯釣,仲可以喺度露營𠻹!呢度嘅生態環境連台灣人都讚好~除咗海水清澈之外,仲有好多寄居蟹,海星等等可以睇!如果鐘意睇海豚嘅,嚟呢度就啱晒!因為呢度仲有得畀你坐船出海賞鯨,係台灣賞鯨嘅發源地嚟㗎!睇住啲珊瑚礁群同熱帶魚群,個人心情都開心啲呀!
地址:花蓮縣豐濱鄉石梯坪52號
新豐紅樹林生態保護區係好多台灣人都會帶小朋友一齊玩嘅地方,因為大家都可以藉住呢度去教導小朋友認識生態環境同唔同動物!呢一大片紅樹林佔咗成寬8.5公頃㗎!而且呢度仲係台灣唯一建有觀賞步道嘅生態保護區~呢度都有一個大家熱門打卡影相嘅地方,就係入綠色叢林之前嘅位置啦~網民話呢度好有龍貓電影場景喎,唔知去過嘅你又覺唔覺呢?
地址:新竹縣新豐鄉池府路156號
大家上陽明山睇夜景就睇得多,但係又知唔知陽明山有個黑森林呢?唔係黑森林蛋糕呀!呢度有個好出名好多人打卡嘅景點,就係叫雙心石地啦,除咗影婚紗相,無論係本地人定外國遊客嚟到都一定會影返張相先走!呢個雙心石地係由石頭堆砌而成,紅色心形放喺樹林入面非常耀目!其實黑森林佔地不大,行一個鐘大概就行完㗎啦,所以好適合啲短程遊客嚟行下!
地址:台北市北投區竹子湖路
位於台灣新北嘅老梅石槽又叫做綠石槽海岸,係因為啲海藻附著咗喺啲石槽上面,遠望過去成遍線色,呢個view仲被稱為係全台少見嘅特殊景觀,台灣網民就推薦最好就3月中到5月頭過嚟觀賞,特別係喺4月嘅時候係最靚,到時成個海岸溝槽上面都會黐滿海藻,非常特別㗎!甚至有網民話呢度好似一舊「美麗可口嘅海苔壽司捲」,想像力真係超豐富呀~
地址:新北市石門區下員坑
桃園嘅石門山又叫做小竹坑山,海拔有551公尺,從山頂望落去可以俯瞰到龍潭地區.其實桃園嘅石門山係一個步道嚟,聽落去好似好辛苦,但其實好多人都去行架!因為步道坡度並唔大,大家都行得好輕鬆,而且假日仲有好多攤販,行完步道仲可以抖下食下嘢,簡直係適合一家大細都參與得嘅健康親子樂活動呀!不過就算幾易行都好,大家都記得要注意安全,量力而為呀!
地址:桃園市龍潭區石門登山口
呢個位於花蓮嘅赤科山,好多網民都推薦大家七月到十月嚟,因為呢個時候係金針花季,成遍山丘都係黃色嘅金針花海,超級靚呀!大家嚟到呢個赤科山,都會去睇埋赤柯三景, 包括係金針花海入面三個黑色火成岩, 千噸石龜同埋幾十年歷史嘅汪家古厝.如果冇車牌嘅遊客嚟到呢度都可以join當地嘅一日賞花專車遊,仲可以同司機傾好自己想去嘅賞花路線,非常彈性!
地址:花蓮縣玉里鎮赤科山
呢個公園基本上基隆人都一定去過,佢位於基隆港港口東側,有好多海蝕地形奇觀可以睇,例如係豆腐岩,萬人堆,獅頭岩,熊頭岩等,係咪聽落去個名都好奇怪呢XD,另外呢度一年四季都會有人嚟垂釣, 因為呢度隨季節會有好多唔同嘅生物,例如青魚龍蝦等等.好多家長都會帶小朋友過嚟廣闊佢哋嘅眼界㗎~不過大家要注意,和平島公園係收入場費㗎,不過唔貴,值得一去!
地址:基隆市中正區平一路360號
分析說明:
本研究資料由《KEYPO大數據關鍵引擎》,《KEYDERS網路意見領袖搜尋引擎》.提供,分析時間範圍為2019年07月29日至2019年10月26日.
網路大數據系統觀測台灣地區上萬個網站頻道,包括新聞頻道,Facebook,Instagram及各大討論區,BLOG等,針對討論『私房秘境』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,並根據網友就該議題之討論,作為本分析依據.
「加入香港網路溫度計Fan Page睇睇網民嘅花生係乜嘢?」>>>
DailyView曰:
睇完D片都好想快D可以去返轉阿!


text:
通常自己屋企整野食,假如雪櫃冇微波爐叮叮(我是波仔hardcore fans,波仔d即食飯盒比你想像中好食同飽),來來去去得一味營多撈麵,兩年前美食節掃貨加街價同樣是個半一包,事隔兩年已經加左差唔多25%價就黎見兩蚊喇,但一餐整兩個仍然四蚊有找仲平過食公仔麵.嫌悶咪加多罐午餐肉囉.不過而家午餐肉都算奢侈品喇,又回到兩年我屋企果頭賣五六蚊罐咋,而家同一罐肥豬仔細罐裝平極都十一二啦,所以通常等減價有十蚊以下時掃貨,之前公司果頭正呀天壇牌細罐$9.8食得好開心,可惜冇晒貨了,今餐想加送,唯有去屋企對面間屋村辦館,要成十一蚊,想食冇計唯有科水.
呢間辦館我從來唔多鍾意,因為個老闆娘永遠口黑面黑當你俾錢佢老馮噉,同埋叫做辦館但超過一半野貴過大超市,老實講唔係佔地利開正屋村地下近過人地超市便利店同夜收,都唔知佢點樣做得住,而我就算貴仲會幫襯而唔走去其他舖,就腳之外仲本著一分寧益小機構莫益大財團的支持underground精神(唔使再笑喇我都知呢樣野非常戇居俾人笑足咁多年喇已經).唔妥間野除左老闆娘仲有前科,我都算經常幫襯佢買午餐肉,之前試過兩次買到返屋企開唔到捲捲下扭斷左,第一次符碌用罐頭刀搞番掂,第二次連罐頭刀都玩到崩埋,最後你估都估唔到,摷左把電線鉗,沿住扭斷個位一路剪剪開個罐,食完冇肚痛都幾好野(定好彩?).今舖仲激.插條匙落去扭個位扭唔郁,試左兩個字,大力得滯直頭扭斷埋個頭,扭到中間斷都叫做可以翻炒電線鉗怒剪條橋.上次整崩左屋企把罐頭刀又唔記得左買番把新,夾硬黎撬左幾野,撬到個罐都變晒形,先篤得穿個罐少少.最後只有出絕招.
開佢唔到棄之可惜加上等緊開飯,將屋企全部工具抬晒出黎務必開到佢為止,乜叉方法都試晒連鋸都出埋,亦考慮過放入膠袋一鎚打爆個罐噴晒d肉出黎算數(十足落街市買免治牛肉噉款).最後罐頭刀鑿到幾個窿,搵鎚仔加螺絲批打多幾個大窿出黎,再用大鉗細鉗又剪又撬又拉罐中間自己開左個蓋,破肚穿腸式用筷子一劈劈午餐肉蓉撩出黎十分Cannibal Corpse,平時會切粒撈麵食,而家連個工序都慳埋.


text:
今日經過屈人寺,本來去朝拜MJ,但最終MJ就無買到,反而買左Bourjois,佢個三色豆腐眼影同Clubbing 眼影筆都做緊特價,所以就買左喇!
其實講開Bourjois,我真係好鍾意呢個牌子,尤其佢個mini 系列,拎出街真係好方便,不過煩就煩在佢0既mascara同眼線好多係唔防水,好多時要加層waterproof 先得,其他產品就非常好啦!
今次買左佢個Clubbing眼線,持久方面又係差d,但色就好靚,係墨綠色架!!
講開眼線,自從我成功畫到我人生第一條完整0既眼線之後,我簡直就係沉迷左呢樣野,成日都好想可以畫好佢.當然,時間好多令我無辦法畫眼線出去,而我畫眼線0既技巧亦一直停留0向白痴階段.
不過就咁,畫得唔好還畫得唔好,我都仲係會買唔同0既眼線產品.我第一樣正式擁有0既眼線產品係Bobbi Brown 0既eyeliner gel,真係既好用又易畫,依家都有keep住用,但佢真係太快乾,一有少少乾就會起結,雖然係咁,我仍然覺得eyeline gel係最好handle 0既.
其次,就係眼線筆喇,眼線筆其實都幾方便,又有咁多顏色選擇,小妹就係因為咁買左一枝又一次.以下就係我大部份眼線筆:
1.Bourjois Clubbing eyeliner 墨綠色
2.ettusais eyeliner 黑色
3.ettusais eyeliner 銀紫色
4.Bourjois eyeliner 紫色
5.Bourjois eyeliner 彩藍色
6.Skinfood eyeliner 閃黑色
7.Skinfood eyeliner 閃粉紅色
8.Missha eyeliner 銀色
9.Missha eyeliner 珍珠白色
雖然有咁多眼線筆,但我用得最多仍然係eyeline gel,哈哈!!我依家最想搵支勁防水防油唔暈開又易畫0既眼線筆黎取替eyeline gel呀!


text:
地震
地震(earthquake)係突然將地表儲起嘅位能放出來嘅現象,而能量係用地震波形式放出來.喺地球表面,好多嘢都會搖動,地面會移動,有時重會有海嘯.呢啲現象好多時都會整死人,財物亦都會受損.
地震可以係天然,又可以係人為.一般嚟講,只要有地震波,就叫做地震.
一般地震都有震級,而且有凈得唯一數字,但可以有好多個烈度.
成因[編輯]
地震產生之所以發生,係因為地殼喺板塊運動嘅過程中累積應力,當地殼無辦法繼續累積應力嘅時候,地殼就會破裂,釋放出地震波,令地面發生震動,地震可由地震儀透過對地震波嘅觀察來量測,地震震級表示地震所釋放出來嘅能量大小,地震烈度指地震喺嗰度造成嘅震動程度,地震嘅發生處稱為震源,佢嘅投影至地表嘅位置為震央.
地震先兆[編輯]
地震到依家仲未可以準確預測到發生時間,但係通常喺地震發生前會有一啲自然現象,特別係較大嘅地震發生之前會有各類異常現象,分咗宏觀先兆同微觀先兆.前者可以由人感官直接覺察,例如動植物,地下水等異常以及地光,地鳴等.後者唔可以用人嘅感官直接擦覺,需要用專業儀器先可以測出,例如地形變,地磁場,重力場,地溫梯度,地應力嘅異常同埋氡氣異常等.對地震先兆嘅觀察同監測仍然係地震短期嘅預報重要手段.


text:
雙手殘廢型:
好多得20幾歲嘅後生仔成日要求員工幫手插埋枝飲管入去?wtf?講真嘅,如果你喺阿叔阿婆出到聲我都會幫你,但你4肢健在點解要員工喺忙前忙後嘅時候幫你做啲唔係工作範圍內嘅事?
唔佢老母型:
成日都會遇到啲客企喺個收銀到嗌唔該,行到過去問佢要啲咩又話再睇下先.下?咁你叫我做乜尻?仲要喺前面有幾張單喺到加埋10幾杯我趕住沖嘅時候你不停喺到叫,遲咗出杯又會比其他客屌,其實諗到先叫職員落單喺咪會死?
港女需要傳話型:
好搞笑架,好多女仔喺男朋友隔離就變到唔識講嘢咁,每句都要男朋友傳話比佢再答返我,重點喺小姐你企喺我面前,點解唔直接答?
唔撚等得型:
好多時候多人嘅話,員工喺落單嘅時候都會講定預計等候時間,落單同你講要等20分鐘你話ok,點撚知每隔2分鐘你就過嚟催問到你未又問可唔可以快少少,我心裏面真係一萬個屌你老母.唔撚等得就唔好飲啦屌你
耳機黐撚住耳仔型:
用過入耳式耳機嘅人都知戴咗耳機真喺會聽唔到人地講咩,但奇怪嘅喺有啲人總會堅持做咩都唔除一邊耳機,落單問你洗唔洗少甜少冰,要講幾次你先聽到,出野飲比你嘅時候又聽唔到人哋叫號碼,仲反問返你點解等咁耐
網民回應:
一日沖500杯都係得3個人
仲要搵人抽身去做收銀
你覺得冇問題合理 咪做落去囉
你同返自己老細講嘛 反而轉移左落啲客到
資料網友提供,貼文只供back up用途
來源:網上資料
聲明:以上資料轉載自網絡,僅供參考.


text:
送厭印滿廣告嘅紙巾同傳單,但可以投入展覽贈品製作嘅預算唔多嘅話,咁點算好呢?
無論係任何主題嘅展覽,每間參展商嘅行銷企劃,採購人員每個都出盡腦力同心思,為公司嘅形象宣傳,招攬新商機.展會送禮除咗要求新求變,實用性更加係最最最最重要嘅考量!一個望一眼就會掟去垃圾桶嘅贈品製作,唔單止係浪費公司預算,人力成本,仲浪費地球資源.
就算製作預算唔高,都要送出實用性!!!
呢個堅持,顯現出嘅係公司對於客戶關係營造嘅重視同貼心考量嘅程度.
以下,list出低預算都可以訂製嘅廣告贈品推薦:
(※貼心提醒:建議喺決定製作物品時,將目標客群嘅屬性(年齡,性別,職業,喜好),時間,環境因素等等列入考慮嘅範圍.)
目錄
環保袋
印有廠商品牌形象嘅不織布環保袋,係最常見嘅展會禮品製作,唔單止成本低,交貨快,袋類嘅製作仲可以裝其他嘅宣傳品.對於行展場嘅客人都可以拿來裝其他嘢,減少手上嘅負擔!
多功能mouse pad
呢款結合防滑,清潔,保護三樣功能設計嘅多功能mouse pad,係用途多多嘅廣告贈品!鋪喺電腦keyboard上面可以保護嗰mon,防刮花又防塵;平鋪喺枱面可做mouse pad/防滑墊用,就算係光學mouse都冇問題;正面係科技布料,亦可以作為電腦擦拭布.
羊毛氈杯墊
質量輕,又吸水嘅羊毛氈杯墊,利用雷射雕刻技術刻出指定圖案,又有特色又可以保持枱面乾爽.企業活動,公司形象宣傳等等廣告推廣,都好適合從呢個製作入手.
手機擦
用超細纖維布製成嘅手機螢幕擦拭贈品,形式多樣化,係您清潔,宣傳嘅好幫手!柔軟,唔甩毛,亦可以用嚟抹其他3C電腦相機等等產品,印上企業相關圖案,就係廣發性宣傳禮物.
P.S集比提醒您:唔好拎買眼鏡送嘅布嚟抹mon或鏡頭!請參考→請停止使用眼鏡布擦拭眼鏡嘅行為!教你如何正確清潔眼鏡
摺疊飛盤扇
如果展期係炎熱嘅夏季,或者人潮多又焗又熱嘅場合,可以收埋細細一個,dim進袋入面完全唔掗位嘅摺疊飛盤扇可以為每個人帶嚟一絲絲涼爽嘅贈品製作!
File夾
雖然從學校畢業之後,冇一張又一張test paper嘅侵襲,但係工作職場上嘅紙本文件數量亦超級多.從展覽上拎到嘅file,可以成為文件管理嘅好幫手,超大嘅廣告設計版面更加令人想唔注意到都唔得.
簡單,實用嘅宣傳禮品莫過於此!


text:
2015年6月8日 星期一
濟州 - 潮遊濟州!平飛航線,到步攻略!
今個暑假想去濟州同藍天白雲喺綠茶園玩遊戲,同埋尋找오빠李敏鎬嘅紙牌,又驚首爾有MERS,濟州都係唔錯嘅選擇,當然大家都係要小心啲同注意個人衛生,或者遲一排再去啦!總有機會嘅!安全同健康先係無價的!
PND Air Tips:
HK EXPRESS其實有直航機去濟州,不過如果潮友行程唔只淨係包濟州,而係想玩哂首爾濟州釜山,就可以落首爾去金浦機埸轉內陸機!
內陸機都有幾間航空公司揀,好似Air Busan,Jin Air,大韓乜乜乜. 今次坐嘅就係Eastar Jet,因為佢同Air Busan都係有得平嘅.
第一,兩間公司都係先登記做會員,後上網買飛,而且佢地喺非旺季+星期一至四時段經常會有Special Offer,呢個時候買會平好多!
第二,因為大部份潮友都會揀早機去,所以坐早機去係會貴啲,如果想慳少少嘅潮友就可以揀晏晝機.呢次一人來回全包~$700hkd,都算okay!
廉航又坐得舒唔舒服?雖然係細機,又坐得果50分鐘,TBH,但係舒服過HK EXPRESS,有飲品提供,然後空姐仲會同全機人玩遊戲(可可脆片韓文翻譯機聽到應該係玩包剪揼),好搞笑.
到咗之後當然係醫肚啦~濟州市外巴士站等車期間,一於去附近嘅小餐館食返碗碗濟州島出名嘅豬肉麵墊墊胃.
고기국수(豬肉湯麵),湯麵嘅麵條質感有啲似上海麵,湯底鮮甜,主角豬肉有接近10塊,配埋蔥花同少少辣椒粉(唔食辣嘅潮友可以講請不要放太辣:너무 맵지 않게 주세요)
好惹味好地道,4500won!
김밥(紫菜包飯)1700won,相比起其他偏貴,但味道正常,且好香麻油味~ 等車附近嘅餐廳都唔錯,呢度主要唔係食美食,係食速度,當你等緊巴士又仲有少少時間但又肚餓,絕對係你嘅第一選擇.
鳴謝PND韓國助手可可脆片全程導航-
訂閱: 張貼留言 (Atom)


text:
近期疫情反覆,我哋少咗好多娛樂,真係好悶呀!所以M佬話:要留一天與你喘息.我哋7週年嘅慶祝活動就去港島香格里拉大酒店玩staycation啦!其實香格里拉聽就聽得多,但我哋都係第一次入住呢個品牌嘅酒店,估唔到喺整個入住過程充滿驚喜,所有員工嘅服務水準超高,讓我哋有一次好愉快嘅入住體驗!
酒店大堂
港島香格里拉大酒店位處港鐵三線(荃灣線,港島線,南港島線)交匯嘅金鐘站,去邊都好方便.仲唔怕日曬雨淋,10分鐘就由港鐵站嚟到港島香格里拉大酒店,而且全程都有電梯或扶手電梯,拎住大件行李都唔會狼狽.加上酒店喺正太古廣場上面,買嘢同補給日用品都好方便.
港島香格里拉大酒店喺1991年開幕,酒店大堂以深木身為主調,帶有古典奢華嘅感覺.另外,仲有一大盞水晶吊燈,屬於近年新酒店少見嘅裝飾,但喺90年代嘅五星酒店,水晶吊燈絕對係富麗堂皇嘅代表.整個check-in過程非常快速順暢,酒店嘅職員仲免費upgrade我哋入住豪華海景房同主動提議幫我哋安排late check-out至14:00,真係夠晒細心呀!正當我哋好開心有得upgrade嘅時候,酒店突然送上一紥玫瑰慶祝我哋嘅週年紀念,真係夠晒驚喜!收到花嘅A姐未上房已經好滿意呢間酒店喇!
喺上房之前,lobby仲有一大隻吉祥物Tony,一場嚟到就梗係要同Tony打卡啦!加上Tony又肥又大隻過我,坐喺佢隔離影相,絕對唔洗P圖呀!
藝術作品
港島香格里拉大酒店嘅signature當然就係《大好河山》啦.呢幅《大好河山》懸掛喺酒店中庭嘅41至56樓之間,呢幅作品足足有成16層樓高,由40位嚟自北京嘅藝術大師用咗半年時間製作.最佳嘅觀賞地點就係乘坐玻璃觀光電梯,由底至高欣賞.不過,呢部電梯同大部份香港人一樣,都係好快,如果可以慢少少就好喇!


text:
幾經折等咗好耐嘅《法證先鋒4》終于喺上個月17號播出.該劇都系TVB金牌監制梅小青嘅退休之作,除咗由黃浩然,李施嬅,譚俊彥,陳煒,朱晨麗等聯合主演之外,都匯聚咗唔少好戲之人加入.好似謝賢,米雪,張文慈,黎燕珊,楊潮凱等喺劇中都有精彩演出.
而喺案件“水泥童骨案”中演殺人兇手嘅古明華,再次獲得咗觀眾嘅贊賞.劇中佢飾演一位為咗达到自己目的,而錯失殺人嘅記者.雖然喺劇中嘅戲份不如兩位主角黎燕珊演嘅蘭姨同楊潮凱演嘅傻豬仔,但系古明華都用佢精湛嘅演技,將個可恨又無辜嘅形象刻畫得入木三分.
其實熟《法證先鋒》系列嘅觀眾一定會發現古明華喺4部中都有精彩嘅客串演出,佢算系列嘅老熟人.佢喺前三套中分別就扮夜總會經理,私家偵探以及流浪漢,每一部嘅角色都唔相同,但古明華次次都畀心機演,都為呢部經典劇集系列錦上添花.
提起古明華,相信大家對佢一定會好面善.古明華自細出世喺一個唔算富裕嘅家庭,喺屋企排行老五.
由于對表演有住濃厚興趣,古明華由細嘅夢想就系做演員.好彩嘅系家人都好支持佢,喺1990年古明華由香港演藝學院畢業,隨后加入咗香港話劇團開始演藝生涯.喺1994年轉投無線,開啟咗長達二十多年嘅漫漫配角之路.
古明華畀封為TVB黃金配角,佢先后喺《鑒證實錄》,《陀槍師姐》,《仁心解碼》,《醉打金枝》,《天地男兒》等劇集中都有精彩演出.
直到2012年,古明華終于憑借喺劇集《巴不得媽媽》里飾演嘅乸型角色,令觀眾眼前一亮,備受好評.
而古明華都不負眾望,獲得咗當年萬千星輝頒獎典禮最佳男配角,可謂實至名歸.相信呢D都系對加入TVB多年嘅古明華最大嘅肯定.
現年已經56歲嘅古明華,入行多年一直默默拍戲,系圈內出咗名勞模.雖然從未演過主角,但系古明華都冇任何怨言.因為早年女兒患有先天性腎小球炎癥,加埋生活嘅使用,每月屋企嘅使費相當大,古明華曾經試過連續五十個鐘拍戲.另外佢老婆曾經遭遇咗撞車,導致行動不便,從此古明華一個人扛起家庭嘅重擔,喺拍戲之余,佢重兼職配音員以此嚟幫補家用.
據了解古明華已經喺今年1月已經正式完成咗同TVB嘅契,較早前喺接受傳媒采訪時就表示佢同TVB已經冇續契,佢都好想嚟到內地發展,因為內地有更大嘅發展機遇.最后都祝福呢位低調嘅好演員事業發展得越嚟越好!


text:
望住啲傳統收息股(2,3,6嗰啲),同埋原材料嘅升法,我開始思考緊一個問題:大家睇緊嘅基本因素,其實係咪從Fundamental變成Catalyst?
一個俾資金睇清楚銀紙貶值先係主線嘅Catalyst?舉個例:當銀紙印咗10倍,咁理論上所有資產都要升10倍(唔單只係新經濟,甚至係樓,收息股,銅,或者你食緊嘅麵包),但係次序有先後(因為錢係唔會等待,有機會就會一齊衝入去同一樣嘢).上一年我哋見到新經濟因為「低息+疫症」可能升咗20倍,有冇機會Fundamental嘅因素推到10倍,但加上Catalyst令到資金集中,推到20倍?而家熱情散去,去番10倍(which is 合理價,我唔排除之後甚至有discount).
近排到咗原材料大升,Supply Shock係基本因素,但亦都有可能係Catalyst,令到資金匯聚,發現原材料價格係印銀紙嘅背景下,即使同樣嘅supply/demand已經有改變左嘅equilibrium price?以前經濟學睇supply demand,價錢變化係因為supply同demand郁嚟郁去,但係而家係supply/demand郁嘅時候,大家先留意到價格嗰條axis嘅unit因為印銀紙變哂樣!?
近排環球嘅樓價升得好急,其實都可以想像到:印咗出嚟嘅錢最快當然入股市,炒完一輪之後risk reward冇咁靚,就會轉場去其他流動性較低嘅資產,所以三月嘅時候都整咗個樓市股價圖,問吓大家認為方向如何,因為有view嘅朋友都需要做定相應嘅部署.


text:
作客入波優惠
作客入波優惠(又叫作客入球優惠,客場入波優惠)係喺足球比賽入面嘅其中一種規則,佢一般用喺主客制嘅淘汰賽入面(唔理係先客後主定係先主後客都好).呢個規則係由歐洲足協喺1965年嗰陣提出嘅.
呢個結果係一般出現喺兩隊之間主客隊兩場對陣先至有,佢係一種決定兩場波夾埋嘅總比分.喺好多比賽入面,作客入波優惠係防止啲比賽兩場波法定時間打嗮之後,每次兩個隊總比分打和就打加時或者互射十二碼嘅局面.
使用範圍改
呢個作客入波優惠喺好多大至洲際嘅比賽,細至小型嘅市級聯賽嘅淘汰賽入面(兩回合比賽)都用呢個規定.例如包括亞洲聯賽冠軍盃,非洲冠軍盃,非洲聯盟盃,中國足協盃,中乙聯賽嘅季後賽,FIFA世界盃外圍賽嘅附加賽等都係用呢個規定.
不過唔係每個洲際嘅足球兩回合比賽完嗮之後都係睇作客入波優惠.喺2005年之前南美洲嘅足球聯賽或比賽係唔玩呢家嘢嘅,如果兩隊主客兩回合打嗮都重係打和嘅話,就唔會睇結果直接互射十二碼嘅.家陣嘅南美自由盃雖然話有作客入球優惠,但係如果兩隊主客兩回合打嗮都重係打和,係唔會打加時直接入互射十二碼嘅.不過都有例外嘅國家,巴西足協盃都重係用緊國際通用嘅作客入波優惠嘅.
規則改
如果對賽嘅兩隊波打嗮兩場法定時間90分鐘嘅比賽之後,夾埋嘅比分係平手嘅話,咁就睇邊隊作客入得多啲嗰隊就贏.如果都係一樣嘅話就要打加時,再分唔到勝負就互射十二碼,直到分到勝負為止.
亦有啲情況,如果對賽兩隊喺兩場波嘅法定時間都係喺同一個體育場打嗮之後,咁就揀過第二日再喺邊個作客入波多嘅隊嘅所屬主場踢多一次(例如英格蘭足總盃或意大利足總盃).
例子改
兩場和波情況改
2001~2002賽季歐洲聯賽冠軍盃四強,利華古遜對曼聯:
- 第一場:曼聯 2-2 利華古遜
- 第二場:利華古遜 1-1 曼聯
利華古遜以作客入波2-1搞掂曼聯打入歐冠決賽.
1971~1972賽季歐洲聯賽冠軍盃第一輪,阿維達貝治對車路士:
- 第一場:阿維達貝治 0-0 車路士
- 第二場:車路士 1-1 阿維達貝治
阿維達貝治以作客入波1-0搞掂車路士打入第二輪.
一贏一輸情況改
規則改
以下個表係唔同聯賽入面,所用嘅客場入波規則:


text:
是咁的……
唔好咁大聲……
今日呢個Topic 係好秘密下,點解?因為要講政治.
我諗每個人每日返工,除左密密做等放工之外,都會參與,或間接地參與一種活動,而呢個活動,小則就係一個小圈子內,重則就係成間公司一齊玩.
咁究竟係咩野活動咁引起大家興趣?大家坐穩,無論係玩緊呢個遊戲既你,又或者不斷嘗試逃避呢個活動既你,一定都會聽個呢個活動名⋯⋯辦公室政治.
呢五個字,每個打工仔,甚至係老闆聽到都會聞風色變.
就好似我頭先咁講,呢個活動大有大玩,細有細玩,甚至係玩中再玩.有D人會樂在其中,有D人會避之則吉,所以我地今日就探討下呢個大型活動.
我出黎做野話長唔長,話短唔短,前後轉個三間公司,第一間係蚊型,人數成兩隻手數得晒.第二間就好D,要用四隻手數,第三間就大D,都要用10隻手去數.
就好似我所講,呢D野細有細玩大又大玩,你地唔好以為蚊型公司無辦公室政治,我就由我第一間公司講起.
第一間公司係一個日本公司,佢派左個人黎香港諗住起一間子公司,可能你地聽到話係日本公司咁好,一定好有前途啦……如果係大果D就係.
我入到間公司果陣,全公司加埋我有四個人,兩男兩女,而我果陣剛剛畢業咩都唔識,做錯野就一定會,我都預左比人鬧比人話,但係又估唔到佢地對我又唔錯.
但原來,一切都只係假像……
通常我果陣都好夜先收工,因為新仔做野多野錯又做得慢,唯有將勤補拙啦,所以好多時侯我都係最後一個放工.但有一日我諗住開OT開到好夜,但點知又無我想像中咁夜有得放早D,做完野我就快快手閃.
而我放工途中,就見到我D同事同老闆,原來佢地剛剛去Happy Hour,咁佢地無預我都無所謂,咁我仲有咁多野仲未做晒,但點知當我想上前叫佢地果陣,先發現佢地原來講緊我壞話.
呢一晚,就係我第一次接觸辦公室政治.原來,當我以為間公司好,無辦公室政治果陣,其實呢個活動已經靜靜雞咁玩緊而你唔知.有好多時侯發生呢D事,仲好有可能你係當中既主角.
又果一刻開始,我完住地感覺到一套電影既一段對白:
難道你以為你自己唔去理江湖!江湖就會唔搵你咩!?
我真係深深體會到人在江湖,身不由己既道理……
無錯,辦公室政治就如同江湖一樣,你一經踏上,就係一條不歸路.
當我知道左佢地係咁之後,我每日仲要帶住個臉具係佢地面前笑口迎迎,但係都頂唔到幾耐,呢份互我做左8個月就搵左一份新工,而我都無再接觸佢地.
去到第二間公司,新環境,新人事,新氣象,我係呢間公司做野,先第一次感受到咩野係團隊合作,果陣間公司分左上下兩層,而我就係下層做野,成條Team又講又笑,甚至有D到而家仲有聯絡.
正當我以為我去到一間無江湖既公司之際,個江湖又慢慢咁搵上左我……本身我呢份工要成日去個客度做野,有一排因為個客內部有D問題,所以就調左我返黎.而公司又因為經營上有少少問題,有兩層變成一層.
全公司坐係同一層做野本身無咩問題,但原來呢一層,就係江湖既地方.果陣我係下層從來不問上層既野,但聽D同事講,完來D大佬背後大家都唔妥大家.
下!?唔係掛,咁大家平時點做野架?
鬥比香蕉皮人踩,然後鬥避香蕉皮囉.我咁樣講,係未好似講到玩孖寶兄弟賽車GAME咁呢.
係真架,原來公司一直係玩緊呢一種遊戲,我好彩一入到公司就比人派左出去做野,所以先唔駛玩咋,但而家……返到公司……唯有被迫一齊玩……
因為本人係好鐘意同人合作,有咩唔岩傾到岩果種人,所以放蕉皮真係唔岩我,但係我又要係呢個GAME入面,咁點啊?唯有學下點樣避啦,但係你想像唔到既係,當一個人係有心想比蕉皮你踩,你根本係擋唔住……係啊!係無得避啊!仲會十連蕉出COMBO放到你唔識起返身.
係咁既環境下,仲點做到野,所以好多「好」既同事都走左,剩返果D既都係仲有興趣玩呢隻GAME 既人,大家鬥長命.
不過呢D惡性競爭,又點會剩係影響到D同事咁簡單,仲會影響到公司運作,就係因為呢個遊戲,呢一間公司試過幾次7折出糧,次次出糧都出唔齊.
我都做到心灰意冷,係我做完最後一個Project之後,我都Quit左份工,而我Quit左一年後,就聽到間公司最後執左.就係因為辦公室政治,令到一間公司走上絕路.
真係呢,我又諗係一句電影對白.
出得黎行,你就預左一隻腳係監房,一隻腳見閻王架啦.
我可能誇得滯,但係都近架拿.
第三間公司,呢間真係一間好公司,目標好明確,背後有大水喉所以唔駛驚無錢出糧,但係江湖總係會出現……
人多係上黎,呢個江湖出現係遲早既事,但係出現時都可以係好溫和.公司食飯以前會一齊大家出去食,但人一多就會分開左幾批.玩以前會一齊玩,但係人一多好多時侯玩果陣會約返玩開果班.
但係,咁樣都無咩唔岩,因為人夾人緣嘛.而每個人都有佢地既選擇,佢地可以選擇JOIN 呢場遊戲或者唔JOIN.最緊要既,係唔好影響到大家既工作,同埋最緊要保持一個心態,你係為左生活而打工,打工唔係你既生活,你最終要活出自己既生活,而唔係活出工作.
而且,有人既地方,就必然有政治,你點樣避都避唔到,佢撞上你只係一個時間問題.
咁,身在其中既你地,有無人係Enjoy 緊呢個遊戲?
兄弟姊妹們,共勉之.
-------------------------
希望大家可以like 我Facebook Fans Page
同瘋狂地Share 篇文章 XDDD


text:
好耐之前已經聽過川流有得打邊爐,可惜就係未試過,近日夠凍,食呢度嘅新火鍋Menu是常識吧.
知道呢度嘅新Menu,全因C小姐極力推介,呢度新推出嘅貢布胡椒牛腩鍋.
如果你有睇過我去川流嘅食評就知,對於佢嘅貢布胡辣羹,我係愛不惜手,於是知道用呢一個主題去做火鍋嘅時候,非吃不可.
喺而家嘅情況底下,當然最好兩個人吃火鍋,唔好嘅當然係冇得食咁多嘢.
原來呢度嘅四川火鍋,除咗牛腩之外,仲有好幾個選擇,例如酸菜桂魚鍋,山城毛血旺,沙薑雞鍋,紅燒魚頭鍋,三十三香辣雞鍋 ,選擇之多實在令人頭痕,隻隻都好似好好食,不過最後我都係選擇牛腩,無辦法,貢布胡椒太吸引.
前菜還是那樣咁搶鏡.
反而配料嘅選擇就唔算太多,開頭我覺得係缺點,但係當個火鍋,嚟咗之後我就知道完全唔係一個問題.
你見到呢個鍋底之後,佢再送上一大碟牛腩,牛腩係好似平時你出去食牛雜粉麵店你叫剩牛腩嘅三碗份量 ,我同老婆見到個份量都真係嚇親,本身仲想叫一碟本地牛頸脊,即刻收返.
先試湯底,貢布胡椒香氣好重,當然冇平時飲開嘅貢布胡辣羹咁辣,飲一口湯,加上甜美嘅大蔥同冬菇,好正,淨係飲呢個湯都飲咗三碗.
將煮熟咗個牛腩放入去個湯度,吸進了個湯嘅甜味,好正,呢度嘅牛,不用多說,騸牯牛又點會唔好食,只不過份量真係太多,兩個人真係好難食得晒.
最正係呢度嘅混醬,唔同嘅辣椒油,再加上仲有得加貢布胡椒,好似我咁每一碗湯都加多少少,特別爽,驅寒一流.
當然要叫啲菜,川流食花生芽係不二之選.
老婆鍾意食魚,叫咗一碟桂魚片,又係份量夠,新鮮又厚身,超好食,加上胡椒湯又係另一番滋味.
最後點可以不加一個寬粉做尾,食完呢個真係飽到上心口.
差點唔記得,呢度一定要叫最正嘅甜品.
藤椒蘭香子意式雪糕,怪味大粬朱古力意式雪糕,同樣咁正,兩個都好難分高下,隨自己口味吧.
最可惜係人手唔夠,我意思係食嘢嘅人手,無論鍋底同配料都比想像中出色,下次如果夠多人食就可以試到唔同鍋底同配料,不過都唔知幾時先至有咁嘅機會.
當然如果你睇到呢度都好想試吓, 二人鍋加上少少配料都可以係一餐唔錯嘅選擇.
川流
灣仔太和街28號灣仔薈賢居地舖


text:
曾幾何時,飛行棋,大富翁等桌上遊戲(桌遊),係每個人成長期間必備之物.仁濟醫院主席王賢訊今日仍然清楚記得,佢年少時玩嘅港版大富翁,最貴嘅地皮係石澳,然而事隔數載,新推出嘅港版大富翁,山頂就變咗係最昂貴嘅地段之餘,就連銀碼都多咗個零,不但令佢深感香港社會變遷之急速,亦隱約體會到銀紙係會縮水呢種金錢觀念.
雖然桌遊具啟發性,係相當益智嘅遊戲活動,但因今日手機遊戲大行其道,相形之下桌遊就似乎變咗小眾玩意.不過王賢訊認為,獨自對住部手機玩樂,始終唔及得大家圍住個棋盤對弈,咁能夠促進人與人之間嘅交流.若果擔心下一代沉溺於虛擬世界的話,咁就更加需要選擇桌遊為親子活動.
王賢訊日前同太太朱穎詩,出席基督教香港信義會社會服務部,接受一間社企送出五百套桌遊嘅捐贈儀式,同場嘅嘉賓仲有港鐵企業傳訊經理朱寶賢,以及香港聖公會麥理浩夫人中心團體及社區工作部部門主任王馥雅.總幹事陳麗群作為受惠機構嘅代表,指大富翁嘅遊戲設定,就係玩家若能把握機會,富者愈富以致勝者全贏,反之一旦落入下風,敗部復活嘅機率甚微.而現實社會又同大富翁遊戲有幾分相似,能夠達到人生勝利組嘅幸運兒實在有限,因此有餘力者,應顧及弱勢社群嘅處境.而信義會今次獲得嘅桌上遊戲,將以低收入家庭為轉贈對象.
今次送出桌遊嘅社企「樂在棋中」創辦人黃頌行,佢憶述兒時捉象棋搵爸爸做對手,結果畀佢爆冷勝出棋局.不過後來佢先至知道,拙於感情表達嘅爸爸,其實係為討兒子歡心而故意喺棋盤上讓步.佢話呢種充滿溫情嘅對弈,網絡遊戲就恐怕做唔到喇.
卓妮


text:
私密處脱毛無想像中咁尷尬?仲有好多好處?
話咁快到咗3月,仲有幾個用就到夏天啦!宜家開始脱毛就差唔多㗎啦~ 唔少女仔為咗著短裙,熱褲,Bikini都會進行脫毛.雖則毛髮原本嘅目的喺為了保護皮膚,但視覺上總令人感覺唔乾淨或外眼,而且唔夠清爽.除咗手毛,腳毛,腋毛,脫面毛,都有好多女仔為咗著泳衣好睇都會選擇私處脫毛!私處脫毛除咗令人可以較整潔外,仲有咩好處呢?
如果正喺考慮進行私處脫毛或比堅尼脫毛嘅女仔,就要睇埋落去啦!
我哋會為女仔們介紹私處脫毛的形式,仲教大家進行私處脫毛前後注意嘅事項!~
咩喺私處脱毛?
私處嘅毛髮同眼睫毛,鼻毛一樣,能夠抵禦外界嘅汗水同細菌,對皮膚起咗保護嘅作用.但對一啲私處毛髮量過長或過多嘅女生而言,私處脱毛有好多好處,能夠減少細菌嘅滋生,令私處較衛生同清爽.
私處脱毛有咩好處?
1.減少感染
亞洲女性私處嘅毛髮雖然冇西方人咁多,但亞洲女性私處嘅毛髮較黑同濃密,加上香港嘅天氣潮濕炎熱,私處嘅毛髮過多,好容易成為細菌嘅溫床.如果內衣褲悶熱唔通風,會增加泌尿道口感染嘅機率.而有研究指出,為私密處脱毛,能大大減低女性私密處發炎嘅機會.
2.降低毛囊炎的機會
除咗私處感染之外,而女性喺私處常見嘅仲毛囊炎.特別喺對於油脂線分泌旺盛,日常飲食重口味嘅女生而言,私處毛囊炎都喺好常出現.不過,當女生進行私處脱毛之後,毛孔冇咁容易被油脂阻塞,變得清爽透氣,都大大減少皮膚發炎嘅機會.
3.著比基尼更好睇
著Bikini時冇咗啲毛毛突出嚟,唔洗再擔心著Bikini時會有毛毛走出嚟嘅情況.
4.生理期時更清爽
對於女生而言,生理期時最怕就喺經血黏喺私處嘅毛毛上,清潔嘅時侯就要特別多花功夫.而進行私處脫毛之後,都可以減少生理期出現時嘅悶熱同焗嘅感覺,同時都可以避免異味產生嘅機會.
5.改善同伴侶嘅親密關係
女生保持私密處白滑都能提升自信心,適當地修剪私密處嘅毛毛,喺可以令外表更美觀,避免陰毛過於濃密而影響觀感,都可以同另一半嘅關係更加親密同順利,提升親密互動當中嘅興趣和樂趣!
而Yanis Beauty嘅Bikini脱毛分為Full Bikini,VIO,V上,客人可因應自己嘅需要去選擇.


text:
「機會」
「機會嚟喇!飛雲!」相信好多人都聽過又或者係網上面見過嚟一句對白,但係有幾多人知道佢嘅出處?其實嚟句對白係嚟自一套日本動漫《魔神英雄傳》,一套曾經係我哋八十後嘅童年回憶.而好多人都會用嚟句對白去形容一啲難得嘅機會,要當機立斷,機不可失,好好把握,唔好錯失大好時機.其實每一集最尾嘅時候由飛雲嘅「龍神丸」講嚟句對白!
「魔神」
四月十日係乜嘢日子?就係《魔神英雄傳:七魂的龍神丸》首播嘅日子啦!唔知係乜?咁你真係太年輕了!不過事隔咁多年,講真都真係有啲期待,亦都因為有新作,所以 BANDAI 將之前嘅舊作上載至 YouTube.雖然唔係一次過上載,而且淨係得日文,不過相信好多人都懷念嚟套動畫.希望新嘅作品唔會令到我哋失望喇!最期待嘅當然就係飛雲同龍神丸嘅登場!
「故事」
咁究竟「七魂的龍神丸」會講啲乜?幾次成為救世主拯救創界山危機,大家最熟悉的主角戰部渡遭遇最大危機!再次被召喚到創界山嘅小渡,出現係佢眼前嘅就好似海市蜃樓,倒立異變嘅創界山,瀰漫著濃濃嘅邪惡氣息.亦因為咁令龍神丸嘅力量遭到封印,變得四分五裂.失去咗龍神丸嘅小渡將同劍部嘅武一郎,火美子,虎王等熟悉嘅夥伴,再次踏上救世主之旅!


text:
「10A港姐」麥明詩雖然已經淡出娛樂圈,佢嘅生活備受網民關注,較早前一張雨中泳衣相畀網民激讚好身材,而呢張相更加係由哥哥麥明山擔遮拍低嘅.
呢日,麥明詩又曬出靚相,同樣有好身材,旁邊嘅亦係同一個男人,就係哥哥麥明山,睇嚟兩兄妹感情實在好.麥明詩仲留言話:「Love this guy.#前世情人#大佬#舊相#一定要講明」
另外麥明詩更強調話:「講明係舊相因為較早時,我曬出到西環「天空之鏡」嘅舊相,但就畀你哋誤以為係喺疫情下唔戴口罩兼擅闖私人地方.」
講到麥明詩,其實佢喺TVB工作期間,拍攝過唔少電視劇,仲係TVB力捧對象,形象正面緋聞又少,唔鐘意夜蒲又聽話乖巧,呢種港姐係TVB高層嘅最愛.
麥明詩除咗拍劇之外,更拍攝過幾部電影,不過都係飾演啲小配角,但係對于一個新人嘅藝人嚟講,佢算係機會多多.
麥明詩其實係一個有計劃野心派嘅人,佢攞咗港姐冠軍驚畀人話係「花瓶」,諗住好好投入沉淀自己演技,不過4年時間過去,觀眾對佢嘅評價仲係一樣,無論點做佢都冇自己嘅代表作.
因此,麥明詩唔想再浪費時間喺演藝事業上,就喺舊年麥明詩放棄做「TVB親生女」轉簽一年一騷綠葉約,轉行做律師顧問.
唔理點樣,都係希望麥明詩喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
「執著」
相信每個人都有自己嘅執著,有時某啲執著係好事,因為執著所以堅持,而堅持先至會成功.只不過有時執著亦都會變成絆腳石,所以好多時會反問究竟點解要執著.凡事都有兩面,所以好視乎你嘅執著係啲乜.執著可能係一個自我嘅要求,只不過過份執著又會被人視為頑固.因此點樣看待執著好睇個人,有時放低執著或者會令自己放鬆啲,開心啲,唔好因為執著而令自己陷入困局.
「要求」
曾經自己有好多野都好執著,但係最後發現嗰啲執著其實係有啲多餘,因為好多時執著係一啲唔應該執著嘅事情,到最後只會影響自己.當然唔係話要降低對自己嘅要求,只不過有時又無必要樣樣嘢都要做到滿分.就算你好努力咁做到滿分又如何?其實原來八十分就已經足夠,但係因為自己嘅執著堅持要做到滿分,有時辛苦自己,辛苦身邊人,真係值得嗎?有時候放開啲唔係一件壞事!
「放低」
放開自己多年嘅執著有時真係好難,但係最起碼要知道自己嘅底線,與此同時亦都唔好對自己同對其他人過份苛刻.執著係正確嘅地方係一件好事,相反可能會令你百上加斤.人生應該係輕輕鬆鬆,開開心心咁過,今日唔知聽日事,何必執著於一啲會製造煩惱嘅事上面呢.就正如銀有兩面,只係自己點樣睇同處理,要學識收放自如係需要經歷同時間嘅磨練.
Also published on Medium.


text:
幸福,寵愛自己,享受生活甜蜜嘅感覺,有時唔需要好貴.好多好好用嘅護膚品,美體沐浴產品,價錢都相當平價抵用.而就算你有公主病王子病,只會使用一啲價錢貴嘅專櫃級產品,我都可以教你點樣只需要用一半到七成嘅價錢,就可以買得到Lane Crawford,Joyce Beauty,DFS同海港城facesss嘅優質產品!慳返嘅錢,夠你買多幾樣野同埋去高貴食tea!(本文係自費評論,沒有收到任何品牌贊助或折扣)
唔好以為一定要好有錢先可以享受高質素嘅護膚.當然,如果你有錢去醫學美容,或者去六星級酒店嘅beauty spa保養,當然最好!但係,好多時日常生活嘅小小改變同知識,都可以令你多一個美麗選擇,幫你時刻表現最靚一面.高級嘅醫學美容護膚品,有佢特有嘅作用;平時嘅小小平價又好用嘅護膚保養,亦都有佢嘅樂趣.巧心思嘅護膚,都可以令你可以用好少嘅價錢,得到好好嘅美肌享受.
如果你本身預算唔多,我就會給你推薦以下幾種我個人試過又真係好用嘅平價護膚品.
Dermacept C10真皮營養液
要令你嘅真皮層都抗老化,抗氧化,改善下垂重拾青春,醫生認為最快嘅方法,就係為你嘅面部肌膚提供維他命C.食用嘅維他命C可以幫到你嘅皮膚,但係作用都唔及直接塗抹維他命C原液.直接塗抹維他命C原液,原本係屬於美國一啲醫學美容診所嘅獨有療程,由註冊醫生指導之下使用,呢對維他命C療程由於原液供應問題,只限於名媛,明星,模特兒使用.隨着呢幾年醫學美容品牌增加,競爭激烈,好多呢啲醫學美容及嘅藥物已經可以喺專櫃買到,而家連萬寧屈臣氏都買到.Dermacept C10維他命C經過臨床嘅測試,證實可以改善真皮層抗衰老,係名副其實嘅真皮營養液,一支改善去斑,美白,抗老化.價錢大概$400左右,久不久就會有折扣,$300蚊左右都有交易,夠用一個月.
(上面呢幾支Dermacept C10,C20,我大大推薦! )
Olay多元修護霜(Olay Regenerist Super Cream)
呢隻Olay多元修護霜Regenerist Super Cream真係好好用,尤其係冬天嘅乾燥寒冷日子,佢嘅成份超滋潤,而且經過醫學鑒定,Olivem抗衰老,係開架品牌之中最好一種.而且佢嘅成份,同殿堂級美容品牌SK-II非常相似,而且同樣由母公司P&G嘅皮膚醫學研究中心研發.可以話係平民版嘅SK-II,不過價錢,就只係五分之一!價錢大概$200左右,萬寧同屈臣氏都會輪住打折扣,夠用兩三個月.
除咗以上呢兩隻入門級護膚品真係平價又好用之外,其實即使你用開嘅高價品牌,分分鐘可以用一半嘅價錢就買得到!
講開好用嘅護膚品,老實講好多時真係一分錢一分貨!但如果你係讀緊書,又或者收入唔算太多,又想買到Lane Crawford,Beauty Avenue,Facesss等等地方會見到嘅專櫃產品,都唔係冇方法嘅.
好多人見到專櫃品牌好用,但係價錢好貴,都唔捨得,就唯有忍痛轉去使用一啲價錢超平但效果一般般嘅廉價護膚品(例如彩豐行,無數不知名台灣,韓國牌子).你用開Jurlique,Dr Wu,Erno Laszlo,Bicelle,Elemis等等中高價貨品,就真係好難轉用一啲水準好大出入嘅劣質貨品.其實你只要識得去一啲批發嘅地方購買,價錢就分分鐘平一半!
有啲水貨美容護膚品專門店,睇落好似好普通,但係其實有乾坤!好多好正嘅高級品牌都有發售,而且啲貨都幾新鮮!
從批發地方入貨,慳好多!
你喺高級商場用零售價購買,同去用批發價購買,價錢真係差好遠.
聽化妝師朋友講,以前上一代嘅靚仔靚女,就會識得去尖沙咀嘅「龍城大藥房」入貨.係未有互聯網嘅時代,龍城大藥房都算係好齊,而且好多好貴嘅牌子都可以用六成至八成嘅價錢買到.
依家隨着互聯網同物流業嘅進步,水貨平行進口變得更加容易,而且成本更低.如果你識得搵一啲樓上鋪,就會發現好多鋪頭會將批發同水貨嘅護膚品出售,好似SalalaBeauty,Aroma Natural天麗護膚產品,天凝生活百貨等.當然,亦都有一啲從不明渠道得到貨品可以超平價發售嘅網店啦,始終有實體店感覺信心大一點,同埋買錯假貨嘅機會都會少啲.
美容美髮達人最愛嘅Aveda,Erno Laszlo,Eve Lom,Glamglow,Exuviance,Avene,Skinceutical,都可以搵到!我第一次去到嘅時候,真係第一次shopping shop到我有高潮!
而好多高檔品牌,都會同時經營批發業務,將貨品供應比美容院,Spa嘅地方.佢哋會出產一啲包裝平實,容量比較大支嘅商業用美容院版本.Jurlique,Elemis嘅按摩水療系列都同時生產零售版同商用版,商用版本價錢只係貴小小,分量就多好多!
跟據生意規定,呢啲商用版本嘅貨品,只可以供應水療中心,美容中心為客人提供facial and beauty spa服務用,並唔可以直接出售!但係唔知點解就流出左,而且仲係啲好正嘅品牌例如jurlique,真係消費者福音!
仲誇張嘅係,唔單止美容護膚產品搵到,香薰產品例如高級香薰蠟燭diptyque,都可以超平價出售!佢嘅價錢只係IFC旗艦店嘅六成!
最令人無法抗拒極之屈機嘅係,呢啲地方仲提供上門送貨服務!基本上你連街都唔駛出,唔使排隊等俾錢,只要好方便咁用手機㩒下,就會送來你屋企,都只係收$30送貨費用 !
SalalaBeauty
SalalaBeauty可以話係水貨價嘅始祖,佢話佢自己嘅貨源係來自世界各地採購,但點樣都好,啲價錢真係平.而且賣緊嘅品牌都係你會響專櫃見到想買嘅品牌.SalalaBeauty有實體舖,仲有九間咁多,包括港九新界!
都好多呢類型嘅批發,水貨店一樣,好多消費就最關心嘅,就係佢會唔會賣假貨.咁耐以來呢間鋪頭嘅信譽度叫做良好.
Aroma Natural 天麗護膚品
分店數目,Aroma Natural唔算太多,但係講種類齊全到,就好好.同時可以買到美髮同埋美容嘅產品,如果你用網購嘅方法,送貨就更加簡單.
呢個要特別讚一下,因為佢嘅服務,以水貨化妝品來講,真係算唔錯.
其實仲有好多類似嘅水貨,批發用品店,只不過呢兩間我信心高啲,特別推薦俾你地.
水貨店,批發店購物小貼士
SalalaBeauty,Aroma Natural呢幾間都算係香港比較出名,可以用到接近批發價購買嘅水貨護膚品專門店.佢哋嘅地點多數都唔太方便,多數身處一啲3,4線嘅商場裏面,而且冇乜裝修,冇乜售後服務,亦都冇乜試用.店員都係盡力解釋,但始終產品功效都要靠你自己上網研究.但佢有一個好處,就係平!
如果你覺得上飛機in-flight shopping 買免稅品平,呢度就更加平!
貼士一:先自行上網研究
SalalaBeauty ,天麗護膚品,天凝生活百貨呢類型嘅鋪頭唔係專門店,係平價批貨outlet.所以並無試用裝,所有嘢都係封晒口,所以如果你完全唔知道自己想要乜嘢,最好都係先上網蒐集資料,好過去到現場靠估.因為同專門店唔同,呢啲地方嘅產品係唔準打開.如果想先了解各種產品嘅功效,質地,包裝情況等等,都係先去上網,會得到更加多嘅資料.
貼士二:上網訂購,確保你買到你要嘅產品
呢類型嘅鋪頭面積都好細,感覺似係一個類似發貨點,自行提取貨品嘅地方,加埋有少少零售咁樣.通常面積都唔會超過200尺!
係咁細嘅空間裏面,冇可能會有晒全部嘅貨品.所以喺網上見到有你想要嘅產品發售,都唔好以為每一個零售點都會有存貨!基於貨源嘅安排,最好去之前都先打個電話問下,又或者直情上SalalaBeauty,Aroma Natural天麗網購買,確保一定有.
貼士三:留意到期日期
SalalaBeauty,Aroma Natural天麗嘅產品,都唔會特別賣過期貨呃人.但由於佢真係以平價取勝,就唔會好似專門店咁樣有人定期檢查有效日期.所以檢查有效日期嘅責任都係消費者身上.我自己喺呢度去批發鋪頭嘅個人購物經歷,都發覺佢的確係真貨,只要你小心檢查到期日期,唔係太近,就可以直接購買.
平價中伏雷品分享
買到平價護膚品係好,但係千祈唔好將貨就價,變相令自己用一啲價錢平但係冇乜好用嘅產品.
中伏:彩豐行系列
一提起平價護膚品,好多人會自動諗起彩豐行,無錯佢係平價,但唔算好用.所以我唔推薦.我之前講過,隨著我對於皮膚學,醫學美容嘅認識增加,我唔會再去彩豐行買嘢,太多添加色素,Paraben,SLS,容易令人造成敏感!
中伏:L'oreal Revitalift系列
喺我心目中,佢只係平價護膚品,唔算係平價好用護膚品.呢個只係個人意見,唔知點解我唔差唔多每次買L'Oreal Revitalift嘅產品,都係中伏,永遠都造成敏感,面紅,甩皮情況!係我個人嘅使用經歷當中,L'oreal真係認真麻麻.我明白到好多時候係個人因素,但係我亦都明白,唔止得我一個人容易皮膚敏感,所以真係要好小心.
平價好用天然護膚品
講開平價又好用嘅護膚品推薦,就不得不提起天然材料.
好多天然嘅物質,例如綠茶,茶樹油,橄欖油,海鹽,維他命C補充品……都會對美肌有好大幫助,價錢都非常之抵用,一啲都唔貴.呢啲係瞬間提升幸福感同美容效果嘅優質產品!
綠茶: 綠茶本身具有抗氧化作用,無論係飲用,定係用嚟開水洗面,做綠茶面膜,都可以令到肌膚抗衰老.
我有時會用一啲日本東洋風格嘅瓷器,沖一杯綠茶.
用綠茶製造面膜,用嚟洗下面,都會有好清爽嘅感覺.價錢真係唔貴,任何一啲綠茶嘅茶包,只要係用純正嘅綠茶,就可以用嚟洗做面膜.如果你係特別要求高,亦都可以用抹茶粉.
海鹽
:好多人唔知道,海鹽對於身體減壓有好好嘅幫助.好耐以前歐洲人識得利用海水嘅天然礦物質養分,平衡身心.天然嘅鹽具有礦物成份,可以幫助你舒緩心靈同埋身體嘅壓力.而且個好處係基本上每個超級市場都有得買,價錢都好平.如果你屋企有浴缸,沖涼嘅時候,不妨加一啲新天然嘅海鹽,同埋少少香薰精油(可自由配搭,玫瑰,茉莉,薰衣草,尤加利,青檸,甜橙…… ).有時,我仲會購買或者收拾一啲花朵,係浴缸裏面加入花瓣同奶!因為有啲幾種材料,就會做到天然礦物質溫泉嘅效果.就算幾忙喺屋企,都有一種去旅行做Spa嘅美好感覺.
瘦身美體


text:
大家好🙋🏻♂,我係漁米家😁
上年因為疫情嘅關係,多咗時間可以研究投資.雖然參與買賣股票已有一段時間,但係認真去學習點樣穩定地獲利,都只係呢一年半載嘅時間,所以唔算係乜嘢老手經驗分享.不過,這絕對係我實實在在操作過好多唔同股票之後嘅實戰經驗,今次好高興有機會同大家分享,亦都借機總結喺呢段時間學識嘅嘢.
我呢一年其實都去睇過及學過好多唔同嘅方法,而對我影響比較深嘅絕對要數到「股市漁夫」及Mark Minervini(米Sir).上年底因為COVID-19嘅關係, 米Sir首次Online去做Master Trader Program,我有幸同世界各地50個唔同國家嘅人一齊上呢一個Online Course,仲有機會有一日全日嘅時間跟佢一齊做live trading.
首先,我都仲算係年輕,仲有工作能力及可以承受嘅風險比較高(唔代表我罔顧風險,風險仍係我first priority ),所以我冇分散投資做ABCDE餐,我定位自己係一個交易員/股票基金經理去管理自己嘅組合.「股市漁夫」對我來說係一個好重要嘅工具,就好似籃球員必須要有一對好嘅籃球鞋一樣,而且莊博嘅每周會員「市場氣候」節目,已經足夠補足我宏觀經濟形勢的看法,所以基本上我唔會再睇其他財經新聞,甚至乎我係會刻意避開去睇新聞,因為對於我來講市場投資產品嘅價格變動,同埋成交量就已經係最重要嘅一手資訊.我相信我從來都不比市場聰明,所以我所做嘅嘢只係觀察市場嘅變化,並作出適當的反應.
首先,投資前一般人多數會第一時間去諗可以賺到幾多錢,但原來為自己定立一個明確嘅交易系統,同埋交易原則,來應付唔同嘅市況先係最重要的.做好成個交易系統同埋交易原則,其實錢係會自自然然嚟.累積越多嘅交易亦都對你往後再重新檢討,及改善交易系統及交易原則,會起到好大作用.我都建議初學者係可以用一個比較細嘅倉去開始試,我自己大概有80%既交易系統策略及方法係源自於Mark Minervini.
好多人一聽到米Sir, 就淨係諗起佢講VCP買入法,但係其實我自己覺得買入法只係佢成個交易系統嘅10-15%甚至更少,一個好嘅交易策略/系統係要具備:
1)良好的選股方法
2)買入方法/時機
3)設置低風險止損
4)加減倉及倉位處理
5)賣出方法/時機
6)實質交易操作
7)定時檢討
仲有定一啲交易原則俾自己都好重要,例如我有一個原則,就係當我連續輸三個Trade ,我下一次開倉就只容許落一半或1/4 注碼,如果再輸就要停止交易一星期.呢啲咁簡單嘅交易原則,喺重要關頭,當自己感到迷失嘅時候,會變得好有用.例如上年9-11月,此原則禁止我再冒進,對本金起到保護作用!其實當時正正就係有部份股票經歷深度回調,同埋我當時選股方面仍有不足之處,一不留神就經常追入咗落後股,而唔係專注龍頭領袖股.
再講下選股嘅方法,我係會就住米Sir所講嘅方向去搵處於Stage 2 上升趨勢中嘅股票,然後建立一個強勢股名單,呢一個名單係非常之重要,每星期我都會做一次檢討,望一望有冇一啲股份要剔除或者要加入.我認為呢一個觀察名單比睇恒生指數更重要,佢能夠代表市場嘅機會所在,因為如果呢啲強勢股有咩頭暈身㷫,個市通常都唔方會好得去邊,當然留意市寬指標亦都好有用,不過我自己覺得都唔夠呢張清單直接.用強勢股watchlist去測市呢個方法其實並唔係想像中咁難.強勢股watchlist入邊一定會有幾隻表現出色嘅股票,當大市升時佢大升,但大市跌嘅時候佢都會繼續升,仲係經常都係穩定地升,回調亦都好細,買咗呢類股票就咩都唔使做,安心坐直至到股票轉弱,正式就係賭俠所講嘅「悶悶哋咁贏」🤣
近排擔當牛市領頭羊既例子有信達生物,中國有贊,阜博,微盟,同埋藥明生物.如果呢啲股份突然逆轉,例如平時唔會有嘅大陰燭,仲要係幾隻強勢股一齊出現大陰燭,咁就要非常小心,可能大市要深度調整,甚至代表牛市已經終結.
另外,單一強勢板塊內股份齊升齊跌5%係好平常,但若是多個強勢板塊一齊跌,咁就要非常小心,並留意持股是否已經跌穿stop-loss /止賺位.用呢種「stop/止」機制根本唔需要去主動減倉,因為一早Set好嘅止賺止損已經幫你減咗倉,隨住市況轉差便自動降低風險.除非你冇紀律,當刻跟住羊太FOMO,亂衝亂撞即日再開返倉,咁就冇辦法啦.
以上嘅做法連諗幾時去減倉嘅心機都慳返,剛剛呢一次回調,「Stop/止」就正正係自動幫我增持咗30%現金.至於一見指數去到「高位」就清倉離場,係一種單邊睇淡睇好嘅做法,屬於非常危險嘅行為,萬一估錯方向隨時會俾人左一巴,右一巴.
選股我通常會用漁夫系統嘅「風中勁草」,因為超強勢股票一定能夠時時喺風中勁草出現.留意建立強勢股名單嘅時候唔代表要立即去買嗰隻股票,但係我一定會去了解一吓佢,同睇吓係咪要放入觀察名單.跟住就係要知道板塊係咪強勢,要了解呢一樣嘢並唔難,click入板塊望望多唔多突破股,同埋”20天能量”多唔多高能量股票就即刻知道.如果有一隻股票在板塊中係第一隻出現嘅突破股或者有好多隻股票差不多時間突破,我就會多加留意新嘅趨勢是否在這個板塊形成,留意吓有冇啲股票係呢個板塊之後突破或者能量提升.
選股方面另外一個大原則係我基本上係只會選板塊中頭三至四隻領袖股(或20日能量計最高的),作為我可能會交易嘅對象,並把它們加入觀察名單,但有時極之強勢板塊就例外,會加入多幾隻.另外,一啲特別嘅板塊,例如科技板塊同醫藥板塊,由於公司業務可以好唔同,基本因素亦大不同,咁就唔一定只選頭幾位嘅股票,要酌情處理.周期性板塊處理就會有啲唔同,因為一般來講,周期性板塊好少會有長期牛市,但近排周期性上升嘅銅,鐵,紙類股份都大幅上升.
選股係要好好琢磨,如果第一步選股已經出問題,就會好似一座高樓嘅地基未打好咁,導致之後冇法做到穩定地,持續地跑贏市場嘅交易.另外,可以參考52週新高數據,因為處於Stage 2 嘅股票係會有能力創新高.另外,要入我的觀察名單,價格要高於$1或者成交額大過一千萬.
建立一個股票觀察名單係重中之重,因為我哋要訓練自己對眼經常望住市場上面最靚嘅嘢,而唔係一啲核突股票🤮.如果有啲股票會令你產生一種感覺,問自己點解之前睇漏眼,好想一早擁有佢,咁反而係好事,因為你個股票清單就真係一個強勢股名單.我現在追蹤嘅股票唔多過200隻,真係會出手交易嘅可能係50-80隻,至今有大約65隻係交過手嘅.
至於個股基本分析,其實我只會考慮三大項目:
1)EPS增長
2)銷售增長
3)毛利率增長
之後最多都係睇埋現金流,負債比率,如果最近一季半年增長有加速又會加分.
好多時都見到有啲股票,根本上就冇盈利(例如醫藥股),甚至板塊內大部份公司業績都係虧損嘅,我覺得最重要反而係要知道背後乜嘢故事推動佢嘅股價,甚至乎無新聞而股價先行,可能更理想.我自己嘅believe係,我係一個趨勢投資者,而唔係一個去計valuation 嘅分析員,我只相信趨勢,趨勢一旦完結我就離場. (待續)
重要聲明:股市漁夫內的所有內容,包括本影片,絕不構成任何投資意見或購買任何股票及金融產品的特定推薦意見及/或不構成任何游說或要約,以購買,出售或以其他方式交易任何證券,期貨,期權或其他金融工具或其他產品,漁夫系統的內容亦並非就任何個別投資者的特定投資目標,財務狀況及個別需要而編製.投資者不應只按漁夫系統的內容進行投資.用戶必須留意,漁夫系統的所有訊號,並非是買賣訊號或任何投資建議,而所有訊號均是全自動用第三方提供之客觀市場數據計算出來的結果,當中並不涉及任何人為的想法,修改,修訂或任何投資建議.本網站包含的所有內容,資訊,訊號,並不針對任何特定的投資目標,財務狀況以及可能使用或接收該內容的特定人員的特定需求.在作出任何投資決定前,投資者應考慮各種金融產品的個別特點,個人的投資目標,可承受的風險程度及其他因素,並適當地尋求獨立的財務及專業意見.
詳情請重溫股市漁夫FAQ及免責聲明.
最後更新: 2021-02-07


text:
基督教聯合醫院
基督教聯合醫院(United Christian Hospital)係香港九龍觀塘區一間公立全科醫院,喺1973年由香港基督教協進會同雅麗氏何妙齡那打素醫院創辦,而家由醫院管理局管理,係九龍東聯網其中一間醫院,地址係九龍觀塘協和街130號.
簡介改
基督教聯合醫院喺1973年成立,之前係一間補助醫院,佢係由香港基督教協進會同雅麗氏何妙齡那打素醫院合作創建.基督教聯合醫院係一間全科醫院,為東九龍區嘅人口提供住院,日間醫院,門診同社區護理服務.此外,醫院亦管理五間東九龍區普通科門診診所,容鳳書紀念中心嘅老人科日間醫院,物理治療,精神科同放射診斷服務,同埋茶果嶺道尤德夫人分科診療所嘅職業治療服務同藥房服務.醫院同時係香港中文大學那打素護理學院,其他香港嘅大學學位護士學生同大學醫科學生同專職醫療學系學生嘅教學醫院.
醫院著重提供以社區為本嘅服務同埋同社區合作,促進「無牆醫院」嘅概念.有關計劃包括社康護理服務,義工服務同老人及精神科外展隊.早喺70年代初,社康護理服務同義工服務已經喺醫院開創.
服務範圍改
專科服務改
- 急症室
- 麻醉及疼痛治療科
- 臨床毒理
- 牙科及口腔頷面外科
- 耳鼻喉科
- 家庭醫學及基層健康科(普通科門診)
- 深切治療科
- 內科及老人科
- 婦產科
- 眼科
- 矯形及創傷外科
- 兒童及青少年科
- 病理科
- 精神科
- 放射及器官造影科
- 外科(包括腦外科門診)
專科中心同日間服務改
- 東九龍庝痛治療中心
- 耳鼻喉綜合治療中心
- 老人日間醫院
- 香港中毒諮詢中心
- 腎科日間治療中心
- 九龍東醫院聯網基督教聯合醫院寧養中心
- 九龍東醫院聯網乳科中心
- 精神科日間醫院
- 毒理學培訓中心
- 日間手術中心
- 聯合日間治療中心
專職醫療服務改
- 營養飲食治療
- 職業治療
- 藥劑部
- 物理治療
- 足病治療
- 義肢及矯形服務
- 言語治療
- 醫務社會工作
其他改
- 社康護理服務
- 院牧服務
- 社區關係及義工服務


text:
「寵物」
係香港好多人都會養寵物,而大部份嘅人都會選擇養貓仔或者狗仔.但係好多時其實決定養寵物嘅時候都或者係一時衝動.而當你選擇要去養一隻寵物之前,其實你要清楚知道你係要照顧佢一生一世,唔係一時興起覺得佢好得意,好可憐就買佢返屋企.就算係養寵物,我唔建議去買,因為係寵物店買嘅大多數都係啲無良嘅人不斷要繁殖啲貓狗等佢哋可以賣比人去賺錢.所以就算係養,我都會領養!
「家貓」
近日我家大佬病咗,佢已經好多日無自己食嘢,每日我同老婆都好擔心佢嘅健康.雖然已經帶咗佢哋兩次醫生,但係仲未知道大佬發生咗乜嘢事.之前就算有事,佢好快都會自己去飲水同食嘢.依家每日我哋只可以幫佢打皮下水同強行餵佢食少少嘢.我真係好擔心,唔知點算好.平時活潑開朗,跳跳紮紮嘅大佬唔見咗.我希望佢自己可以肯主動去食嘢,因為繼續落去真係唔係辦法.
「責任」
雖然我同大佬嘅相處係從幾年前開始,但係佢已經成為我嘅生活同屋企嘅一部份.我真係希望佢可以快啲好返,雖然每次去睇獸醫找數嘅時候都會見到一張唔係你咁想見到嘅帳單,但係每日見到你淨係匿埋喺房唔出嚟食嘢,個心真係好唔舒服.有時我真係唔明點解香港有咁多被人遺棄嘅貓狗!唔通啲人冷血嘅?養寵物嘅責任係要照顧佢,唔係郁啲就話唔要佢,放棄佢.大佬,我哋一家人都希望你快啲好返架!


text:
個人嘅風險管理十分重要,佢會係我地有困難嘅時候雪中送炭(當然舊炭首先要自己預備).係之前一篇文章我地講到保險需求(按此可以睇呢篇文章)嘅問題,而係睇完呢篇文章希望大家會更重視自己嘅個人風險管理.
風險管理係咩?
「風險管理」呢個詞大家成日都會聽到,風險管理係理論上係指通過對風險識別,評估同選擇處理風險嘅方法.一般情況下,我地會係投資方面聽得多,而投資相對地亦會做多啲風險管理,比如分散投資.咁我冇投資關我咩事?其實係日常我地自己都有做風險管理,小至於我地嘅電話: 加左個保護貼或者係加埋個保護殼都係風險管理嘅一種.當我地跌左部電話落地嘅時候,保護貼/保護殼就會發揮作用,令我地電話冇咁容易爆Mon/爛,從而減小我地嘅損失(由要整電話變左只要換過Mon貼就得).所以每一樣野都有風險管理嘅需要同方法.而個人嘅風險管理我地會統稱為「保險」.保險嘅作用係將風險帶黎比我地嘅損失轉移比保險公司.而做得風險管理,我地都希望係做一個完善嘅保護網,而唔係一個有缺口令自己有機會出現損失嘅保護網.
唔完善嘅風險管理
究竟一個唔完善嘅風險管理對我地自己有咩影響?舉一個例子,一個唔完善嘅風險管理就好似一架就黎冇油嘅車.你揸住呢架車上高速,平時係足夠行駛到達油站.但萬一遇上一啲估計唔到嘅情況,比如塞車.你唔能夠估計塞幾耐,仲夠唔夠油行到去油站.夠當然好,但若果唔夠呢?我地就要Call拖車,咁我地就要比額外嘅錢先去到目的地.當然呢個例子只不過係拖車,一個好細嘅數目.但係如果係我地嘅保險唔夠呢?到我地真係有事嘅時候,我地要比嘅錢一定唔會係一個細嘅數目.所以,一個完善嘅風險管理可以令我地無後顧之憂.
咁究竟點先係一個完善嘅風險管理?一個完善嘅風險管理除左要保障到我地會面對嘅風險之外,更要承受到風險帶比我地嘅損失,換句話講就係保障要夠(想知道自己保額夠唔夠?可以去InMAP嘅保額計算機查一查).當然要係自己能力範圍之內,揾返自己嘅專業Agent問一問會更好(如果冇Agent,可以去InMAP揾),佢地會按你嘅需要及能力,比到一個為你度身訂做嘅計劃比你(唔會係邊隻Plan高佣賣邊隻),令你唔會有保障嘅缺口(大家可以去睇下以下文章了解保障缺口) .但大家記得,係上一篇文章提及過,我地人生每一個Stage需要嘅野都唔同.所以記得得閒Review下自己嘅情況啦.
#風險管理
#日常生活我地都會有風險管理
#唔完善嘅風險管理對我地嘅影響
#估計唔到嘅情況
#一個完善嘅風險管理可以令我地無後顧之憂
#保額計算機
#專業保險Agent
#InMAP
#Review下自己嘅Stage
我地InMAP平台上線啦.另外,大家可以Subscribe我地Newsletter或者我地嘅Social Media,咁我地一有消息你地都會即刻知道.


text:
通我周圍曬?廢L 事同你哋傾咁多,早啲收工,一陣少返幾镬餵奶人妻,你哋恨唔得咁多,講完!」 肥強講完就袋返部電話落袋繼續推車. 忽然見到前面街口閃嗮紅燈,肥強推住車行近一睇,原來有部的士撼小巴,兩個交通差閘住兩部鐵馬扯拫警界線,重有救護車停住系度,幾個記者圍住的士佬同小巴佬問嘢,路口逼到實一實! 「挑,真系左膠住嗮~ 」肥強媽咗句,谂都唔谂推住車仔轉入後巷兜路走人. 行過一條巷,再入一條巷經過一趸大廈地下商鋪後門時,肥強離遠見到十幾尺外有個著住粉Pink睡衣嘅女人企咗系度,重向住自己哩邊猛望過嚟. 肥強定眼一盵,咦~ 離遠望到,身材幾好! 有女系度邊有唔盵下之理,不過就要扮到若無其事咁行埋去,趁條女未知你想盵佢方便盵嗮全相. 肥強行到埋去一盵,哇!條女年紀廿到璺,青靓白淨,雖然著闊身睡衣,但身材曲線浮凸,大波大椤肯定無花假.認真睇埋個樣,肥強真系暈嗮大浪,條女似足成佢日J 嘅賈曉晨! 哩個時候條女定嗮眼望住佢,表情楚楚可憐,欲言又止.肥強當堂心動,心谂,哩個時間著咁少衫企系後巷地方,多數系後巷北姑哦,咁嘅貨色都玩得過吖! 不過肥強跟住又谂到要趕住送貨,銀包又得翻兩嚿水
之後出咗身汗,個人清醒咗啲,正想掹屌松人,但感受住人妻下麵濕滑熱鮑魚,眼前火辣身材,竟然唔覺得出完嘢嘅碌鸠軟咗,于是又韌咗兩韌,條鸠同未射之前一樣咁硬. 發覺自己咁好狀態,淫心又起,不過正系肥強有啲猶豫系咪要執多劑嘅時候,畀男人中出後嘅力王嫂有翻啲理智,反應好快,趁肥強放鬆咗自己,就向前一趴擺脫男人陽具,然後拎轉身靠埋床角,扯起床上薄被遮住下體,面對強姦自己嘅色狼,眼神慌亂,但顯然唔知點算,想走又唔敢走咁嘅款! 肥強愕然一下,見到力王嫂白滑肌膚,38寸長腿,用薄被遮住但又遮唔嗮嘅肉體,一只吊锺姩側位露出,乳頭好似日本巨峰提子,可愛又淫賤,突出欲火一嘢重新狂燒,肥強撲咗過去. 「唔好啊……」力王嫂一聲驚叫,但已經又畀肥強由上向下壓系床上. 好快,房間之內陣陣肉體碰撞啪啪聲同女人嘅放縱呻吟聲傳出客廳,傳到走廊之外. …… 「叮哖」一聲Wechat群組資訊提醒. 坐系桑拿房嘅臭口奇扐開揿系面上嘅毛巾,將手機遞到自己面前一睇.系肥強零晨十分發過嚟嘅資訊,臭口奇手指揿開音頻. 即時聽到陣陣女人做愛時吟叫,特別銷魂,特別姣底,似足最近泰國神曲《呻吟》入面嗰女歌星嗰幾嘢咁淫賤!然後聽到肥強喘嗮氣咁講「餵,你兩個系邊度叫雞啊,我而家屌緊一個力王嫂JJ,玩埋中出,好爽啊!」 坐臭口奇
凼肥強畀咗十萬蚊人仔. 十萬唔算多,不過對肥強哩嚟講足以成爲一個愛情核打擊! 肥強從始唔再對愛情有非份之想,因而煩惱重少咗添,而且無愛情,重洗少好多無謂錢. 肥強平時打下散工,自由自在,懶理中共在變,高官在變,香港在變,佢一于馬照跑,舞照跳,雞照叫.過自己嘅五十年不變!有錢就同班麻甩friend去桑拿揼邪骨,無咩錢就匿埋屋企上香討睇力王嫂JJ嚟J 圖打飛機. 近排因爲條「廣豬澳」大橋通咗,
…啞……」系房間唔知邊度傳出一陣BB仔喊聲. 原來真系有BB系度?肥強心谂哩個真系唔系雞,系人妻哦! BB喊聲之下,肥強有啲心虛~ 不過轉念一谂,就唔鸠理,即時大聲講「挑!你個BB喊乜西啊?屌你老母咪屌你老母啰!叔叔而幫你老窦手,幫你老母淫屄止痕咋!」 聽到肥強想發惡咁樣,力王嫂似乎怕嚇親BB
半截陽具畀淫屄箍緊,舒服到無朋友,爽到獸性大發,即刻挺起肥腰,準備全面進攻! 「等我哩個威猛叔叔通渠佬幫你深度清潔啦!」肥強腰一韌,屁股一趌,一嘢全Q 到底! 「嗚嗯~ 嗄啊~ 」身下嘅人妻力王嫂竟然有唔錯嘅回應. 肥強叫慣雞,對女人卟嘢過程反應好有心得,啱啱一聽力王嫂咁叫,知道系女人欲罷不能繼續偻屌嘅信號! 肥強淫人老婆得手,好得勅咁話「姣西,好耐無畀老公屌咧?系咪好頂瘾啊,嗱~ 你聽聽話話畀我屌翻镬,一陣醒你兩百再加兩罐奶粉又點話!」講完出力狂撴兩嘢! 「嗯嗯~ 咿呀~ 」力王嫂拎嗮頭唔知系話唔要定唔好. 肥強見人妻已經就範,淫心大起,咩有無老公,有無BB,系人妻定系雞?唔谂嘞
多妥,但又唔知講咩! 視頻入面嘅肥強繼續動作,一邊好風騷咁話「無呃你哋噶,真系有餵奶人妻畀我免費食蝦條,你哋唔恨得咁多,不過食唔到睇下都好吖,咪話兄弟唔益你哋呀!」講完又加強動作,陣陣女人呻吟聲即時更加響耳,但漸漸有啲走音咁,兩人聽住毛管即時棟起嗮! 突然系陣陣啪啪聲同女人叫床聲中響起一陣尖銳嘅BB叫聲~ 就系臭口奇同鹹濕超不約而同打咗個冷震嘅時候,視頻一嘢停住~ 臭口奇嚇到手機都丟埋一邊,兩人毛骨悚然,嚇到牙關打顫,嗱嗱聲出咗桑拿房,揾骨妹揼骨壓驚,成晚都唔敢返屋企. …… 第二朝,臭口奇同鹹濕超系茶餐廳商量點揾返成晚聯絡唔到嘅肥強,鹹濕超偶然睇到台上嗰份大狗公報刊出一段新聞


text:
老師一直都係我想做既工作,大學畢業之後就去左做老師,宜加諗返起,做老師戈年冇話好開心都冇話同想像中有好大出入,畢竟都係呢個教育體制出黎既產品.除左做老師係我想做既嘢之外,我一直都想出去讀下書體驗下.亦都可能因為成日係上網睇到啲人po相去呢度去戈到,默默咁將人地既理想生活變成自己既生活,等人地都可以羨慕下,但其實活成別人既生活係好攰既一件事.每個人都有自己理想既生活,你做到一個都做唔到第二個,唯一可以既就係過自己想過既生活,呢個道理我宜加24歲先明,不過悟性呢啲嘢好難講,總知宜加明就得啦!
講返正題,咁我出去讀咩呢?讀碩士,我又唔知讀咩,諗黎諗去, 最後,我去左讀葡文語言課程,好多人都覺得出去讀書一定係要出去讀個好勁既學位返黎,唔係去黎做咩? 好彩我今次冇因為人地既想法而做決定,因為我係葡國戈一年得到既唔係學位,係體驗,改變左我之後對生活,對人生既想法.
以前去旅行都係係同朋友去,而我係標準豬隊友又唔搵資料,所以戈時第一次自己由頭到尾打點一切,距離出發既時間越近,發現我原來好驚,畢竟第一次自己出去,第一次去咁遠.2016年既9月尾我終於出發,搭火車戈時一直都好擔心因為驚坐過龍,報站既廣播又淨係得葡文,前提係我未學過葡文,學過都未必聽得明,好神奇既係我係機場撞到一對台灣夫婦,我排緊隊買電話卡既時候佢地問我邊到黎既,之後吹左幾句水,然後坐火車既時侯竟然撞到佢地,呢個時間我成個人放心哂,係落車既時候因為個喼擺得太高好難攞,好好人既台灣夫婦就幫我攞左落黎然後用好親切既聲音同我講:「讀書要加油喔!」我戈一刻好想喊好感動!
係自己地方既時候,生活上遇到既好事好似有人幫你拎下野咁,我唔會覺得有咩感動,但人在異地,微小既好事都覺得好幸福,因為原來呢啲事情唔係必然咖!村上春樹講既小確幸,我終於徹底咁樣明白.
葡國係歐洲黎講唔算大,除左足球之外,應該冇咩人留意,加上我冇簡到係里斯本讀書,而係去左一個除左大學生就係老人家既城市,當初我有啲驚悶,但我係呢到識到一班好好既朋友,返到黎澳門之後有啲仲有聯絡下咁.入學註冊既第一日成個人都好迷,見好多人係註冊處等,但我唔知佢地等咩又覺得自己應該都要等一啲野,係咁多個人入面我簡左一個同我一樣企左係到但個樣醒過我既女仔問佢,我仲好記得我地當時既對話,
我用英文問佢 :「你識唔識講中文?」
佢答我識,於是我唔知點解就用我唔咸唔淡既普通話問:「我想問一下你知道這些人在等什麼嗎?」
佢答我:「嗯…你係未講廣東話咖?」(大概我講既普通話太廣東話?)
哈哈!傾落之後原來大家都係澳門黎,呢啲係未叫緣份?我以為自己會孤獨死係呢到.
係澳門周街都係澳門人,唔會有咩感覺,係呢到遇到澳門人係一件咁開心既事.
返完學第一日,落緊樓梯既時候突然有人係背後拍我,我心諗係大學都遇到襲擊? 原來係同班既一個韓國女仔,話說我地班都有幾多韓國人,佢用英文再加上好青春既臉孔問我想唔想一齊去食啲野飲杯咖啡,我好開心咁話好啊!平時係澳門朋友問我出唔出黎飲杯咖啡,我會話好攰不如你黎我屋企我地一齊訓教,
原來,飲水一般既普通事係要到冇水飲既時候先發覺一啲都唔普通.
係葡國短短一年,我識左好多朋友,拍過拖分埋手,出軌,仲有遇到人生第一次因為男仔而友情決裂…真係好似韓劇戈啲心機女咁,但我岩岩講既係我最初一去到最單純最有感覺既事情,最平凡所以最容易遺忘既感覺.
25歲既我,或者對於好多差唔多年紀既人黎講都好迷惘,出黎社會幾年又好懷念返學既時候但人地已經當你係真正既大人,而唔知幾時開始,我覺得要傾上天文下地理先係有內涵嘅對話,係大人嘅表現,但呢幾日唔覺意又打開本 >揭左兩頁,就係大家都好熟悉既蛇吞象既故事,如果戈個人見到戈張畫而答小王子「這是一頂帽子.」於是佢就唔會再同佢講蟒蛇,或者原始森林等等,而小王子會遷就佢.講橋牌,講政治…
睇左戈幾頁之後突然覺得自己真係經歷左社會既洗禮,忘記左最簡單來自生活既戈種幸福感.
(文章為港語學第三屆廣東話徵文比賽參賽作品)


text:
落馬洲站
落馬洲站(粵拼:lok6 maa5 zau1 zaam6;英文:Lok Ma Chau Station)係香港港鐵東鐵綫落馬洲支線嘅終點站.位於新界元朗區落馬洲一帶,服務東鐵綫沿線去中國大陸嘅乘客,已經喺2007年8月15號下晝4點起啟用[1].起呢個車站嘅目的係疏導羅湖站過境人流.
落馬洲支線試車嗰陣,喺尖東站開出,到上水就停止服務嘅部分東鐵綫列車將會喺離開上水站後改經落馬洲支線前往落馬洲站.通車初期,東鐵綫[2]喺繁忙同非繁忙時間每個鐘分別有6班同5班列車以落馬洲站為終點站.
由落馬洲站經福田口岸過境去深圳,可以喺福田口岸站接駁深圳地鐵4號綫.
落馬洲站位處邊境禁區內,近住深圳河,所有乘客必須持有有效禁區通行證或者旅遊證件先可以用呢個站.
車站結構[編輯]
車站樓層[編輯]
落馬洲站設有4層,佔地約9公頃,地面係公共運輸交匯處.車站內升降機以T代表票務大堂,A代表抵港大堂,P代表月台,D代表離港大堂.車站外升降機則使用G,L1,L2及L3.另外,同層嘅月台同埋抵港大堂唔相通,必須利用扶手電梯經票務大堂先至去得到.
車站大堂[編輯]
由於車站同時係出入境檢查站,所以站內設有海關,出入境同埋其他重要嘅過境設施.乘客辦妥出境手續後,將會經由一條橫跨深圳河,單臂斜拉式天橋步行去深圳市嘅福田口岸聯檢大樓.乘客亦可以喺同時設於大樓內嘅福田口岸站,轉深圳地鐵4號綫前往深圳市其他地方.
車站商店及自助服務[編輯]
大堂設有購物區,入面有車站商店,餐廳,免稅店,醫務中心,自動櫃員機等方便乘客.另一方面,本站係全港鐵之中最多七十一嘅車站,全站範圍內多達6間分店.
車站月台[編輯]
落馬洲站設有2個月台,位於L2層,採用島式月台排列,方便乘客搭往金鐘方向嘅東鐵綫列車.若果乘客喺其他車站上錯咗往落馬洲站嘅列車,月台上亦指示乘客可乘坐反方向嘅列車返上水站轉去羅湖站嘅列車.
車站出口[編輯]
- A - 聯檢大樓(深圳境內)
- B - 下灣村(香港境內)
鄰接車站[編輯]
落馬洲站係東鐵綫落馬洲支線嘅終點站,亦係東鐵綫兩個邊境車站之一(另一個係羅湖站).
接駁交通[編輯]
- 深圳地鐵
- 4號線福田口岸站
- 九巴
- B1 - 天水圍站 ↔ 落馬洲站
- 新界專線小巴:
- 75 - 元朗(福德街) ↔ 落馬洲站


text:
提到陳小春,相信係唔少人心中嘅偶像,好多朋友都睇佢嘅作品長大嘅.陳小春唔單止係一位優秀嘅演員,更係一位歌手,出道以來好少有唔好嘅緋聞,自從佢娶了媳婦應采兒之後,感覺就好似變了一個人.因為陳小春一直以來俾人嘅印象都係酷酷嘅,外表睇落好難相處,幾乎都唔點笑,有啲人認為係因為喺劇中扮演嘅角色原因,都有人認為陳小春本來就係咁樣嘅性格.不過咁都無法阻擋佢嘅個人魅力,佢仲係應采兒嘅偶像,兩人嘅年齡相差都特別嘅大,不過如今一家四口,幸福滿滿嘅,所以說,愛情同年齡有時候真係冇好大關係嘅.
喺今年五月份嘅時候,應采兒生左一個兒子,Jasper都多左一個弟弟.其實咁應該話係陳小春如願以償了,因為陳小春之前喺採訪嘅時候就已經被媒體追問,希望再生一個弟弟還係妹妹?陳小春毫不猶豫地話希望係弟弟,都唔係因為佢喜歡兒子多一點,係因為家裡有個兒子,相信好多人都能理解佢嘅心情吧.所以,應采兒都係俾左佢一個驚喜,家裡從此就有兩個弟弟了,真嘅係太熱鬧.
推薦閱讀:Jasper一直說謊,陳小春大怒踢翻食物!事後這樣做才是好的示範
幾年前,陳小春帶著兒子Jasper參加過《爸爸去哪兒》好多人從嗰檔真人秀節目中,就被Jasper圈粉了,因為佢好懂事好聽話,反而對待陳小春嘅評價係嚴父一枚,對待自己嘅兒子特別嘅嚴格,都讓唔少觀眾看著很心疼,當時還調侃道,Jasper確定係親生嘅嗎?哈哈哈,不得不說,陳小春一向嘅性格如此,雖然對自己嘅兒子要求特別高,但係觀眾喜歡Jasper也係因為家庭教導有方嘅原因,陳小春係有一定嘅功勞,再來就係,好多人都認為養兒子就應該窮養,不能嬌慣,這或許也有原因喺裡面吧,不管怎樣,Jasper就係咁可愛又懂事,真係多虧陳小春周同應采兒教得好.
這次佢哋一三口,不,加上應采兒肚子入面嘅寶寶,咁就係四口了,合體錄製綜藝節目,好耐唔見嘅Jasper都長高了唔少,仲係咁可愛.這次佢讓爸爸陳小春幫忙切水果,陳小春知道兒子要吃水果,都立即去廚房裡面清洗,攞出來嘅時候,Jasper特別嘅懂事,主動把裝有水果嘅碗端喺了爸爸陳小春面前,讓佢一起享用.由此可見,Jasper真係太招人喜歡了,距離上一次錄製節目都有好幾年了,佢嘅變化也係幾大嘅,比好多小朋友都要乖巧,真嘅係非常嘅難得.
有唔少網友很好奇點解決應采兒會想要生二胎,畢竟陳小春嘅年齡也唔細了,應采兒也快40歲,雖然算唔上係高齡產婦,但係佢哋生二胎嘅確係讓人有啲意外嘅事情.不過這次應采兒喺節目中也大方嘅透露了自己為何生二胎嘅原因.她表示喺跟陳小春談戀愛嘅時候,就知道佢倆嘅年齡差距了,後來生左Jasper之後,雖然兩人一起參加過綜藝節目,不過兒子漸漸嘅長大了,她發現陳小春唔點鍾意同佢一齊玩.所以生二胎嘅原因也係因為想陪伴Jasper一起玩樂.
推薦閱讀:應采兒鐵血教育教Jasper,「痛過一次一輩子記得」
更多嘅原因係因為陪伴佢哋夫妻倆,她覺得自己嘅年齡跟陳小春相差蠻大嘅,所以一直以來都非常嘅珍惜,但係再看看陳小春跟兒子嘅年齡差距時,她就覺得更應該多些時間陪伴彼此,所以她打算生二胎更多嘅係為了能夠有更多時間陪伴家人,咁係非常重要嘅.因為如果應采兒再生左一個孩子之後,換句話來說,也再次喚醒了陳小春當時看見Jasper出生時候嘅狀態,一家人會更加和睦一啲,都算係為了這個家庭吧.
唔係每個女生都能嫁給自己嘅偶像,應采兒能夠嫁給陳小春也都算係幸運嘅,佢哋倆自從結婚之後,無論走到哪裡,都會成為大家關注嘅焦點,而且感情特別嘅好,就像係熱戀中嘅情侶一樣,特別嘅難得.應采兒對於婚姻也有自己嘅想法,既然係孩子嘅媽媽,為了呢個家庭,她也會去付出所有.好多時候,一段美好嘅婚姻都係如此,男女始終都會互補起來,因為只有咁樣,先能把整個幸福嘅家庭維持下去,作為女人來說,經營一門婚姻還係需要智慧嘅.不得不說,佢倆嘅愛情都係讓人羨慕嘅,不知你們喜歡佢哋倆嗎?


text:
之前就同大家分享過有關Thermatrix膠原槍嘅價錢同效果.今次就想同大家詳細講解下,有邊幾類人係唔適合進行Thermatrix膠原槍,呢個教學有關安全知識,希望大家可以留心去睇,因為如果自己係屬於以下三種類型人士嘅其中一種,勉強去打Thermatrix膠原槍,會有副作用,甚至生命危險!
有關Thermatrix膠原槍,黑店絕不會告訴你的事
Thermatrix膠原槍,眼袋槍,近年非常流行,尤其是自從有幾間大型醫學美容中心包括Perfect Medical,Dr Protalk,Dr Reborn大量廣告之後,呢類型嘅單極射頻儀器喺市面上嘅認知程度大大提升.
Thermatrix膠原槍價錢唔太貴,而且效果即時見到,去眼圈,去眼袋,大量增生膠原蛋白,減淡皺紋,以上都係呢部機嘅效果.所以Thermatrix膠原槍係可以稱為新一代嘅小天王級醫學美容儀器.
Thermatrix膠原槍對於大部份使用者來講都係屬於安全,不過,佢嘅生產商醫學美容儀器專家Daeyang Medical曾經指出,有以下身體狀況嘅人,其實並唔適合做.
Thermatrix膠原槍安全建議,好似香港大部份美容院,或者醫學美容平台,唔知有心定無意,都冇清楚講比顧客知.
的確,對於大部份嘅人來講,Thermatrix膠原槍係一個安全嘅療程,但係唔代表冇任何安全守則需要遵守.呢啲守則係必須要完全遵守,先至可以令到療程安全,否則會有各種嘅後遺症.
MK黑店sales其實絕對唔係一個可信嘅資料來源.如果大家有興趣減退細紋,減走眼袋,試Thermatrix膠原槍,你最好信科學,信科研,參考原廠Daeyang Medical嘅建議,千祈唔好信MK黑店sales.
不適合進行Thermatrix膠原槍的人
根據官方Daeyang Medical資料,有三種人,絕對唔適合打Thermatrix膠原槍.
如果你曾經做過植入式療程,包括用透明質酸隆鼻,或者傳統舊式嘅侵入式水光槍,又或者而家最流行嘅Volite水神針,曾經打嘅部份,同埋佢嘅附近,就唔適合再打Thermatrix膠原槍.因為療程嘅射頻熱力,可能會干擾咗已經注入身體嘅填充物,導致變形嘅情況.
過去幾個月內曾經打過入侵水光針,任何透明質酸隆鼻,水神針嘅人,等多少少時間先做.
不適合進行Thermatrix膠原槍:面上有大量暗瘡人士
如果你嘅皮膚係屬於暗瘡型,未做療程之前已經有好多仍然發炎嘅暗瘡位,就唔適合係呢個時候做Thermatrix膠原槍.
原因係因為射頻嘅熱力,會激發同干擾暗瘡,溫度過高亦都容易令到皮膚響敏感嘅情況之下灼傷.所以如果你本身係有暗瘡,就唔適合做Thermatrix膠原槍.要等到皮膚已經進入穩定狀態,冇再有發炎嘅情況,先至可以做.
係正確嘅時候做,Thermatrix膠原槍就可以令到暗瘡疤痕,凹凸洞得以慢慢改善.咁當然,呢個係要等皮膚穩定狀態,冇發炎嘅情況之下.
不適合進行Thermatrix膠原槍:身體裏有任何金屬起搏器,金屬物質人士
最後一批唔適合做嘅人士,就係身體裏面有外來金屬物質嘅人.乜嘢會係金屬物質?例如心臟起搏器,內置體內嘅任何醫學儀器,都唔適合做.
另外一點大家要注意,就係如果打嘅時候唔係打喺面度,係打身體上邊,就一定要避開一啲有紋身嘅位置.因為紋身嘅位置本身有機會影響能量嘅傳遞,令到能量傳遞不平均,做成某啲位置吸收過多能量,對皮膚造成傷害,亦都影響紋身.


text:
噚日因為 Louisa 車埋我去將軍澳墳場拜我阿爺阿嫲同表舅父,所以走個陣就自然會跟車落山啦!之後佢哋兩公婆話見有啲肚餓,而我又未食 lunch,所以就揸車去咗九龍城食嘢,順便去新三陽買上海米喎.
食完 tea後,我見 Louisa成日都話唔知謝寧間餅店喺邊,於是我就話帶佢哋去.咁啱當我哋正想行入舖頭時,謝寧就啱啱匆匆忙忙咁跑入舖頭開工,於是就由老板娘親自招呼我哋,不過我想見 Tony Wong 多啲喎,話哂都係星級甜品師傅嘛!可以搭句嗲請教吓佢整餅同整蛋糕.
我同 Louisa 睇緊揀咩餅時,突然俾我見到有隻川椒味曲奇,我即刻諗都唔駛諗就揀定呢款,梗係要揀啲特別啲 o架嘛!到 cashier俾錢時,謝寧聽到我同 Louisa講話專登買嚟試吓辣嘅曲奇係咩味時,佢就即時同我講:「係呀,呢隻係新口味嚟 o架,我哋依家都試驗緊,不如你去試食呀!」咁好,都已經俾錢買喇,佢都叫我哋試食,咁就梗係唔客氣啦!於是謝寧就夾咗件俾我同 Louisa試食.初時食落同普通朱古力曲奇無乜特別,但過咗十零秒後,條脷就開始 feel 到辣,仲有啲花椒嘅 "麻" 同 "痺",都幾過癮喎,不過 Louisa 就唔係咁鍾意,覺得怪怪哋,所以都係維持原判,買咗朱古力味同蝴蝶酥.
包裝簡約,但個萬字夾好得,令成個 packing 格調提高哂!
曲奇餅個真身.
包裝袋個背面.
本來諗住幫 Louisa俾埋錢請佢食嘅,點知佢係都唔肯,原本已經 3袋放埋一齊,佢係要個 staff 拎番起佢果兩袋出嚟另外俾錢,咁都無辦法啦!可能佢見貴啩,所以佢唔想我出錢.返到上車佢就話其實都幾貴,我話係呀,不過佢講明用哂有機材料,同埋選用同類材料中算係 top grade 個啲.我呢包川椒曲奇就 $48 / 20塊,即 @$2.4,咁即刻算唔算貴呢?
我哋買呢 3 隻餅中,個 texture 最好食就係我果隻,Louisa都認同,可能係因為呢隻係最厚,所以食落最鬆化香脆.佢隻朱古力味就無乜驚喜,仲覺得有少少羶,至於隻蝴蝶酥就唔敢領教喇,因為多數都係勁甜同勁羶牛油味,所以俾唔到 comment.
唔知有無機會見埋四重奏嘅另外三位老闆呢?